
Introducere 

Din punct de vedere geografic, Europa este partea de 
vest a masei continentale eurasiatice, împreună cu 
insulele, oceanele şi mările ce o înconjoară. Granița de 
vest a Europei este mai degrabă arbitrară - graniţa sa cu 
Asia este definită de obicei de Munţii Ural, de Marea 
Neagră şi de Marea Caspică şi de strâmtorile din Turcia. 
Povestea acestei cărţi începe acum cinci milenii, în timpul 
Epocii Bronzului, când s-au dezvoltat primele civilizaţii 
europene, apoi se întinde până în primele decenii ale 


1 


secolului XXI Pentru a-i permite cititorului să înţeleagă 
perioade istorice atât de mari, cartea este împărţită în 
pilule „digerabile”. Fiecare explorează câte un aspect al 
istoriei Europei, fie el politic, social, religios, economic sau 
cultural. Unele examinează evenimente importante, teme 
sau perioade în detaliu, în timp ce altele oferă 
minibiografii ale unor „europeni remarcabili” care şi-au 
pus amprenta asupra continentului. „Pilulele” pot fi citite 
individual, dar sunt şi parte a unei naraţiuni de amploare. 

Înțelegerea istoriei Europei în totalitatea sa este un 
factor esenţial pentru înţelegerea istoriilor statelor şi 
regiunilor ce alcătuiesc continentul. Acestea nu au existat 
niciodată izolate, iar interacţiunile dintre ele au contribuit 
decisiv la dezvoltarea lor în timp. Aceste interacțiuni au 
fost uneori violente, dar sunt depăşite ca amploare de 
episoade de colaborare transnaţională şi de schimb 
cultural. Mai mult, deşi puterile europene nu mai domină 
lumea prin imperiile şi coloniile lor, moştenirea lor este 
resimţită peste tot; în legi, în constituţii, în limbi, în religii 
sau în tehnologii. Istoria Europei interacționează în 
continuare cu politicile moderne şi are un impact asupra 
lor; moştenirea ei este inevitabilă. 

Istoria Europei în pilule îi va oferi cititorului o 
înţelegere a istoriei unui continent unde au avut loc unele 
dintre cele mai semnificative evenimente din istoria 
omenirii. În acest spaţiu au coexistat războaie sângeroase, 
eroi altruişti, răufăcători notorii, idealism cu scopuri 
înalte, violenţă nestăvilită, inovaţii revoluţionare, mari 
opere de artă şi numeroase catastrofe. Toate fac parte din 
istoria Europei şi toate se regăsesc în paginile acestei 
cărţi. 

CAPITOLUL 1 

Antichitatea clasică 

Minoicii 

Creta a fost centrul civilizaţiei minoice, o cultură a 
Epocii Bronzului ce şi-a luat numele de la Minos, rege 
mitic al Cretei, cel care avea un labirint în care sacrifica 

victime minotaurului, o creatură monstruoasă, jumătate 
om, jumătate taur. În mileniul III î.Hr. minoicii au început 
să făurească unelte şi arme din bronz, precum şi ceramică 
smălțuită sofisticată şi bijuterii aurite. Au dezvoltat şi un 
sistem de scriere hieroglifică (acum cunoscut ca „Linear 
A”) şi au făcut negoţ în întreaga zonă a Mării Mediterane, 
mai ales în sud, cu egiptenii. Începând cu 2000 î.Hr. 
minoicii au construit un complex palaţial la Knossos, în 
jurul căruia s-a dezvoltat primul oraş din Europa. Mai 
târziu, au construit alte complexe palaţiale în Creta, la 
Phaistos, Zakros şi Malia. 

Deşi un cutremur de proporţii a distrus oraşul 
Knossos în 1720 î.Hr., un palat şi mai mare şi mai complex 
a fost reconstruit în locul respectiv în secolele ce au urmat. 
A fost folosit în scopuri administrative şi ceremoniale, 
adăpostind şi ateliere, reşedinţe şi subsoluri cu rol de 
depozitare. Când complexul a fost dezgropat de arheologi 
în 1900, aceştia au descoperit pereţi decoraţi cu fresce 
ample. Cu tematică laică, dar şi religioasă, aceste fresce 
înfăţişau imagini naturaliste de animale, plante şi oameni. 
Una dintre cele mai cunoscute înfăţişează „săritul peste 
taur”, un ritual religios-atletic în care participanţii apucau 
taurul de coarne încercând să sară peste el (o practică 
similară are loc în continuare în sud-vestul Franţei). Până 
în secolul XVII î.Hr. populaţia din Knossos este posibil să fi 
ajuns la 100.000 de oameni. 

Civilizaţia minoică şi-a atins culmea influenţei în 
secolul XVI î.Hr., când s-a extins spre Cipru şi spre alte 
insule din Marea Egee, precum şi spre zona Greciei 
continentale, acolo unde i-a influenţat pe micenieni. În 
jurul anului 1500 î.Hr. civilizaţia minoică a intrat în declin. 
Una dintre cauze este posibil să fi fost un cutremur de 
amploare ce a avut loc în largul insulei Creta. Acesta i-a 
slăbit pe minoici şi le-a permis micenienilor să cucerească 
Creta şi să devină forţa dominantă din regiune. În 1400 
î.Hr. un incendiu a distrus marele palat din Knossos; oraşul 
a rămas locuit, dar a scăzut ca mărime şi importanţă. 


Fenicienii 

Prima putere comercială a Europei a fost Fenicia, 
care şi-a construit o reţea de negoţ care se întindea de-a 
lungul întregii Mediterane, din zona Libanului de azi până 
în sudul Spaniei. În mileniile II şi I î.Hr. şi-a stabilit colonii 
costiere cu scop comercial în Levant, nordul Africii, Italia 
şi Spania. Mai degrabă decât un imperiu în adevăratul 
sens al cuvântului, fenicienii au format o alianţă destul de 
laxă de oraşe-stat. Folosindu-se de aptitudinile lor de 
navigatori şi de constructori de nave, au făcut comerţ cu 
articole de lux precum lemn de cedru, vin, fildeş sau 
produse din sticlă. Unele dintre produsele lor au ajuns în 
nord până în Britannia, unde au fost probabil date la 
schimb pe cositorul scos din minele de acolo. Fenicienii au 
fost renumiţi pentru ţesăturile lor vopsite. Cea mai căutată 
şi scumpă vopsea folosită la aceste ţesături era „purpura 
de Tir”, făcută folosind secrețiile unor melci de mare şi 
produsă întâia oară în oraşul Tir (în Libanul de azi). 
Această vopsea era prohibitiv de scumpă, încât doar elitele 
şi-o puteau permite, iar culoarea purpurie a fost asociată 
în scurtă vreme cu statutul regal sau imperial. 

În ciuda măreției lor economice, cea mai mare 
contribuţie pe care au adus-o fenicienii la dezvoltarea 
istoriei europene a fost alfabetul, care era deja folosit în 
secolul XI î.Hr. Spre deosebire de sistemele mai complexe 
care foloseau sute de pictograme sau de hieroglife diferite 
pentru a înregistra informaţia, alfabetul fenician era 
alcătuit din doar douăzeci şi două de litere. Era, deci, mult 
mai uşor de învăţat şi de folosit. Prin urmare, a devenit 
baza multor alfabete folosite în cea mai mare parte a 
Europei, inclusiv cel roman, grecesc şi chirilic. 

Micenienii începând cu 2200 î.Hr. populaţii indo- 
europene au început să migreze spre Grecia continentală. 
Datorită abilităţilor de războinici şi de făuritori de arme au 
reuşit să înfiinţeze monarhii tribale. Şi-au consolidat apoi 
controlul construind citadele fortificate în locaţii strategice 
ale teritoriilor lor. Până în 1600 î.Hr. multe dintre aceste 


1 


fortificaţii deveniseră oraşe - precum Tirint, Pylos şi 
Micene. Cea mai importantă dintre aceste aşezări a fost 
Micene, de unde îşi şi ia numele această civilizaţie. 
Acropola (de la cuvântul grecesc însemnând „oraşul de 
sus”) din Micene a fost construită pe un deal în partea de 
nord-est a peninsulei Pelopones, cu vedere spre câmpiile 
înconjurătoare, protejată de ziduri formidabile din blocuri 
de piatră. Micenienii au făcut şi ei comerţ cu popoarele din 
jur precum minoicii, care i-au influenţat mult, mai ales în 
privinţa obiectelor de artă. La mijlocul secolului XV î.Hr. 
micenienii au cucerit Creta, înlocuindu-i pe minoici ca 
forţă dominantă în Marea Egee, cu colonii în Cipru, Rodos, 
Peninsula Italică şi Anatolia. Sistemul de scriere micenian, 
cunoscut acum ca „Linear B”, s-a răspândit în regiune; 
acesta folosea peste nouăzeci de semne diferite care 
reprezentau silabe, precum şi sute de caractere grafice 
pentru obiecte. 

În ciuda puterii şi bogăției, în secolele XIII şi XII î.Hr. 
civilizaţia miceniană a intrat într-un declin constant ce a 
dus apoi la instabilitate şi prăbuşire. Există numeroase 
teorii legate de motivele acestui declin; o teorie sugerează 
că s-a datorat atacurilor externe, fie din partea dorienilor 
din nordul Greciei, fie a Popoarelor Mării, prădători de pe 
mare care erau spaima estului Mediteranei. Este posibil şi 
ca disputele interne sau dezastrele naturale să fi contribuit 
la declinul micenian. Indiferent de cauză, până în 1100 
î.Hr. civilizaţia miceniană dispăruse ca forţă majoră. 
Sistemul lor de scriere a ieşit şi el din uz, întrucât era în 
cea mai mare parte folosit de scribii de la palat în scopuri 
administrative (Linearul B a fost descifrat de lingvişti abia 
în 1953). În următoarele trei secole lumea greacă a fost 
haotică, instabilă şi analfabetă. „Epoca întunecată” a luat 
sfârşit pe la 800 î.Hr., odată cu ridicarea unor oraşe-stat 
precum Atena şi Sparta. 

Celţii 

Celţii au fost indo-europeni care s-au stabilit în 
întreaga Europă, de la Marea Neagră la coasta 


Atlanticului, având limbi şi culturi similare. Au apărut întâi 
în Europa Centrală în secolul XIII î.Hr., moment în care se 
ştie că stăpâneau producerea şi utilizarea bronzului, 
precum şi că îşi incinerau morţii şi îi depuneau în urne. 
Săpăturile de la un sit arheologic din Hallstatt, Austria, au 
scos la iveală o bogată recoltă de obiecte arătând că până 
în 700 î.Hr. celții stăpâneau deja utilizarea fierului, mai 
rezistent decât bronzul. Datorită armelor şi armurilor 
superioare din fier, precum şi aptitudinilor de războinici şi 
călăreţi, celții au obţinut controlul unor regiuni întinse şi 
au stabilit contacte comerciale cu grecii. Următoarea fază 
a dezvoltării celtice a fost cultura Laâene (numită aşa după 
un sit din Elveţia), care a început în secolul V î.Hr. Stilul 
lor artistic distinct şi complex era caracterizat de linii 
curgătoare, abstracte. Apreciau foarte mult muzica şi 
poezia. Deşi celții au creat câteva aşezări fortificate mari, 
au fost predominant o societate agrară. Erau conduşi în 
general de regi semiereditari şi de o elită formată din 
nobili războinici. Ritualurile şi practicile lor religioase erau 
conduse de preoţi profesionişti numiţi druizi. Cea mai 
lungă perioadă de expansiune celtă a avut loc între 
secolele V şi I î.Hr. şi a dus la înfiinţarea câtorva regate 
independente. În această perioadă celții au migrat în sud 
ajungând până în Spania şi în nord până în Britannia şi 
Irlanda, invadând chiar şi Grecia şi apoi pătrunzând în 
Anatolia. Celţii au făcut raiduri şi în sudul Alpilor, în 
Peninsula Italică, şi au reprezentat o ameninţare constantă 
pentru tânăra republică romană, jefuind Roma în 390 î.Hr. 

Epoca de Aur a Greciei 

Până în 800 î.Hr. societatea evoluase de la o 
structură tribală spre mai  organizatele  oraşe-stat 
(cunoscute ca polisuri - poleis). La început, acestea erau 
oligarhii dominate de clasa latifundiarilor, numiţi aristoi 
(literal, „cei mai buni”). Deşi fiecare dintre oraşele-stat 
greceşti era diferit, aveau în comun un număr de 
caracteristici, precum noţiunea de cetăţenie, o agora (o 
piaţă deschisă sau loc de adunare), procese publice, coduri 

legale publicate şi sinecism (încorporare a satelor şi 
zonelor înconjurătoare). Grecii antici erau politeişti, Zeus 
fiind stăpânul panteonului de zei. Fiecare oraş îşi avea însă 
propriii zei protectori şi propriile festivaluri, ceea ce 
însemna că practica religioasă era diferită de la un loc la 
altul. Polisul a încurajat o tradiţie a militarismului pentru 
autoapărare şi expansiune. Armatele acestor oraşe erau în 
cea mai mare parte alcătuite din hopliţicetăţeni voluntari 
de sex masculin care luptau în formaţiuni compacte 
folosind sulițe şi scuturi, formaţiuni numite falange; 
victoria într-o bătălie depindea de disciplină şi de 
încrederea în camarazi. Multe polisuri aveau flote; până în 
secolul VIII î.Hr. au folosit trirema - un vas lung, subţire, 
propulsat de trei rânduri de vâsle. Oamenii liberi care nu 
îşi permiteau să cumpere arme sau armură îşi îndeplineau 
serviciul militar ca vâslaşi. 

Cel mai cunoscut polis a fost Atena, întemeiată încă 
din 3.000 î.Hr. Faimoasa ei acropolă a fost construită sub 
micenieni în 1200 î.Hr., iar oraşul s-a dezvoltat şi a devenit 
un important nod de comerţ aducând cu timpul zona 
înconjurătoare (numită Attica) sub controlul său. Bogăția 
în creştere a Atenei a dus la o diviziune accentuată între 
bogaţi şi săraci şi a cauzat tensiuni interne ce au împins 
oraşul în pragul unui război civil. Pentru a împiedica acest 
lucru, omul de stat Solon (cca. 638 - 558 î.Hr.) a scris o 
nouă constituţie democratică pentru Atena în anul 594 
î.Hr. Aceasta le dădea celor mai săraci oameni liberi 
dreptul de vot pentru ecclesia (adunare populară), cea 
care hotăra politica externă, avea rol de curte supremă de 
justiţie şi numea oficiali importanţi şi generali (care erau 
de regulă aristocrați). Oficialii mai puţin importanţi erau 
decişi prin tragere la sorţi. Ecclesia se întâlnea de trei sau 
de patru ori pe lună şi, până în secolul V î.Hr., crescuse la 
40.000 de membri (era nevoie de 6.000 pentru a întruni 
cvorumul). Cu timpul, majoritatea polisurilor au copiat 
modelul atenian, cetăţenii bărbaţi adulţi hotărând şi luând 
parte la treburile statului (Sparta a fost o excepţie 

notabilă). Deşi acest sistem democratic s-a dovedit destul 
de robust, în momentele de criză puterea era uneori 
preluată de o singură persoană care conducea fură legi 
sau constituţie - aceste persoane erau cunoscute ca tirani. 

Nemulţumite să rămână doar în peninsula lor, multe 
oraşe-stat greceşti şi-au făcut colonii peste mări. În total, 
aproape 400 de astfel de colonii au fost înfiinţate în jurul 
Mării Mediterane şi al Mării Negre, răspândind cultura şi 
limba greacă. Chiar şi când puterea oraşelor-stat greceşti 
a intrat în declin, influenţa lor culturală a rămas 
impresionantă. 

Europeni remarcabili: 

Socrate (470/69 - 399 î.Hr.) 

Cultura greacă din această perioadă avea să aibă o 
influenţă de durată, mai ales în domeniul filosofiei. Unul 
dintre primii mari filosofi greci a fost Socrate, care a 
încercat să găsească răspunsuri la întrebări fundamentale, 
mai ales la modul în care putem să ducem o „viaţă bună”. 
Autorităţile din Atena l-au găsit vinovat de coruperea 
tineretului şi de impietate faţă de zei; a fost condamnat la 
moarte şi, deşi susţinătorii lui l-au îndemnat să fugă în exil, 
Socrate s-a supus pedepsei, înghițind o doză fatală de 
cucută. Urmaşul său, Platon (428/427 - 348/347 î.Hr.) a 
susţinut că oamenii au un simţ înnăscut al binelui şi al 
răului şi în 387 î.Hr. a fondat Academia, o scoală de 
filosofic în Atena. Unul dintre elevii lui, Aristotel, a crezut 
că lumea trebuie înţeleasă empiric, având deci o influenţă 
majoră în dezvoltarea gândirii ştiinţifice. împreună, cei trei 
sunt văzuţi ca părinţii filosofici occidentale. 

Războaiele cu perşii (medice) 

Activitatea colonială şi amestecul grecilor în Asia 
Mică i-au adus în conflict cu Imperiul Persan, care controla 
cea mai mare parte a Orientului Mijlociu. Ca răspuns, 
perşii au invadat Grecia continentală în 490 î.Hr. Au 
debarcat la Maraton şi s-au pregătit de marşul spre Atena, 
dar au fost învinşi de o armată de hopliţi greci care i-a 
forţat să se retragă. 


Perşii s-au întors zece ani mai târziu, în 480 î.Hr. De 
data aceasta au strâns o armată vastă [istoricii antici o 
estimează la 2.500.000 de oameni, dar nu este un număr 
realist - cifra reală era cam a zecea parte; totuşi, uriaşă 
după standarde contemporane), căreia i s-a alăturat şi o 
flotă masivă. Oraşelestat greceşti şi-au lăsat conflictele la o 
parte pentru a forma o alianţă, condusă de Atena şi de 
Sparta, pentru a-i putea învinge pe invadatori. În bătălia 
de la Termopile o armată greacă de 7.000 de oameni 
comandată de regele Leonida I al Spartei (m. 480 î.Hr.) a 
înfruntat o forţă persană de zece ori mai mare. Apărând o 
trecătoare îngustă de munte, au ţinut piept duşmanului 
timp de trei zile, ceea ce le-a dat grecilor timp să se 
regrupeze şi să îşi pregătească o poziţie defensivă mai 
puternică. Deşi Persia a cucerit Atena, Grecia a rămas 
sfidătoare. O lună mai târziu, o flotă greacă de 370 de vase 
a înfruntat forţa navală persană, dublă ca mărime, în 
bătălia de la Salamina. Grecii i-au atras cu isteţime pe 
perşi într-un golf strâmt unde numărul mare de vase 
constituia un dezavantaj şi perşii au dat bir cu fugiţii. În 
anul următor armatele greceşti i-au înfrânt pe perşi pe 
uscat, forţându-i din nou să se întoarcă acasă. 

Conducătorii Atenei şi Spartei s-au certat în legătură 
cu paşii de urmat. Sparta îşi dorea o pace cu perşii, în timp 
ce Atena era dornică să continue lupta şi în Asia Mică. Ca 
urmare, Atena a format Liga de la Delos, o alianţă cu alte 
oraşe-stat greceşti care îi împărtăşeau punctul de vedere, 
şi a continuat războiul cu Persia până în 449 î.Hr. 

Regatul Sparta 

Sparta a devenit oraş-stat în secolul X î.Hr. şi o mare 
putere în jurul anului 650 î.Hr. Spre deosebire de celelalte 
oraşe-stat, Sparta nu avea o adunare democratică. Avea, în 
schimb, doi regi ereditari. Cu timpul, puterea acestora s-a 
diminuat, rolul lor devenind simbolic, în timp ce consiliul 
bătrânilor (gerousia) şi oficialii aleşi (eforii) au devenit mai 
influenţi. Sparta era puternic militarizată; toţi cetăţenii 
trebuiau să poarte arme. La vârsta de şapte ani oamenii 

liberi începeau un regim strict de antrenament militar 
(agoge) şi erau recrutaţi în armată la vârsta de 20 de ani. 
Şi femeile spartane erau antrenate fizic şi militar şi 
conduceau gospodăria cât timp bărbaţii lor erau în 
campanie. Deşi oraşul lor se afla într-o regiune fertilă, 
spartanii nu se ocupau în general de agricultură, forțând în 
schimb locuitorii din zonele învecinate să lucreze pentru 
ei. Aceşti oameni erau cunoscuţi ca Hoţi - nu erau legal 
sclavi, dar, întrucât nu le era permis săâşi părăsească 
pământul, diferenţa era practic minimă. Până în secolul VI 
î.Hr. existau de zece ori mai mulţi iloţi decât cetăţeni în 
Sparta. Pentru a păstra ordinea, a fost înfiinţată o poliţie 
secretă numită Crypteia pentru a-i monitoriza pe iloţi şi 
pentru a se asigura că nu apar revolte. 

După înfrângerea Persiei, au existat două mari 
blocuri de putere în Grecia: Liga de la Delos, condusă de 
Atena, şi Liga Peloponeziacă, sub conducerea Spartei. 
Tensiunile dintre cele două alianţe au dus la Primul Război 
Peloponeziac (460 - 445 î.Hr.). Un al doilea conflict major a 
început în 431 î.Hr. Spartanii au încercuit Atena, dar nu au 
putut străpunge zidurile oraşului. Războiul a continuat 
până în 404 î.Hr. când Sparta (care, în mod ironic, se 
aliase cu Persia) a înfrânt flota ateniană şi a forţat-o să se 
predea. Aceasta a fost o lovitură fatală dată dominaţiei 
politice şi economice a Atenei, făcând din Sparta cea mai 
importantă forţă a Greciei. Sparta însă nu a reuşit să 
păstreze stabilitatea în regiune, iar războaiele între 
oraşele-stat au devenit un lucru comun, ceea ce a dus la un 
vid de putere care avea să fie umplut de ascensiunea 
macedonenilor. 

Ascensiunea republicii romane 

Potrivit legendei, Roma, construită pe şapte dealuri 
pe malul fluviului Tibru, a fost fondată în 753 î.Hr. de 
Romulus, care a devenit primul rege al oraşului. Monarhia 
sa nu era una ereditară - regele era ales de Senat, o 
adunare de patricieni 

(nobilime  latifundiară). În 509 î.Hr., regele, 

Tarquinius Superbus (m. 495 î.Hr.), a fost detronat în urma 
unei rebeliuni populare care a instalat republica. Ocuparea 
de funcţii politice la Roma se baza pe cursus honorum - 
succesiune de funcţii publice pe care politicienii erau 
nevoiţi să le ocupe înainte să poată deveni consuli. În 
fiecare an, doi consuli (care aveau drept de veto unul faţă 
de celălalt) erau aleşi pentru a conduce republica. 
Sistemul nu era în întregime democratic după standardele 
moderne. Doar oamenii liberi aveau drept de vot, iar mita 
şi intimidarea votanţilor erau la ordinea zilei. 

În primele două secole de la fondare, republica 
romană s-a extins pe întreg cuprinsul Peninsulei Italice. 
Intre secolele II-I î.Hr. şi-a extins controlul asupra 
Mediteranei, învingându-i pe cartaginezi în războaiele 
punice şi cucerind Grecia, Siria şi părţi din Asia Mică. 
Puterea militară a jucat un rol important în ascensiunea 
Romei. La început, armata era alcătuită din miliții 
cetăţeneşti care nu luptau tot timpul, dar, pe măsură ce 
Roma a crescut, armata a devenit profesionistă. În 107 
î.Hr., generalul şi politicianul Caius Marius (157 - 86 î.Hr.) 
a lansat o serie de reforme militare. A standardizat 
instrucţia şi echipamentul şi a insistat ca veteranilor să li 
se dea pământ după efectuarea serviciului obligatoriu. 
Reformele lui Marius au creat o armată permanentă 
capabilă şi motivată. Aceasta s-a dovedit în timp o sabie cu 
două tăişuri - unii soldaţi au devenit mai loiali generalilor 
lor decât republicii, ceea ce avea să ducă la tulburări. 

Au existat tensiuni de lungă durată între oamenii 
simpli (plebei) şi patricieni, ceea ce a dus în 287 î.Hr. la 
crearea unei noi funcţii publice elective, tribunul, a cărui 
slujbă era să intervină de partea plebeilor. În anii 130 şi 
120 î.Hr., Tiberius Gracchus (cca. 169 - 133 î.Hr.) şi fratele 
său Caius Gracchus (154 - 121 î.Hr.) au deţinut această 
funcţie şi au încercat să introducă reforme care să îi ajute 
pe plebei. In centrul planurilor lor se afla redistribuirea 
completă a pământului, dar ambii fraţi au fost asasinați de 
susţinători ai patricienilor înainte să apuce să îşi ducă 

planurile la îndeplinire. Politica internă a devenit o 
rivalitate între  elitiştii şi  tradiţionaliştii optimates 
popularesi cei care erau în favoarea oamenilor simpli. 

Anii '90 şi 80 î.Hr. au fost dominați de dezordine. În 
„timpul Războiului Social (91 - 88 î.Hr.) oraşe italice aliate 
Romei s-au ridicat împotriva ei. Au fost înfrânte, dar, 
pentru a preveni alte conflicte, Roma a acordat cetăţenie 
majorităţii aliaţilor (socii) din Italia. Unul dintre generalii 
de frunte ai 

TRIBURILE GERMANICE 

În jurul anului 1200 î.Hr., în timpul Epocii târzii a 
Bronzului, triburile germanice, de origine indo-europeană, 
se stabiliseră în sudul Scandinaviei şi în nordul Germaniei. 
Au deprins apoi prelucrarea fierului şi au început să se 
extindă. Un grup germanic, bastarnii, a migrat în est până 
în delta Dunării până la finele secolului III î.Hr. În 113 
î.Hr., triburile germanice care avansaseră spre sud şi spre 
vest au intrat în conflict cu Roma. Două dintre ele, cimbrii 
şi teutonii, i-au înfrânt pe romani de mai multe ori până să 
fie învinşi în 101 î.Hr. Mai târziu, germanicii care se 
stabiliseră la vest de Rin au ajuns sub stăpânire romană 
după ce Iulius Caesar a cucerit Gallia şi mulţi au servit 
apoi în armata romană. Roma nu a învins niciodată în 
totalitate triburile germanice şi a purtat o serie de 
războaie împotriva lor până în secolul VI d.Hr. 

Romei în timpul războiului fusese Sulla (cca. 138 - 78 
î.Hr); din 88 până în 80 î.Hr, acesta a luptat în două 
războaie civile pentru a dobândi controlul republicii şi a 
făcut apoi epurări sângeroase în rândul adversarilor 
politici. Acesta a fost un moment important, pentru întâia 
oară, soldaţi romani luptaseră unii împotriva celorlalţi în 
bătălii sângeroase - nu avea să fie pentru ultima oară. 

Europeni remarcabili: 

Alexandru cel Mare (356 - 323 î.Hr.) 

Macedonia era un mic regat din nord-estul Greciei 
care a devenit forţa dominantă din regiune în anii ce au 
urmat Războiului Peloponeziac. Din 350 până în 338 î.Hr, 

regele său, Filip al II-lea (382 - 336 î.Hr.), a trecut întreaga 
Grecie continentală sub controlul său. Dar, în timp ce Filip 
îşi făcea planuri să invadeze Imperiul Persan, a fost 
asasinat de una dintre gărzile lui de corp. 

Succesorul lui Filip a fost fiul său în vârstă de 21 de 
ani, Alexandru, care fusese educat de filosoful Aristotel. 
Cuceririle lui Alexandru aveau să le depăşească pe cele ale 
tatălui său, întinzându-se din Egipt până în Pakistanul de 
azi. În 334 î.Hr. Alexandru a lansat o invazie a Imperiului 
Persan. Şi-a petrecut următorii zece ani luptând în Asia şi 
în nordul Africii. Deşi a avut adesea de înfruntat adversari 
de două ori mai numeroşi, nu a pierdut niciodată o bătălie, 
datorită conducerii lui inspirate. Pe lângă aptitudinile de 
strateg şi de tactician, Alexandru a fost şi un maestru al 
logisticii, asigurându-se ca oamenii lui să fie mereu bine 
aprovizionaţi. Până în 330 î.Hr., Alexandru cucerise vastul 
Imperiu Persan. Nemulțumit, a înaintat apoi spre 
subcontinentul indian, până la râul Hidaspes. În acel 
moment, oamenii lui, care îşi petrecuseră ani întregi 
departe de casă, au refuzat să mai înainteze. Se spune că 
Alexandru ar fi plâns că nu mai putea să facă alte cuceriri. 

Alexandru s-a stabilit apoi în Persia; a început să 
adopte veşmintele şi obiceiurile locale şi a recrutat perşi în 
armata şi administraţia lui. Aceasta, împreună cu căsătoria 
cu Roxana din Bactria (cca. 340 - 310 î.Hr.), fiica unui 
nobil din Asia Centrală, i-a înfuriat pe mulţi dintre 
susţinătorii lui greci, provocând tensiuni între ei şi 
Alexandru. Netulburat, Alexandru a rămas în Persia şi a 
început să plănuiască invazia Arabiei. În 323 î.Hr., în timp 
ce se afla în oraşul Babilon, Alexandru a murit. Au existat 
suspiciuni că ar fi fost otrăvit în urma unei conspirații, deşi 
este posibil să fi fost şi o boală agravată de anii de 
campanie şi de excesul de alcool. După moartea lui 
Alexandru imperiul lui s-a fărâmiţat - era prea mare 
pentru a putea fi ţinut la un loc de un singur om. Generalii 
săi principali şi-au împărţit teritoriile, începându-şi 
propriile dinastii imperiale. Cele mai de durată şi mai 

puternice au fost Imperiul Seleucid (312 - 64 î.Hr.), din 
Anatolia până în Asia Centrală, Imperiul Antigonid (306 - 
168 î.Hr.), în Grecia, şi Imperiul Ptolemaic (305 - 30 î.Hr.), 
în Egipt. 

Cartagina şi Hannibal 

Cartagina (în Tunisia de astăzi) a fost fondată de 
fenicieni, probabil în partea a doua a secolului VIII î.Hr. 
După ce Alexandru cel Mare a distrus Tirul, un alt oraş 
comercial fenician, în 332 î.Hr., Cartagina a devenit nodul 
principal al comerţului din Marea Mediterană. Un secol 
mai târziu, Cartagina era prosperă şi puternică, având cel 
mai mare port din regiune. Datorită flotei sale puternice şi 
trupelor recrutate din triburile numide, Cartagina şi-a 
dezvoltat un imperiu ce a cuprins părţi din Africa de Nord, 
sudul Spaniei, Insulele Baleare, Corsica şi Sardinia. 

Roma şi Cartagina au intrat în conflict din cauza 
Siciliei, care fusese înainte în cea mai mare parte 
controlată de coloni greci. Războaiele punice (de la 
cuvântul latinesc  Punicus, termenul folosit pentru 
cartaginezi) au început în 264 î.Hr. Roma şi-a consolidat 
forţa navală şi până în 241 î.Hr. Învinsese Cartagina şi 
cucerise Sicilia. Trei ani mai târziu Roma a anexat Corsica 
şi Sardinia. Conflictul a reînceput în 218 î.Hr, când 
generalul cartaginez Hannibal Barca (247 - 183/182/181 
î.Hr.) a lansat un atac preventiv împotriva Romei. A trecut 
cu armata din Spania în Peninsula Italică traversând Alpii 
prin nord. I s-au alăturat triburi italice care s-au revoltat 
împotriva Romei. În bătălia de la Cannae, 2 august 216 
î.Hr., Hannibal a anihilat o armată romană, dar nu a reuşit 
să profite de acest succes. Hannibal nu dispunea de 
suficienţi oameni cu care să cucerească Roma. Romanii nu 
au mai încercat să îl învingă în bătălie directă, lansând în 
schimb atacuri mai mici, dar persistente. Aliaţii locali ai lui 
Hannibal l-au părăsit şi i-a fost din ce în ce mai greu să 
obţină provizii. În 203 î.Hr. a fost rechemat acasă atunci 
când romanii au lansat o invazie asupra Cartaginei. În anul 
următor, Hannibal a fost înfrânt. Cartagina a fost forţată să 

facă pace, plătind romanilor o despăgubire importantă şi 
cedându-le controlul asupra Spaniei. Slăbită de datorii de 
război şi de raiduri dinspre Numidia, Cartagina a devenit 
doar o umbră a fostei ei puteri. În 149 î.Hr. Roma, 
încercând să obţină controlul asupra Africii de Nord, a 
trimis o armată care să distrugă Cartagina. După un 
asediu de trei ani, oraşul a căzut şi a fost apoi jefuit şi ars 
până la temelii. 

Europeni remarcabili: 

Caius Iulius Caesar (100 - 44 î.Hr.) 

Ca tânăr, Caesar a fugit din Roma pentru a nu fi ucis 
în epurările lui Sulla, servind apoi în armata romană din 
Asia Mică. După moartea lui Sulla în 78 î.Hr., Caesar s-a 
întors şi a ocupat funcţia de tribun, câştigându-şi faima 
prin calităţile sale oratorice. În 75 î.Hr., în timpul unei 
călătorii în Grecia, a fost răpit de pirați; după plătirea 
răscumpărării, a condus o expediţie pentru a-i găsi, 
identificându-i şi executându-i pe foştii săi răpitori. 

Caesar şi-a început apoi efectiv cariera politică, 
ocupând funcţii din ce în ce mai importante. Deşi provenea 
dintr-o familie de patricieni, făcea parte din facțiunea 
populares. În 60 î.Hr. a format o alianţă numită triumvirat 
cu doi politicieni puternici: Marcus Licinius Crassus (cca. 
115 - 53 î.Hr.), cel mai bogat om din Roma, şi Pompei (106 
- 48 î.Hr), cunoscut ca Magnus („cel Mare”) pentru 
victoriile sale militare. împreună aveau să domine politica 
romană. In 59 î.Hr. Caesar a fost ales consul; după ce 
termenul de un an s-a încheiat, a lansat o campanie 
militară în Gallia. În următorii opt ani a supus triburile 
celte de acolo şi a adăugat teritoriul respectiv la al Romei. 
A lansat şi două invazii asupra Britanniei (în 55 şi 54 î.Hr.), 
dar nu a cucerit-o, instalând în schimb un rege clientelar 
Romei. 

Temându-se că devine prea puternic, conservatorii 
din Senat i-au ordonat să se întoarcă la Roma şi să cedeze 
comanda armatei. Caesar a refuzat să o facă şi şi-a condus 
forţele înapoi în Italia în 49 î.Hr., pornind un război civil. 

Conflictul a cuprins întreaga Mare Mediterană, din Spania 
până în Grecia. În 48 î.Hr. războiul l-a purtat pe Caesar în 
Egipt, unde a cunoscut-o pe Cleopatra (69 - 30 î.Hr.), care 
se lupta cu fratele ei pentru conducerea ţării. Caesar şi 
Cleopatra au devenit iubiţi şi el a ajutat-o să se impună 
regină a Egiptului. În 45 î.Hr. Caesar a învins ultima 
armată a oftimates în Spania. Triumfător, s-a întors la 
Roma unde a fost făcut dictator pe viaţă. A condus fără să 
consulte Senatul, adoptând o mulţime de legi noi. Una 
dintre cele mai importante reforme făcute de Caesar a fost 
noul calendar, care avea să fie folosit în Europa până în 
1582 (în Rusia nu a fost înlocuit până în 1918). Pe 15 
martie 44 î.Hr., ca urmare a unei lovituri de stat, Caesar a 
fost înjunghiat de un grup de senatori. Deşi Caesar fusese 
ucis, conspiratorii nu au reuşit să restabilească vechea 
ordine politică. 

Naşterea Imperiului Roman 

Caesar l-a numit urmaş pe nepotul său Octavian (63 
î.Hr. - 14 d.Hr.). Octavian a format al doilea triumvirat cu 
doi dintre principalii aghiotanţi ai lui Caesar, Marc Antoniu 
(83 - 30 î.Hr.) şi Marcus Aemilius Lepidus (cca. 89/88 - 
13/12 î.Hr). Au promulgat o lege ce le conferea 
conducerea dictatorială a Romei şi a teritoriilor sale şi, 
împreună, au învins opoziţia senatorilor până în 40 î.Hr. 
Dintre cei trei, Octavian s-a impus conducător. În 36 î.Hr. 
lui Lepidus i s-a luat cea mai mare parte a puterilor şi a 
fost exilat din Roma. Marc Antoniu, care începuse o 
aventură cu Cleopatra, s-a înfruntat apoi cu Octavian. 
Luptele dintre ei au reînceput în 32 î.Hr. şi Octavian a ieşit 
învingător doi ani mai târziu. Decât să fie capturați şi duşi 
la Roma în lanţuri, Marc Antoniu şi Cleopatra s-au sinucis 
şi Egiptul a intrat sub stăpânire romană. Octavian nu mai 
avea rivali serioşi, aşa că a putut să elimine vechiul sistem 
republican. Deşi Senatul a supravieţuit ca instituţie, nu a 
fost în stare să îl oprească pe Octavian, care dispunea de o 
avere personală uriaşă, de popularitate, dar şi de 
loialitatea veteranilor. În 27 î.Hr. Octavian a devenit 

împărat al Romei. Noile lui titluri erau Imperator (care 
venea de la cuvântul imperiumy „comandă militară 
supremă”), Augustus („venerabil” - un titlu religios, prin 
care a devenit cunoscut) şi Princeps („primul cetăţean” - o 
concesie făcută republicanismului). Restul domniei lui 
Augustus a fost în cea mai mare parte paşnică şi a durat 
până la moartea lui în 14 d.Hr. 

Întrucât Augustus nu a avut un fiu, succesiunea a fost 
la început neclară. Pentru a preveni tulburările l-a numit 
urmaş pe fiul său vitreg Tiberius (42 î.Hr. - 37 d.Hr.). 
Tiberius fusese un general capabil, dar, ajuns împărat, a 
devenit din ce în ce mai ursuz şi mai închis în sine, adesea 
plecând de la Roma la vilele lui de pe coastă şi lăsând 
administraţia în sarcina adjuncţilor. A fost urmat de 
Caligula (12 - 41 d.Hr.), nepotul său adoptat. La început, 
acest tânăr împărat a fost moderat şi popular, dar a 
devenit rapid un tiran violent, sfârşind prin a fi asasinat. 
Unchiul său Claudius (10 î.Hr. - 54 d.Hr.) a împiedicat 
orice încercări de restaurare a republicanismului şi s-a 
asigurat ca sistemul imperial să fie menţinut. După 
moartea lui Claudius, i-a urmat fiul său adoptat, Nero (37 - 
68 d.Hr.). Nero a devenit crud, ordonând chiar executarea 
mamei sale. Extravaganţa şi asprimea lui au dus la revolte, 
forțându-l să renunţe la tron şi să se sinucidă. 

Moartea lui Nero a reprezentat sfârşitul dinastiei 
iulio-claudiene. Aceasta a fost urmată de tulburări politice 
şi de Anul celor Patru împărați, 69 d.Hr. Loviturile de stat, 
de obicei susţinute de forţă militară, au devenit trăsături 
comune ale Imperiului Roman. În ciuda instabilităţilor 
ocazionale, imperiul a fost menţinut secole la rând de 
instituţiile sale puternice şi stabile, precum sistemul 
birocratic, infrastructura de transport (reţeaua de drumuri 
acoperea peste 400.000 km) şi sistemul legislativ. Coloana 
vertebrală a imperiului a fost armata. Principala unitate a 
acesteia era legiunea; alcătuită din cinci mii de 
infanterişti, cetăţeni romani care îşi oferiseră voluntar 
serviciile pentru 25 de ani, soldaţi extrem de bine 

disciplinaţi şi de bine echipați. În momentul ei de glorie, 
armata imperială număra circa 30 de legiuni. Non- 
cetăţenii se puteau alătura şi ei armatei ca auxilia (în cea 
mai mare parte infanterie uşoară, arcaşi şi cavalerie), care 
la rândul ei număra peste 300.000 de oameni în momentul 
ei de vârf. 

Răspândirea creştinismului 

Cândva între anii 7 şi 2 î.Hr. lisus din Nazaret s-a 
născut în ludeea, care a devenită provincie romană în 6 
d.Hr. lisus a început să propovăduiască şi să atragă 
discipoli; cultul lui a început să îngrijoreze autorităţile 
romane care l-au văzut ca o ameninţare la adresa 
stăpânirii lor. Pe la 30 d.Hr. lisus a fost crucificat în 
Ierusalim la ordinele guvernatorului roman. Acest lucru nu 
a oprit expansiunea religiei inspirate de învăţăturile lui - 
creştinismul. După moartea lui lisus, discipolii lui au 
răspândit mesajul, pornind din Iudeea spre restul 
Orientului Mijlociu şi Marea Mediterană. La început, 
majoritatea creştinilor au fost evrei, dar, după Conciliul de 
la Ierusalim (cca. 50 d.Hr.), s-a hotărât că şi oameni din 
alte comunităţi (neamuri) se pot converti la noua religie. 

O figură importantă în istoria timpurie a Bisericii a 
fost Sfântul Pavel din Tars (cca. 5 - 67 d.Hr), un evreu din 

Anatolia care persecutase creştini. După ce a avut o 
viziune orbitoare a lui lisus în timp ce călătorea de la 
Ierusalim la Damasc, a devenit creştin devotat. Întrucât 
Pavel era cetăţean roman, putea să călătorească în întreg 
imperiul, propovăduind, scriind scrisori ce aveau să devină 
pietre de temelie ale creştinismului şi înființând biserici. 
Unul dintre apostolii lui lisus, Sfântul Petru (m. cca. 68 
d.Hr.) a călătorit la Roma, unde a fondat o biserică 
împreună cu Pavel. Catolicii îl recunosc pe Petru drept 
primul papă. Petru a fost executat la ordinele lui Nero; o 
mărturie spune că ar fi fost crucificat cu capul în jos 
pentru că nu s-a considerat demn să moară la fel ca Iisus. 
Şi Pavel a murit la Roma. A fost arestat în timp ce 
propovăduia în Ierusalim; în locul unui proces, a cerut ca, 

fiind cetăţean roman, să fie dus la Roma pentru a putea 
pleda în faţa împăratului. Asemenea lui Petru, a fost 
executat din ordinele lui Nero, deşi cel mai probabil a fost 
decapitat, nu crucificat. În ciuda pierderii acestor două 
personalităţi de seamă, mesajul de mântuire eternă în 
viaţa de apoi al creştinismului l-a ajutat să îşi câştige 
treptat adepţi în lumea romană (şi dincolo de ea), mai ales 
în oraşe şi printre săraci. Creştinii au fost persecutați de 
comunităţi care considerau că prezenţa lor aduce ghinion. 
Mai mult, autorităţile imperiale romane au asociat creştinii 
cu tulburările şi i-au acuzat de nesupunere faţă de 
împărat. 

Cu timpul, creştinismul a devenit mai codificat şi mai 
organizat. În a doua jumătate a secolului I d.Hr. a fost scris 
şi apoi compilat Noul Testament, înregistrând viaţa lui 
lisus şi istoria timpurie a Bisericii. Apoi, pentru a clarifica 
şi a stabili doctrina, au avut loc numeroase concilii 
(sinoade) unde lideri ai Bisericii şi teologi au dezbătut 
probleme de credinţă. Mai mult, până în secolul II d.Hr. a 
apărut şi o ierarhie ecleziastică, iar episcopii din oraşele 
mai mari, precum Antiohia, Roma şi Alexandria, şi-au 
revendicat autoritatea şi asupra zonelor înconjurătoare. 

Imperiul Roman la apogeu 

Anul celor Patru împărați s-a încheiat cu proclamarea 
generalului Vespasian (9 - 79 d.Hr.) împărat de către 
legiunile sale. Acesta a domnit un deceniu, restabilind 
ordinea şi fiind primul dintr-un şir de Împărați în cea mai 
mare parte capabili care a durat mai bine de un secol. In 
această epocă Imperiul Roman a intrat într-o perioadă de 
pace şi prosperitate relativă. Colonizarea romană aducea 
multe beneficii - drumuri, arhitectură, igienă şi comerţ, 
pentru a numi doar câteva (trebuie să reținem şi că multe 
dintre acestea se bazau pe sclavi care constituiau cel puţin 
a zecea parte din populaţie). O unealtă importantă pentru 
a da unitate Imperiului Roman a fost acordarea de drepturi 
legale populaţiei din regiunile aliate sau cucerite (doar 
elitelor locale li se oferea însă cetăţenie completă). 

Cetăţenii romani erau protejaţi de legile imperiale şi li se 
garanta dreptul la judecată. 

Imperiul Roman şi-a atins punctul de maximă 
expansiune în 117 d.Hr.sub domnia împăratului Traian (53 
- 117 d.Hr), un general născut în Spania care a devenit 
împărat cu susţinerea armatei. Traian a obţinut victoria în 
războaiele daco-romane (101 - 102 d.Hr. şi 105 - 106 
d.Hr.) prin care Roma şi-a extins imperiul şi mai departe în 
Balcani. Şi-a întors apoi atenţia spre est, luptându-se cu 
Imperiul Part (care acoperea cea mai mare parte a Iranului 
şi Irakului de azi), jefuindu-i capitala şi anexând teritorii. 
După acest triumf, Traian, a cărui sănătate era în declin, a 
murit în Asia Mică în timp ce se întorcea la Roma. 


— Extindere a Imperiului Roman, 117 d.Hr. 
ÎI pici romane 

mperiul Roman la momentul său de maximă expansiune, 117 d.Hr. 


— 
După domnia lui Traian, tendința Romei a fost să 
evite războaiele de expansiune, concentrându-se mai mult 
pe apărarea frontierelor. Hadrian (76 - 138 d.Hr.), vărul lui 
Traian, fiul său adoptiv şi succesor ca împărat, a 

abandonat câteva dintre cuceririle recente. A început o 
politică de întărire şi de extindere a sistemelor de apărare 
de la frontierele (limes) Romei, ordonând construirea de 
ziduri, forturi şi turnuri. Hadrian a făcut o vizită extinsă în 
imperiu, în Britannia, Africa de Nord, Grecia, Asia Mică şi 
Orientul Mijlociu, inspectând trupele şi cercetând 
problemele locale. Simbolic pentru politica lui defensivă 
este zidul care îi poartă numele, o fortificaţie de piatră 
lungă de peste 100 km, construită din 122 până în 128 
d.Hr., menită să protejeze nordul Britanniei de triburile din 
nord. Şi mai lungă era Limes Germanicus („frontiera 
germanică”), o serie de fortificaţii care, combinate cu 
barierele naturale reprezentate de fluviile Dunăre şi Rin, 
preveneau incursiunile triburilor germanice în imperiu. 

Tulburările au reapărut în imperiu sub domnia lui 
Commodus (161 - 192 d.Hr.) care a scandalizat Roma 
luptând ca gladiator în arenă (uneori apărând ca zeul 
Hercule), ucigând sute de animale exotice precum struţi, 
lei şi o girafa. Tendinţele lui tot mai megalomane, care l-au 
făcut să  redenumească Roma Colonia Commodiana 
(„Colonia lui Commodus”), au dus la moartea lui în 192 
d.Hr. Un grup de sfătuitori s-a întors împotriva lui şi l-a 
trimis pe gladiatorul lui preferat să îl sugrume în timp ce 
făcea baie. Indepărtarea lui Commodus nu a adus ordinea, 
ci a dus la război civil şi la Anul celor Cinci împărați (193 
d.Hr.). Pe măsură ce Imperiul Roman trecea în secolul III, 
stabilitatea politică pe termen lung avea să devină din ce 
în ce mai rară. 

Divizarea imperiului 

De la începutul secolului III d.Hr. aşa-zişii împărați- 
soldaţi, cei care au preluat puterea cu ajutorul legiunilor, 
au devenit tot mai frecvenți; din 235 până în 284 d.Hr. au 
existat paisprezece astfel de împărați. Domniile lor au fost 
în general scurte, de obicei de câţiva ani, deoarece, dacă 
pierdeau sprijinul soldaţilor, deveneau vulnerabili la a fi 
asasinați de unul dintre ai lor sau la a fi detronaţi de vreun 
rival. In 284 d.Hr, Dioclețian (244 - 311 d.Hr.) a fost 

proclamat împărat de soldaţii lui. A domnit mai bine de 
două decenii. Lipsit de scrupule şi autocrat, a readus 
ordinea epurându-şi duşmanii şi înăbuşind revoltele. Din 
303 până în 311 d.Hr. a condus Marea Persecuţie, în 
timpul căreia i-a supus pe creştini la violenţe şi le-a limitat 
drastic drepturile legale. 

Cea mai importantă moştenire lăsată de Dioclețian a 
fost împărţirea Imperiului Roman. În 286 d.Hr. a numit un 
co-împărat care să domnească peste partea de vest a 
imperiului. În 293 d.Hr. Dioclețian şi-a scăzut şi mai mult 
puterea împărțind imperiul în patru (acest aranjament a 
devenit cunoscut ca tetrarhie - „domnia celor patru”), cu 
un împărat senior şi unul junior (cu titlurile de Augustus şi, 
respectiv, Caesar) atât în est cât şi în vest. Au fost stabilite 
centre administrative în zonele de periferie, precum 
Milano în nordul Italiei, Nicomedia în Anatolia, Trier în 
Gallia şi Sirmium în regiunea Dunării, permiţând o 
monitorizare mai atentă a frontierelor imperiale. Părţile 
estice şi vestice ale Imperiului Roman au devenit din ce în 
ce mai separate, atât politic cât şi cultural (în est se vorbea 
mai degrabă greaca decât latina). Deşi imperiul a fost 
reunit ocazional, această diviziune a revenit constant. 

Europeni remarcabili: 

Constantin cel Mare (cca. 272 - 337 d.Hr.) 

Fiu al împăratului (augustus) din vest, Constantin a 
fost proclamat împărat în York de legiunile tatălui său. 
Imperiul Roman a intrat apoi într-o perioadă de războaie 
civile şi de rebeliuni, cu împărați rivali luptându-se pentru 
supremație. Principalul rival al lui Constantin în vest a fost 
Maxentius (cca. 278 - 312 d.Hr.). În 312 d.Hr., după ce şi-a 
condus armata în Italia pentru a-l întâlni, Constantin a 
câştigat o victorie decisivă la podul Milvius, în afara 
Romei. Înainte de bătălie, Constantin ar fi primit 
instrucţiuni într-un vis să marcheze scuturile soldaţilor săi 
cu simbolul creştin „Chi Rho” (făcut prin suprapunerea 
celor două litere greceşti ce reprezintă monograma lui 
Hristos). O altă sursă menţionează că ar fi văzut o cruce de 


1 


lumină pe cer chiar înainte de bătălie, însoţită de cuvintele 
„prin acest semn vei învinge”. 

Constantin stăpânea acum imperiul din vest. În anul 
următor, el şi împăratul din est, Licinius (262 - 325 d.Hr.) 
au ratificat Edictul de la Milano. Acesta le acorda 
creştinilor (şi altor religii) libertate de cult. Constantin şi 
Licinius s-au înfruntat şi războiul civil a izbucnit între ei în 
324 d.Hr. Constantin a ieşit victorios şi s-a proclamat 
împărat al ambelor jumătăţi ale Imperiului Roman. Oraşul 
Bizanţ, refondat de el sub numele Constantinopol în 
acelaşi an, a devenit capitala imperiului din est. Ca urmare 
a unei campanii accelerate de construcţii, şase ani mai 
târziu oraşul era denumit „Noua Romă”. 

Susținerea acordată de Constantin creştinismului a 
fost esenţială, asigurându-i supraviețuirea şi creşterea. Tot 
Constantin a avut un impact major asupra dezvoltării 
teologice a creştinismului; în 325 d.Hr. a convocat primul 
Conciliu de la Niceea (azi Iznik, Turcia), o mare întâlnire a 
liderilor Bisericii ţinută pentru a stabili un consens în 
creştinism, stabilind aspecte esenţiale cum ar fi data 
sărbătorii de Paste. Constantin s-a îmbolnăvit în 337 d.Hr.; 
probabil dorind să îi fie iertate cât mai multe păcate, a fost 
botezat chiar pe patul de moarte (îşi dorise să îl imite pe 
Hristos şi să fie botezat în fluviul Iordan, dar boala îl 
împiedicase). Deşi a susţinut creştinismul, Constantin nu l- 
a proclamat ca religie de stat în Imperiul Roman - asta s-a 
întâmplat doar în 380 d.Hr., sub domnia lui Teodosiu I (347 
- 395 d.Hr.), ultimul împărat care a stăpânit şi estul şi 
vestul (Regatul Armeniei a fost primul care a declarat 
creştinismul religie de stat în 301 d.Hr.). Asocierea 
creştinismului cu Imperiul Roman i-a oferit şi prestigiu, şi 
protecţie, iar Roma a devenit cel mai important centru al 
Bisericii. 

Căderea Imperiului Roman de Apus 

În secolele IV şi V d.Hr, Imperiul Roman a slăbit 
treptat, mai ales în vest. Instabilitatea politică era doar o 
parte a problemei; mai existau şi adânci fisuri socio- 

economice. Odată cu urbanizarea imperiului (populaţia 
Romei atinsese un milion până în secolul II d.Hr. - niciun 
alt oraş european nu a ajuns la o asemenea dimensiune 
înainte de secolul XIX), productivitatea agricolă a scăzut. 
Oraşele suprapopulate erau şi lipsite de igienă, ceea ce a 
dus la episoade de ciumă. Veniturile din taxe au devenit 
insuficiente pentru a acoperi costurile administraţiei 
imperiale şi ale armatei, aşa că guvernul a devalorizat 
moneda, ceea ce a dus la inflaţie. Ca atare, încrederea în 
moneda imperială a scăzut, ceea ce a dus la un declin în 
comerţul din interiorul imperiului. 

În secolul V d.Hr., Peninsula Italică a fost atacată 
repetat. In 410 d.Hr., ramura vestică a goților, vizigoții, a 
prădat Roma. Attila Hunul a făcut ravagii în nord în 452 
d.Hr. şi, trei ani mai târziu, Roma a fost prădată din nou, 
de această dată de vandali. Imperiul Roman de Apus şi-a 
găsit sfârşitul în 476 d.Hr. când Odoacru (433 - 493 d.Hr.), 
un general germanic care comanda un contingent de 
soldaţi străini aflaţi în slujba imperiului, l-a detronat pe 
ultimul împărat din vest, Romulus Augustulus (cca. 460 - 
507 d.Hr.). Odoacru s-a proclamat rege fără prea multă 
opoziţie din partea locuitorilor Romei. In 489 d.Hr. 
ostrogoții, ramura de est a goților, au invadat Peninsula 
Italică. Conduşi de Teodoric cel Mare (454 - 526 d.Hr.), 
aceştia au cotropit întreaga peninsulă. Odoacru a fugit în 
oraşul fortificat Ravenna, pe care ostrogoții nu au reuşit să 
îl captureze. În 493 d.Hr. Teodoric s-a oferit să conducă 
Italia împreună cu Odoacru şi i s-a permis să intre în 
Ravenna. Era doar o capcană; câteva zile mai târziu, 
Teodoric l-a ucis personal pe Odoacru, înainte să îi ucidă 
soţia şi fiul. Ostrogoţii aveau să conducă Italia mai bine de 
o jumătate de secol. 

HUNII 

Hunii, o populaţie nomadă din Asia Centrală, au 
migrat în Europa în 375 d.Hr. Până la finele secolului IV 
d.Hr. ajunseseră în Europa de Est şi făceau raiduri în 
Persia şi în Imperiul Roman de Răsărit. În ciuda puterii lor 

militare, hunii nu erau uniţi politic şi adesea le-a lipsit un 
conducător puternic. Situaţia s-a schimbat în 420 d.Hr. 
când doi fraţi, Octar şi Rugila, au început să îi unească pe 
huni, devenind coregi. În 434 Rugila a murit şi a fost 
înlocuit de nepotul său Attila (m. 453 d.Hr.), care a condus 
împreună cu fratele său mai în vârstă, Bleda, până la 
moartea acestuia în 445 d.Hr. Din 440 până în 443 Attila a 
condus campanii împotriva Imperiului Roman de Răsărit, 
silindu-l să îi plătească echivalentul a 2000 kg de aur 
pentru a se retrage, urmate de un tribut anual de 700 kg. 
Attila şi-a îndreptat apoi atenţia spre vest, atacând Gallia 
în 451 d.Hr. şi răvăşind nordul Peninsulei Italice în 452 
d.Hr. (nu a reuşit să ajungă la Roma). S-a retras apoi la est 
de Dunăre şi a început să pregătească un atac asupra 
Constantinopolului. Înainte să îl poată lansa, a murit. O 
legendă spune că Attila ar fi murit după o petrecere de 
nuntă la care ar fi băut atât de mult încât a leşinat, 
suferind apoi o sângerare nazală care l-ar fi sufocat. Lipsit 
de conducerea lui, Imperiul Hun s-a dezintegrat rapid în 
facţiuni rivale. 

CAPITOLUL. 2 

Evul Mediu 

Francii 

Francii au fost germanici care au invadat Gallia la 
mijlocul secolului IV d.Hr. După căderea Imperiul Roman 
de Apus s-a creat un vid de putere în secolele V şi VI. 
Conducătorii franci au preluat controlul asupra celei mai 
mari părţi a Franţei, Germaniei de vest şi Ţărilor de Jos 
actuale. Iniţial, francii erau împărțiri în regate tribale; 
conducătorul unuia dintre aceste triburi, salienii, a fost 
Clovis I (cca. 466 - 511). Până în 509 acesta îi unise pe 
franci, devenind primul rege şi stabilind dinastia 
merovingiană. Clovis s-a convertit la catolicism; dând un 
exemplu care a ajutat apoi la răspândirea creştinismului în 
Francia. 

După moartea lui Clovis, ţinuturile lui au fost 
împărţite între fiii săi, după obiceiul francilor. Aceasta a 

dus la decenii de lupte interne între diferite ramuri ale 
Merovingilor şi la fragmentarea regatului iniţial în regate 
mai mici. Până la finele secolului VII, puterea monarhilor 
Merovingi scăzuse. Au devenit figuri simbolice, 
ceremoniale, în umbra „majordomilor Palatului”, oficiali de 
rang înalt care dețineau de fapt puterea. În 680 Pepin de 
Herstal (cca. 635 - 714) 

a devenit majordom al Palatului din Austrasia, un 
regat franc din nord-estul Franței. Sub conducerea lui, 
regatul a câştigat un şir de războaie, reunind ținuturile 
france. Fiul lui Pepin, Charles Martel (cca. 688 - 741) a 
continuat munca tatălui, centralizând puterea şi 
respingând incursiunile arabe în Francia. In 751, fiul lui 
Martel, Pepin cel Scurt (cca. 714 - 768), i-a înlocuit pe 
Merovingi, devenind rege al francilor şi începând dinastia 
carolingiană. 

Europeni remarcabili: 

Carol cel Mare (cca. 742 - 814) 

Carol cel Mare a fost cel mai în vârstă fiu al lui Pepin. 
Când tatăl său a murit în 768, a moştenit doar jumătate din 
Francia; cealaltă jumătate i-a revenit fratelui său Carloman 
(751 - 771). Relaţiile dintre fraţi au fost agitate, dar, chiar 
atunci când războiul dintre ei părea iminent, Carloman a 
murit. Carol a preluat controlul ținuturilor fratelui său şi a 
început o serie de campanii militare, adesea conducându-şi 
personal armata în luptă. Cei mai mari rivali ai săi au fost 
păgânii saxoni germanici din est. În peste trei decenii de 
lupte intermitente a cucerit cea mai mare partea a 
Germaniei de vest de la ei, forţându-i şi să se convertească 
la creştinism. Neobositul Carol a anexat şi nordul Italiei, 
nord-estul Spaniei, Bavaria, Frisia şi părţi din Austria şi 
Boemia. În ziua de Crăciun a anului 800, papa l-a încoronat 
împărat al Sfântului Imperiu Roman. A luat acest titlu 
pentru a arăta că este succesorul împăraţilor romani, 
adăugând „sfânt” pentru a dovedi că are binecuvântarea 
Bisericii. 

Datorită războaielor aproape neîntrerupte şi a 

întinderii ținuturilor sale, Carol era mereu în mişcare. A 
dezvoltat un 

Imperiul Carolingian sub Carol cel Mare, cca. 814 

sistem administrativ eficient, folosind un amestec de 
oficiali regali, elite locale, membrii ai familiei şi ai clerului 
pentru a-i aplica legile, pentru a menține pacea, a colecta 
taxe şi a recruta soldați. Carol cel Mare a fost un mare 
patron al artelor şi învăţământului, începând o perioadă de 
activitate culturală cunoscută ca Renaşterea Carolingiană. 
Reşedinţa lui preferată a fost Aachen, pe care a făcut-o 
capitală imperială. Aici a murit în 814, fiind îngropat în 

măreaţa catedrală a oraşului, construită la ordinele lui. 
Imperiul lui Carol cel Mare nu a rezistat mult. În anii 830, 
s-a prăbuşit din cauza războaielor civile duse de nepoţii 
lui, fiind apoi împărţit în trei în 843: Francia Occidentală, 
care a devenit Regatul Franţei în 987; Francia de Mijloc, 
care se întindea din Ţările de Jos până în nordul Italiei şi 
care a fost din nou împărţită în 855; şi Francia 
Răsăriteană, care a format cea mai mare parte a Sfântului 
Imperiu Roman la fondarea formală a acestuia în 962. 

Imperiul Bizantin, 600 - 1100 

În anul 600, Imperiul Bizantin era forţa dominantă 
din Marea Mediterană. În centrul său se afla împăratul, 
cunoscut în greacă drept basileus. Titlul nu era în 
întregime ereditar: deşi împărații lăsau adesea coroana 
fiilor, în momente de criză exista riscul ca aceştia să fie 
detronaţi. Rivalii înfrânți în lupta pentru tronul imperial 
erau forţaţi să intre la mănăstire sau erau orbiţi, castraţi 
sau ucişi. 

În ciuda unor perioade de înflorire, Bizanțul a intrat 
în declin în Evul Mediu. Declinul a început în secolul VII 
când imperiul a pierdut controlul asupra Egiptului şi al 
Siriei în favoarea arabilor. Pierderile bizantinilor au 
continuat: între 827 şi 902 au cedat arabilor controlul 
Siciliei şi în 1071 posesiunile lor din sudul Italiei au fost 
ocupate de normanzi. 

În secolul XI Bizanțul a avut de înfruntat un nou 
duşman: selgiucizii, un neam turcie islamic. După ce şi-au 
consolidat dominaţia în Iran, aceştia au invadat Anatolia în 
1067. 

mperiul Bizantin, cca 600 d.Hr. 


Pe 26 august 1071, în bătălia de la Manzikert, turcii 
au nimicit armata bizantină trimisă să îi învingă, luându-l 
prizonier pe împăratul Romanos IV Diogenes (m. 1072) 
(acesta a fost trimis înapoi la Constantinopol, dar în 

absenţa lui fusese detronat - Romanos a fost orbit şi trimis 
la o mănăstire de inamicii lui). Manzikert a avut ca urmare 
preluarea Anatoliei şi a Ţării Sfinte de către selgiucizi. 
Dinastia  Comnenilor (1081 - 1185) a reinstaurat 
stabilitatea şi a împiedicat incursiuni selgiucide ulterioare, 
dar stăpânirea bizantină se întindea acum doar asupra 
Greciei, sud-estului Balcanilor şi a câtorva insule din 
Marea Mediterană. 

Slavii 

Slavii îşi au probabil originile în Europa de Est, 
migrând spre zonele învecinate în secolul VI. Tribali la 
început, s-au organizat apoi în diferite regate şi principate. 
Slavii se împart în trei grupuri lingvistice şi culturale 
distincte. Slavii de vest s-au stabilit în Europa Centrală, 
unde între secolele VIII şi X au înfiinţat state pe teritoriul 
de azi al Slovaciei, Cehiei şi Poloniei. Slavii de sud s-au 
stabilit în Balcani. Slavii de 


est s-au răspândit de-a lungul unei zone întinse ce 
acoperă cea mai mare parte a Rusiei, Belarusului şi 
Ucrainei de azi. 

Nimeni nu a influenţat cultura şi religia slavă mai 
mult decât fraţii Chirii (cca. 827 - 869) şi Metodiu (cca. 
815 - 884). Cei doi s-au născut în Grecia controlată de 
Bizanţ, unul a devenit profesor de filosofie, iar celălalt 
abate. În 862 li s-a încredinţat sarcina de a face muncă 
misionară printre slavi. Prima lor însărcinare a fost să 
traducă Biblia şi alte texte religioase în limba slavă. Pentru 
aceasta, au creat un nou sistem de scriere, numit scriere 
glagolitică, menită să redea limbile slave. Pornind de la 
alfabetul grecesc, scrierea glagolitică a evoluat în alfabetul 
chirilic, care se foloseşte în continuare în Europa de Est. În 
863 fraţii au început să răspândească creştinismul în 
rândul slavilor. Mulțumită în special faptului că au folosit 
limba vernaculară (a localnicilor), misiunea a avut un 
succes răsunător şi a primit aprobarea papei, dar şi a 
împăratului Bizanțului. Slavii au fost creştinaţi în cea mai 

mare parte până în secolul X, dar s-au împărţit în ramuri 
diferite ale Bisericii. Slavii de vest au aderat în general la 
catolicism, în timp ce verii lor din sud şi din est au urmat 
Biserica Ortodoxă Răsăriteană. Chiril şi Metodiu au fost 
canonizaţi de ambele Biserici şi în 1980 papa i-a declarat 
printre sfinţii patroni ai Europei. 

Invazia arabă a Europei 

La începutul secolului VII, profetul islamic Mahomed 
(cca. 570 - 632) a fondat religia musulmană şi a unificat 
triburile arabe sub conducerea lui. După ce a murit, i-a 
succedat un regim numit Califatul Rashidun (de la titlul de 
calif o persoană văzută ca succesor al lui Mahomed). In 
următorul secol, califatul s-a extins în Orientul Mijlociu, 
Asia Centrală şi Africa de Nord. Succesul califatului a fost 
facilitat şi de faptul că cei doi mari rivali ai săi din zonă, 
bizantinii şi perşii, erau epuizați în urma a trei secole de 
lupte. Mai mult decât oricare altă formă de guvernământ 
medievală, califatul a fost în cea mai mare parte tolerant 
cu celelalte religii de pe teritoriile sale; supuşii nu erau 
obligaţi să se convertească la islam, însă erau forţaţi să 
plătească o taxă numită jizia. 

Ca urmare a unui război civil între liderii 
musulmanilor, o nouă familie a preluat controlul în 661, 
întemeind Califatul Omeiad. Sub noua conducere s-a 
finalizat cucerirea Africii de Nord, ducând la o convertire 
treptată a regiunii de la majoritar creştină la predominant 
musulmană. Arabii au trecut apoi în Peninsula Iberică, 
stăpânită de vizigoți. În 711, o armată omeiadă a traversat 
strâmtoarea Gibraltar ajungând în sudul Spaniei, 
învingând orice rezistenţă şi ocupând Toledo, capitala 
vizigoților. În decursul a două decenii, cea mai mare parte 
a peninsulei fusese cucerită, înființându-se un teritoriu 
numit al-Andalus. Au urmat apoi incursiuni la nord de 
Pirinei. În 732, o mare forţă expediţionară a fost trimisă în 
Francia şi a înfruntat o armată a francilor în bătălia de la 
Tours, în regiunea central-nordică a Franţei. Charles 
Martel, comandantul francilor, a obţinut victoria ocupând 

terenul mai înalt şi rezistând atacului omeiazilor înainte să 
le pună armata pe fugă. 

Bătălia de la 'Tours este înfăţişată în unele istorii ca 
momentul în care creştinismul a fost salvat de invazia 
islamică. Dar înfrângerea a fost doar o parte a motivului 
pentru care musulmanii nu au mai avansat în vestul 
Europei. În primul rând, pe teritoriul Marocului de azi a 
avut loc o revoltă a berberilor care trebuia înăbuşită. Apoi, 
între 747 şi 750 un război civil în cadrul califatului a avut 
ca rezultat preluarea puterii de către familia Abbasizilor în 
dauna Omeiazilor. Abbasizii şi-au stabilit capitala la 
Bagdad, cel mai mare centru spiritual al lumii în acel 
moment şi centrul Epocii de Aur a islamului. Datorită 
muncii erudiţilor de acolo, mii de opere clasice ale Europei 
au fost salvate de la uitare, fiind traduse în arabă. 

În ciuda tulburărilor din Orientul Mijlociu, Stăpânirea 
arabă asupra Peninsulei Iberice s-a menţinut. În 756, un 
prinţ omeiad care scăpase de războiul civil a întemeiat un 
emirat independent care a ajuns să controleze cea mai 
mare parte a peninsulei. În secolul X capitala sa, Córdoba, 
a devenit cel mai mare oraş din Europa, atingând o 
populaţie de aproape o jumătate de milion de oameni. 
Oraşul a atras artizani şi arhitecţi talentaţi, noi idei şi 
tehnologii fiind importate din lumea arabă. Cordoba a 
devenit la rândul său un mare centru scolastic şi a produs 
doi dintre cei mai mari filosofi ai Evului Mediu: 
musulmanul Averroes (1126 - 1198), care a reaprins 
interesul pentru studiul lui Aristotel prin comentariile sale 
asupra textelor sale, şi Maimonide (1135/1138 - 1204), un 
rabin considerat cel mai influent comentator al legii 
iudaice. 

Republica Venețiană 

Situată într-o lagună pe coasta de nord-est a Italiei, 
Veneţia a devenit un sanctuar pentru cei care fugeau de 
invaziile germanicilor şi ale hunilor în secolele V şi VI. La 
începutul secolului VIII, oraşul a început să aleagă un 
conducător, cunoscut drept doge (de la latinescul dux, 

„conducător”), care deţinea poziţia pe viaţă. Veneţia s-a 
aflat iniţial sub autoritate bizantină, dar până la începutul 
secolului IX se îndrepta spre independenţă. Aflat în partea 
de nord a Mării Adriatice, oraşul se bucura de o locaţie 
optimă între Europa de Vest şi Imperiul Bizantin şi a 
devenit un nod comercial major. 

Veneţia a devenit mai bogată şi mai puternică după 
finele secolului XI. în 1082 a semnat un tratat cu Bizanțul 
căzând de acord să îl susţină în conflictul cu normanzii. 
Veneţia primise concesii profitabile, inclusiv dreptul de a 
face comerţ în Imperiul Bizantin fără să plătească taxe, 
precum şi propriul cartier în Constantinopol. Până în 
secolul XIII, Veneţia îşi făurise un imperiu care ajunsese să 
includă insule greceşti din Marea Egee şi Marea Ionică, 
zone de coastă din estul Adriaticii şi Ciprul. În secolul XV, 
Veneţia s-a extins în zonele înconjurătoare din Peninsula 
Italică, dar puterea sa a scăzut în secolul XVI când şi-au 
pierdut cea mai mare parte a stăpânirilor de peste mări. 

Venețienii nu şi-au limitat activităţile la Europa. Au 
privit mai departe, spre Orientul îndepărtat, unde au fost 
activi în stabilirea de legături comerciale. Europa şi Asia 
fuseseră legate prin Drumul Mătăsii, o reţea de rute pe 
apă şi pe uscat, încă din secolul II î.Hr. Mărfuri precum 
mirodenii, ceramică şi mătase mergeau spre vest, în timp 
ce ţesături, vin şi metale preţioase luau calea Chinei. Cel 
mai faimos negustor venețian a fost Marco Polo (1254 - 
1324), care a călătorit prin Asia între 1271 şi 1295, 
petrecându-şi cea mai mare parte a timpului în China. 
Povestirea călătoriei lui, IM - ilione, a fost extrem de 
populară, iar poveştile sale despre bogăţia şi minunile din 
Asia au inspirat mulţi exploratori şi negustori europeni să 
călătorească acolo. 

Vikingii 

În 793, Lindisfarne, o mănăstire de pe coasta de 
nord-est a Angliei, a fost jefuită de un grup de războinici 
veniri pe mare. Aceşti atacatori păgâni erau vikingii 
(cunoscuţi şi ca nordici). Erau originari din Scandinavia, 

unde trăiau în societăţi cu structură de clan şi erau în cea 
mai mare parte fermieri independenţi. Din secolul IX până 
în secolul XI, vikingii au făcut raiduri în întreaga Europă, 
ajungând în est până la Marea Caspică, în sud până în 
Spania şi în vest până în Irlanda. Vikingii erau navigatori şi 
constructori de nave pricepuţi, capabili de raiduri extrem 
de rapide datorită corăbiilor lungi - vase înguste la fel de 
bune pe mare deschisă, în ape puţin adânci de coastă sau 
pe râuri. 

Vikingii au stabilit şi ei rute comerciale până în 
Orientul Mijlociu. Începând cu anul 900, vikingii au migrat 
spre alte ţinuturi. Unii au luat-o spre vest, colonizând 
insulele Shetland, Orkney şi Feroe, Islanda şi Groenlanda, 
stabilind şi o aşezare de scurtă durată în Newfoundland, în 
Canada de azi, pe care au numit-o Vinland. Alţii s-au 
îndreptat spre est spre Marea Baltică şi Rusia. 

Printre zonele în care au existat cele mai multe 
aşezări vikinge au fost Anglia şi Irlanda. De la finele 
secolului IX danezii au stăpânit cea mai mare parte din 
nordul Angliei, până au fost forţaţi să plece de anglo- 
saxonii locali conduşi de Regatul Wessex. Anglia a intrat 
din nou sub stăpânirea vikingilor în 1016 când a fost 
cucerită de Knut cel Mare (cca. 995 - 1035), care a făcut-o 
parte a imperiului pe care îl stăpânea la Marea Nordului, 
ce mai includea Danemarca, Norvegia şi părţi din Suedia. 
Conducerea anglo-saxonă a fost restabilită însă în 1042. 
Vikingii s-au extins în Franţa, în 845 şi 885 - 886 au 
asediat Parisul şi, la începutul secolului X, aşezările lor din 
nord-vestul ţării au format baza Ducatului Normandiei. Cu 
timpul, vikingii au început să semene tot mai mult cu 
societăţile pe care le atacau; până în secolul XII 
majoritatea populaţiei din Scandinavia fusese creştinată. 
Monarhii au înlocuit vechiul sistem al şefilor de trib şi au 

luat fiinţă regate în Danemarca, Norvegia şi Suedia. 

Normanzii 

La începutul secolului X, nordicii şi-au construit 
aşezări în nord-vestul Franţei la gura fluviului Sena, 

dându-le astfel o bază de unde să atace regiunea centrală. 
În 911, în schimbul opririi atacurilor, regele carolingian al 
Franciei de Vest le-a cedat pământ cu titlul de ducat. 
Teritoriul a devenit cunoscut ca Normandia, iar liderul 
viking Rollo (cca. 660 - 932) a devenit primul ei duce. 
Normanzii s-au amestecat cu populaţia locală, adoptându-i 
limba şi religia. Au păstrat natura îndrăzneață a 
strămoşilor, spiritul de aventură şi disponibilitatea la 
violenţă, renunțând însă la atacurile pe mare în favoarea 
şarjelor de cavalerie. Normanzii au străbătut Europa în 
căutarea puterii şi a profitului şi uneori s-au proclamat 
regi ai unor teritorii străine. 

În 1035, William Bastardul (1028 - 1087), numit aşa 
pentru că părinţii lui nu erau căsătoriţi, a moştenit 
Normandia la moartea tatălui său. Tinereţea şi lipsa lui de 
legitimitate au dus la o criză a succesiunii cu facţiuni rivale 
avide să preia controlul. După mai mult de un deceniu de 
tulburări, William şi-a consolidat domnia. Până la acel 
moment, Normandia se implicase puternic în politica 
Angliei, amestecându-se prin căsătorie cu dinastia anglo- 
saxonă domnitoare. Când Eduard Confesorul (cca. 1003 - 
1066) a murit fără copii, William, care era vărul său, a 
susţinut că Eduard îi promisese tronul Angliei. Când 
pretenţia lui a fost contestată de un nobil anglo-saxon, 
William a invadat Anglia şi l-a înfrânt în bătălia de la 
Hastings din 1066. William a fost încoronat la Westminster 
Abbey şi şi-a consolidat domnia înăbuşind revolte locale şi 
construind castele pentru a controla ţinuturile. In 1086 a 
ordonat un recensământ naţional, cunoscut ca Domesday 
Book, prin care a fost evaluată meticulos valoarea 
regatului său. Toţi monarhii englezi care au urmat au fost 
descendenţii lui William. 

Normanzii au fost activi în sudul Italiei de la finele 
secolului X, iniţial activând ca mercenari pentru longobarzi 
şi bizantini. La începutul secolului XI se stabiliseră ca 
seniori locali, câştigând controlul mai multor teritorii mici. 
Pornind de la aceste teritorii, un aventurier normand 

ambițios, pe numele său Robert Guiscard (cca. 1015 - 
1085), a reuşit să construiască un mare regat. În anii 1050 
a capturat cea mai mare parte din sudul Italiei de la 
bizantini, înainte ca el şi fratele său Roger (cca. 1031 - 
1101) să cucerească Sicilia şi Malta de la arabi până în 
1091. Succesorii lor au domnit peste aceste ţinuturi până 
la finele secolului XII. 

Cruciadele 

În 1094, împăratul bizantin i-a cerut ajutor papei 
Urban al Il-lea (cca. 1035 - 1099) în lupta împotriva 
selgiucizilor, ale căror cuceriri întrerupseseră rutele de 
pelerinaj spre Ţara Sfântă. Mişcat de acest apel, Urban a 
convocat Conciliul de la Clermont pentru a cere oamenilor 
să se alăture luptei împotriva turcilor. Sute de predicatori 
au străbătut Europa răspândind mesajul. În schimbul 
participării la cruciadă, Biserica oferea indulgenţe plenare 
(reducere a pedepsei din viaţa de apoi pentru păcate). 
Pentru mulţi însă, motivul pentru care au urmat calea 
crucii era dorinţa de glorie şi de înavuţire. 

Primul val care a plecat spre Țara Sfântă au fost cei 
din aşa-numită „Cruciadă a Țăranilor”, un grup pestriţ de 
aproape 40.000 de oameni, în cea mai mare parte lipsiţi de 
arme şi armuri. Călătorind pe jos, au fost prinşi în capcană 
de selgiucizi în vestul Anatoliei şi în cea mai mare parte 
masacrați sau luaţi în robie. „Cruciada Prinţilor” a fost 
mult mai bine organizată şi a inclus mulţi nobili puternici. 
Aceştia au plecat din Europa în august 1096 şi s-au strâns 
la Constantinopol în aprilie 1097. Au înaintat apoi spre 
Ţara Sfântă, unde au capturat Ierusalimul în iulie 1099. Au 
prădat apoi oraşul, masacrând mii de oameni. 

Cruciații nu şi-au predat însă cuceririle Bizanțului, ci 
şi-au format propriile state independente (adesea 
cunoscute colectiv ca „teritorii de peste mări”). Cel mai 
important a fost Regatul Ierusalimului, dar acesta nu a 
reuşit niciodată să îşi extindă autoritatea asupra celorlalte 
state cruciate, printre care s-au numărat Edessa, Antiohia, 
Tripoli şi Cilicia. Aceste teritorii au avut de îndurat 

contraatacuri din partea forţelor musulmane, care şi-au 
recâştigat treptat teritoriul. Totul a culminat cu pierderea 
Ierusalimului în 1187. Cu excepţia unei scurte perioade 
între 1229 şi 1244, cruciații nu au mai recuperat Oraşul 
Sfânt. Numeroase cruciade au fost lansate pentru a 
încerca redobândirea controlului asupra Țării Sfinte, dar 
niciuna nu a mai avut succesul celei dintâi. Ultima 
cruciadă majoră a fost a noua, între 1271 şi 1272. Şi 
aceasta a fost în mare parte un eşec. În 1291, Acra, ultimul 
oraş important controlat de cruciați, a fost capturat de 
musulmani. Prezenţa cruciată în Ţara Sfântă a luat sfârşit 
în 1303, când Ruad, o mică garnizoană de coastă, a fost 
cucerit. 

Pentru a apăra cuceririle din Ţara Sfântă au fost 
create mai multe ordine militare. Cel mai puternic a fost 
Ordinul Cavalerilor Templieri, fondat în 1119. După ce au 
primit sprijinul papei, cavalerii templieri au crescut rapid 
în putere, ajungând la un moment dat la 20.000 de oameni. 
Au fost exceptaţi de la legile locale, aşa că nu erau nevoiţi 
să plătească taxe. Aceasta, împreună cu numeroasele 
donaţii şi activităţile lor comerciale şi bancare, i-a ajutat să 
devină înstăriți şi puternici. Pe măsură ce prezenţa 
cruciaților în Ţara Sfântă a scăzut, a scăzut şi puterea 
templierilor, lăsându-i vulnerabili. În 1307, regele Filip al 
IV-lea al Franţei (1268 - 1314) le datora templierilor o 
avere. În loc să îi plătească, a arestat toţi templierii din 
Franţa şi le-a confiscat averea. În 1312 ordinul a fost 
desfiinţat. 

CRUCIADELE NORDICE 

Statele catolice se luptaseră împotriva populațiilor 
baltice, slave şi finice de la est încă de la mijlocul secolului 
XII. în 1193, papa Celestin al III-lea (1106 - 1198) a făcut 
apel la o cruciadă împotriva păgânilor din nordul Europei. 
Aceasta a dus la Cruciada Livoniană, în care ordine 
militare germane, Suedia şi Danemarca au cucerit cea mai 
mare parte din teritoriile actuale ale Estoniei şi Letoniei, 
forţându-i pe băştinași să accepte creştinismul. Cel mai 

mare ordin militar german au fost cavalerii teutoni. Aceştia 
au condus lupta împotriva prusacilor şi lituanienilor 
păgâni. Întrucât li s-a acordat dreptul să domnească peste 
teritoriul cucerit, au înfiinţat Statul Ordinului Teuton în 
1230, care a acoperit cea mai mare parte a zonei baltice şi 
a existat până în 1525. În aceeaşi perioadă, Suedia a 
subjugat Finlanda păgână, pe care a stăpânit-o până în 
1809. Pe termen lung, Cruciadele Nordice au avut un 
succes mult mai mare în răspândirea creştinismului decât 
campaniile din Ţara Sfântă. 

INVAZIA MONGOLĂ A EUROPEI 

Odată uniţi sub conducerea lui Genghis Han (cca. 
1162 - 1227) în 1206, mongolii au creat cel mai mare 
imperiu terestru din istorie. După ce au dobândit controlul 
asupra celei mai mari părţi a Asiei, s-au pregătit să 
invadeze Europa. După un deceniu de adunat informaţii, şi- 
au lansat atacul în 1236. Au început prin a ataca poporul 
rus, un popor slav (deşi unele surse susţin că ar fi fost 
urmaşii vikingilor), care stăpânea cea mai mare parte din 
Rusia, Ucraina şi Belarusul modern, şi i-au jefuit capitala 
Kiev în 1240. Au trecut apoi în Polonia şi Ungaria; 
înaintarea lor s-a oprit doar în 1241, când s-au retras după 
moartea liderului Ogodei Han (cca. 1185 - 1241). Au 
urmat ani de război civil pentru succesiune. Moartea 
hanului a salvat şi Europa de invazii mongole viitoare, 
întrucât hanii care au urmat au fost mult mai interesaţi de 
Asia. Mongolii au păstrat controlul asupra Rusiei; această 
parte a imperiului lor s-a numit Hoarda de Aur şi s-a 
desprins de restul Imperiului Mongol în 1259. 
Conducătorii săi s-au stabilit pe păşunile din nordul Mării 
Negre şi nu au ocupat restul Rusiei. Au forţat diferitele 
state ruseşti să le plătească tribut şi să le cedeze teritorii. 
Dominația mongolă a continuat până în anii 1480, când 
prinții unui cnezat numit Moscova au început să lupte 
împotriva stăpânirii lor. În 1547 aceştia s-au declarat țari 
ai Rusiei. 

Liga Hanseatică 


Până la începutul perioadei medievale, Marea Baltică 
devenise o rută comercială majoră. Era folosită în principal 
pentru a transporta materii prime - precum sare, metale, 
grâne, peşte, cherestea şi blănuri - din regiunea nordică şi 
Europa de Est spre vest, unde acestea erau schimbate cu 
bunuri de manufactură, mai ales textile. Spre finele 
secolului XII, oraşele din nordul Germaniei s-au unit 
pentru a dirija şi a norma comerţul din zona baltică. De la 
mijlocul secolului XIII, au format o organizaţie numită Liga 
Hanseatică (termenul îşi are originea în cuvântul german 
Hanse, „asociere”). Aproape două sute de oraşe au devenit 
membre - şi-au păstrat independenţa, dar au fost nevoite 
să adere la un cod numit „Legea de la Lübeck” (după 
oraşul care a fost centrul Ligii Hanseatice). Membrii îşi 
ofereau sprijin reciproc instituind patrule pe rutele 
comerciale, construind faruri şi stabilind posturi de 
comerţ. Deşi liga a dezvoltat un monopol asupra zonei 
baltice, nu a fost o federaţie ca atare; nu avea o formă de 
conducere permanentă sau oficiali, iar membrii săi se 
întâlneau doar o dată la trei ani. Puterile ligii au scăzut 
după finele secolului XV întrucât Rusia, Polonia şi Suedia 
au devenit mai puternice şi şi-au afirmat independenţa 
economică. Mai mult, negustorii englezi şi olandezi şi-au 
extins şi ei sfera de influenţă spre Baltica. Până la finele 
secolului XVI, Liga Hanseatică era doar o umbră a fostei 
glorii şi ultima întâlnire a membrilor s-a ţinut în 1669. 

Războiul de 100 de Ani 

La începutul secolului XII monarhii Angliei deţineau 
ţinuturi în Franţa care se întindeau din Normandia până la 
Pirinei. Aceasta a provocat tensiuni şi ocazional război cu 
Franţa, care îşi revendica şi ea dreptul de stăpânire asupra 
acelor teritorii. In secolul XIII, Anglia şi-a pierdut cea mai 
mare parte a stăpânirilor din Franţa şi până în 1337 
rămăsese doar cu Gasconia. În acel an, Eduard al III-lea al 
Angliei (1312 - 1377) a refuzat să depună omagiu regelui 
Filip al VI-lea al Franţei (1293 - 1350). Filip a răspuns la 
acest afront încercând să confişte teritoriile lui Eduard din 

Franţa, ceea ce a dus la război. Eduard a câştigat o serie 
de victorii, precum cele de la Crécy (1346) şi Poitiers 
(1356). Franţa a făcut pace în 1360 şi a recunoscut dreptul 
regelui Angliei la teritoriilor sale franceze (care se 
măriseră în urma luptelor). 

Războiul a fost reluat în 1369. Sub Carol al V-lea 
(1338 - 1380) Franţa şi-a recuperat teritoriile pierdute. 
Atât Franţa cât şi Anglia şi-au dezvoltat guverne mai 
centralizate care să colecteze taxe prin care să finanţeze 
costurile în creştere ale războiului. Povara financiară mare 
(precum şi distrugerile şi morţile cauzate) a făcut războiul 
nepopular în ambele ţări şi a fost semnat un armistițiu în 
1389. Ultima fază a războiului a început în 1415. Franţa 
trecea printr-o perioadă tulbure întrucât regele Carol al 
VI-lea (1368 - 1422) suferea de episoade periodice de 
nebunie (inclusiv credinţa că este făcut din sticlă). Henric 
al V-lea al Angliei (1386/1387 - 1422) a profitat de această 
instabilitate şi s-a aliat cu Burgundia (un ducat 
independent din estul Franţei de azi) şi a lansat o invazie. 
După victoria de la Agincourt (1415), Henric a adus Anglia 
în culmea puterii ei în Franţa, ocupând cea mai pe 
ASCENSIUNEA OTOMANILOR 

ŞI CĂDEREA CONSTANTINOPOLULUI 

Otomanii au fost un popor turcie musulman forţat să 
migreze în Anatolia pentru a scăpa de înaintarea 
mongolilor. Fondatorul dinastiei lor a fost sultanul Osman I 
(cca. 1258 - 1326), care a întemeiat un mic regat pe care 
descendenţii lui l-au transformat într-un imperiu 
transcontinental ce a rezistat până în 1923. Otomanii au 
cucerit Asia Mică înainte să înainteze prin Balcani şi Africa 
de Nord. In ciuda succeselor, nu au reuşit să ia 
Constantinopolul de la bizantini. Zidurile triple de piatră 
au ajutat oraşul să reziste asediilor din 1411 şi 1422. În 
primăvara lui 1453, sultanul Mehmed (Mahomed) al II-lea 
(1432 - 1481) s-a întors cu o flotă şi cu o armată de peste 
75.000 de oameni, aducând şi câteva piese de artilerie. 
Bizantinii aveau o garnizoană de doar 8.000 de oameni. 

Deşi erau depăşiţi numeric, apărătorii au rezistat până pe 
29 mai, când Mehmed a lansat un atac în forţă care a 
reuşit să străpungă zidurile. Ultimul împărat bizantin, 
Constantin al XI-lea Paleologul (1405 - 1453), a fost ucis 
conducând un contraatac disperat. Otomanii au jefuit apoi 
oraşul, pe care Mehmed l-a redenumit Istanbul şi l-a făcut 
capitala sa. Pierderea „Noii Rome” a reprezentat o lovitură 
uriaşă pentru creştinism şi le-a permis otomanilor să 
înainteze în Europa. 

1 În mare parte a ţării, inclusiv Parisul. În 1420, 
Carol al VI-lea a fost forţat să îşi dezmoştenească copiii şi 
să accepte ca fiii lui Henric al IV-lea să moştenească tronul 
Franţei. Doi ani mai târziu, Henric al V-lea şi Carol al VI- 
lea au murit. Fiul minor al lui Henric al V-lea, Henric al VI- 
lea (1421 - 1471) a fost numit rege al Angliei şi al Franţei. 
Mulţi în Franţa au respins această idee şi l-au susţinut pe 
fiul lui Carol al VI-lea, Carol al VII-lea (1403 - 1461), drept 
rege adevărat. Acesta a început lupta pentru a-şi recuceri 
tronul, descoperind un aliat neaşteptat: Ioana d'Arc. 

Europeni remarcabili: 

Ioana d'Arc (cca. 1412 - 1431) 

Ioana a fost o tânără provenită dintr-o familie de 
ţărani. Ea avusese viziuni sfinte în care i se spunea că 
trebuie să îl ajute pe Carol al VIl-lea. În 1428, Anglia a 
început să asedieze oraşul Orleans din regiunea central- 
nordică a Franţei. Ocuparea sa i-ar fi deschis drumul 
Angliei să îşi extindă dominaţia asupra întregii Franţe. 
Asediul a fost ridicat când Ioana a sosit în fruntea unei 
forţe de 5.000 de oameni în 1429, alungându-i pe englezi. 
Această intervenţie a schimbat soarta războiului şi a dat 
un nou imbold pretențiilor la tron ale lui Carol. În 1430 
Ioana a fost capturată de forţe burgunde, care au predat-o 
englezilor. Într-un proces aranjat, de faţadă, a fost găsită 
vinovată de erezie şi arsă pe rug. În ciuda pierderii Ioanei, 
Franţa i-a respins treptat pe englezi. Până în 1453 războiul 
luase sfârşit şi englezilor le rămăsese doar o mică zonă în 
jurul oraşului Calais din nordul Franţei. 


CAPITOLUL 3 

Reformă şi Iluminism 1 

Revoluţia tiparului 

Tiparul nu a fost inventat în Europa. În China, 
oamenii tipăriseră pe mătase utilizând blocuri de lemn încă 
din secolul III, folosiseră hârtie înainte de secolul VII şi 
matrițe mobile în jurul anului 1040. Toate aceste tehnici se 
răspândiseră şi în Europa până la 1300, dar, în ciuda 
acestui fapt, cărţile rămâneau scumpe pentru că trebuiau 
produse şi copiate manual. Acest lucru s-a schimbat 
datorită lucrătorului în metal german Johannes Gutenberg 
(cca. 1398 - 1468). El a îmbinat aceste descoperiri 
anterioare cu propriile invenţii: un nou aliaj din metal care 
făcea matrițe mobile mai ieftine şi mai durabile, o cerneală 
pe bază de ulei care se lipea de matriţă şi care era apoi 
transferată pe hârtie şi o presă care putea să aplice 
presiune uniformă, astfel încât materialul tipărit să fie mai 
lizibil. După ani de experimente, tiparul lui Gutenberg, 
aflat la Mainz, a intrat în activitate în 1450. Capodopera lui 
a fost o ediţie a Bibliei (bazată pe o traducere de secol IV 
din latină). Finalizată pe la 1455, era o minune estetică şi 
tehnologică - doar 21 de exemplare complete mai există. 

Gutenberg a avut de înfruntat necazuri juridice şi 
financiare. Datoriile în creştere au dus la o sentinţă 
judecătorească prin care era obligat să predea atelierul şi 
materialele principalului său investitor. Gutenberg şi-a 
continuat activitatea de tipograf şi, în 1465, ca 
recunoaştere a muncii sale, arhiepiscopul de Mainz i-a 
acordat o pensie anuală. 

Impactul tiparului lui Gutenberg nu poate fi 
subestimat. Acesta a permis mecanizarea tipăririi, ceea ce 
a făcut cărţile mai accesibile, prevestind era comunicării în 
masă. Presa putea să tipărească 3 600 de pagini pe zi şi 
modelul s-a răspândit rapid în Europa. Până la 1500 
fuseseră produse peste 20 de milioane de exemplare. 
Aceasta a permis schimbul rapid şi precis de informaţii, 
idei şi tehnologii. 


Europeni remarcabili: 

Ferdinand al II-lea de Aragón (1452 - 1516) şi Isabela 
I de Castilia (1451 - 1504) 

In 1469, moştenitorii tronurilor Castiliei şi 
Arag6nului, Isabela şi Ferdinand, s-au căsătorit la 
Valladolid, ceea ce a deschis drumul spre unificarea 
Spaniei într-un singur regat. La cinci ani după căsătorie, 
Isabela a devenit regină de Castilia, deşi pentru a-şi 
consolida poziţia a fost nevoită să poarte un război civil şi 
să înfrângă un pretendent rival. Ascensiunea lui Ferdinand 
în Aragon (care stăpânea şi Sicilia) în 1475 a fost mai 
directă. Odată instalaţi pe tronuri, au început un program 
de reforme domestice al cărui scop era întărirea puterii 
regale (deşi Castilia şi AragOnul au rămas în cea mai mare 
parte separate legal). Au creat şi Inchiziția spaniolă în 
1478 pentru a se asigura că populaţia aderă la catolicism. 

Din 1481 până în 1492, Ferdinand şi Isabela au 
cucerit ultima enclavă musulmană din Spania, Emiratul 
Granadei. La scurtă vreme după aceea supuşii lor evrei şi 
musulmani au fost puşi să aleagă între convertire la 
catolicism sau exil. Mii de oameni au fost forţaţi să 
părăsească ţara, iar cei convertiți au avut de înfruntat 
suspiciune şi persecuție din partea Inchiziției. În afara 
ţării, bazele imperiului spaniol din Lumea Nouă au fost 
puse ca rezultat al călătoriilor lui Columb în Americi, pe 
care le-a revendicat pentru Castilia. Ferdinand a extins 
teritoriile Aragónului cucerind Regatul de Neapole în 
1504, ceea ce i-a dat controlul celei mai mari părţi din 
sudul Italiei. Ca recunoaştere a realizărilor lor, papa le-a 
acordat lui Ferdinand şi Isabelei titlul de „monarhi 
catolici” în 1494. 

Renaşterea 

Renaşterea a fost o perioadă de creativitate artistică 
şi intelectuală ce a durat între finele secolului XIV şi 
secolul XVII. În timpul Renaşterii a reînviat interesul 
pentru studiul ideilor şi tehnicilor gânditorilor şi artiştilor 
clasici într-o varietate de domenii, de la pictură şi 

sculptură la arhitectură, filosofic şi istorie. Nobilimea şi 
regalitatea Europei, înțelegând prestigiul care poate fi 
adus de patronajul artelor, a susţinut lucrările gânditorilor 
şi artiştilor. Dar niciun patron nu a fost mai important 
pentru Renaştere decât Biserica Catolică, care a comandat 
nenumărate lucrări de artă şi clădiri. 

Renaşterea a început în Italia, care în acea perioadă 
era un conglomerat de state şi oraşe independente. 
Rivalitatea între ele şi în cadrul acestora a stimulat 
dezvoltarea artistică, elitele luptându-se pentru 
preeminenţă prin patronaj. Întrucât 

Italia era una dintre cele mai urbanizate părţi ale 
Europei şi un centru al comerţului, au existat destule 
familii suficient de bogate care să îi susţină pe artişti şi 
gânditori. 

Artiştii au început să îi înfăţişeze pe oameni într-un 
stil mai realist, examinând corpul uman astfel încât să îi 
poată reda forma şi emoţiile cu o mai mare fidelitate. 
Sculptura a devenit mai însufleţită, mai ales prin lucrările 
lui Donatello (cca. 1386 - 1466) şi Michelangelo (1475 - 
1564). Arhitecţii şi inginerii Renaşterii au studiat ruinele 
clădirilor antice pentru a le imita. Domurile şi coloanele 
clasice au devenit populare şi s-a pus accent pe simetrie şi 
proporţie. Cel mai faimos exemplu al arhitecturii 
renascentiste este bazilica Sfântul Petru din Roma, centrul 
somptuos al catolicismului, începută în 1506 şi care a 
necesitat 120 de ani pentru finalizare - rămâne cea mai 
mare biserică din lume. 

Nimeni nu a personificat spiritul Renaşterii mai bine 
decât Leonardo da Vinci (1452 - 1519). Născut lângă 
Florenţa, a devenit maestru într-o varietate de domenii, 
inclusiv pictură, matematică, anatomie şi inginerie. Şi-a 
petrecut cea mai mare parte a vieţii în Italia, împărţindu-şi 
timpul între Florenţa, Bologna, Veneţia, Milano şi Roma. 
Între 1495 şi 1498 a produs una dintre cele mai faimoase 
capodopere ale sale, Cina cea de Taină, pictată pe peretele 
unei mănăstiri din Milano. Leonardo a lucrat ca artist la 

Curte, a proiectat clădiri şi a fost consultant în proiecte de 
inginerie şi militare. Caietele lui includ schiţe pentru 
prototipuri de paraşută, elicopter şi chiar un tanc. A 
studiat şi anatomia - desenele corpului uman realizate de 
Leonardo au fost revoluţionare prin detaliu şi fidelitate. In 
jurul anului 1503, Leonardo a început să lucreze la Mona 
Lisa, considerată cea mai valoroasă pictură din lume. 
Tabloul probabil nu a fost terminat înainte de 1517. Până 
atunci Leonardo se mutase în Franţa la invitaţia lui 
Francisc I (1494 - 1547), care i-a acordat titlul de „prim 
pictor, arhitect şi inginer al regelui” şi libertate totală de a 
face orice îl interesează. 

Până în 1500 Renaşterea se răspândise din Italia în 
Europa; la nord de Alpi mişcarea a fost cunoscută ca 
Renaşterea Nordică. În Ţările de Jos - locul în care se aflau 
oraşe comerciale majore precum Bruges sau Anvers - 
existau numeroşi negustori ale căror averi le permiteau să 
comande opere de artă. La început, realizarea de scene 
religioase era ceva obişnuit, dar cu timpul scenele din 
viaţa de zi cu zi şi peisajele au devenit mai populare. 
Artiştii din regiune au fost pionieri şi au devenit maeştri ai 
picturii în ulei, care le-a permis să înfăţişeze scene 
detaliate, cu textură bogată şi culori însufleţite. In 
Germania, artiştii s-au specializat în gravuri în lemn şi 
cupru. Maestrul acestei tehnici a fost Albrecht Durer (1471 
- 1528) din Nürnberg, care a devenit unul dintre cei mai 
faimoşi artişti ai Europei. Renaşterea Nordică a avut un 
impact major în Franţa, Anglia, Scoţia şi Polonia. 

Umanismul Renaşterii 

Inspiraţi de gânditori clasici, umaniştii credeau că 
oamenii trebuie educați într-o paletă largă de discipline - 
nu doar religie, ci şi retorică, istorie, filosofic şi poezie. 
Considerau că aceasta va duce la o îmbunătăţire a 
moralității publice şi private şi va încuraja comportamentul 
virtuos. Umaniştii Renaşterii au fost foarte influenţi în 
probleme religioase şi critici în legătură cu abuzurile şi 
corupţia care deveniseră endemice În cadrul 


1 


catolicismului. O credinţă de bază a umanismului era că 
este dezirabil să se studieze versiuni fidele ale textelor 
originale pentru a se reuşi eliminarea practicilor 
superstiţioase. Astfel, au apărut ediţii îmbunătăţite ale 
Bibliei şi ale altor lucrări religioase, inclusiv prima Biblie 
poliglotă tipărită, care prezenta textele grecesc, latinesc, 
ebraic şi aramaic pe aceeaşi pagină. Aceasta a fost 
sponsorizată de cardinalul Francisco Jimenez de Cisneros 
(1436 - 1517) şi finalizată între 1502 şi 1517. 

Cel mai influent umanist a fost Desiderius Erasmus 
(1466 - 1536) din Rotterdam. Acesta a fost educat ca preot 
şi a fost hirotonisit, dar a fost apoi dezlegat de jurăminte 
pentru a-şi putea urma interesele intelectuale. A călătorit 
de-a lungul Europei, studiind şi ţinând prelegeri la 
universităţile din Paris, Cambridge şi Leuven. Poate că 
reuşita lui cea mai mare a fost traducerea în greacă a 
Noului Testament, publicată în 1516. Aceasta era mai 
precisă decât versiunile anterioare şi a constituit baza 
pentru traduceri ulterioare ale Bibliei în limbi locale 
(vernaculare). Erasmus a murit la Basel; la acel moment 
începuse Reforma. Deşi ajutase la inspirarea acestei 
mişcări, Erasmus a rămas fidel Bisericii Catolice, 
încercând să o schimbe din interior. 

Călătorii de descoperire 

In acelaşi timp cu Renaşterea s-a manifestat şi 
dorinţa de a descoperi noi teritorii şi de a umple golurile 
din textele şi hărţile geografice antice. Deşi statele din 
Europa de Vest şi-au dorit să îşi sporească puterea politică 
şi să răspândească creştinismul, motivaţia cea mai mare a 
fost cea economică. 

Puterile europene căutau noi rute comerciale către 
Asia (o sursă de mărfuri de lux precum mătase şi 
mirodenii) şi Africa de Vest (pentru aur, fildeş și sclavi). 
Inainte de finele secolului XV, rutele către ambele regiuni 
erau pe uscat - europenii îşi doreau acces maritim. Primul 
stat care a finanţat călătorii intercontinentale a fost 
Portugalia. Portughezii au început cu nordul Africii, 

explorând apoi coasta de vest a Africii, schimbând arme şi 
textile pentru aur şi sclavi. De acolo, au căutat o rută pe 
mare spre Asia. Aceasta a fost găsită de Vasco da Gama 
(cca. 1460 - 1524), care între 1497 şi 1499 a navigat din 
Portugalia în India via Africa de Sud. 

In august 1492, Cristofor Columb (cca. 1450/1451 - 
1506), un căpitan genovez în serviciul Spaniei, a pornit în 
ceea ce avea să devină una dintre cele mai influente 
călătorii din istorie. În loc să navigheze spre est spre Asia, 
a navigat spre vest, ajungând în Caraibe în octombrie, în 
Bahamasul de azi. Columb credea că a ajuns în Asia (de 
aceea i-a numit pe indigeni „indieni”). S-a mai întors de 
două ori, cu spanioli care au înfiinţat colonii. Această 
„Lume Nouă” a fost împărţită între Portugalia şi Spania 
prin Tratatul de la Tordesillas (1494). O linie imaginară 
despărţea vestul, unde se aflau teritoriile spaniole, de est, 
unde erau cele ale portughezilor (dându-le astfel Brazilia, 
încă necunoscută europenilor). Acest tratat a împărţit cea 
mai mare parte a Americii de Sud între Spania şi 
Portugalia, dar America de Nord şi zona Caraibilor au 
rămas în cea mai mare parte ignorate, teritorii în care 
francezii, olandezii şi englezii se luptau şi ei pentru 
control. 

Din 1519 până în 1522 s-a reuşit prima 
circumnavigare a globului. Expediția finanțată de spanioli 
a fost condusă de exploratorul portughez Fernando 
Magellan (cca. 1480 - 1521). 

Acesta nu a supravieţuit călătoriei - a fost ucis într-o 
încăierare în Filipine în 1521. Expediția a stabilit o rută 
maritimă din Americi în Asia, traversând Pacificul. În 
următoarele patru secole, puterile europene au 
cartografiat oceanele, stabilind regimuri coloniale, de 
obicei în defavoarea populațiilor indigene care au fost fie 
exploatate şi înrobite, fie ucise de armele şi bolile aduse de 
occidentali. 

Reforma 

Nicio întrebare nu a fost mai importantă pentru 

creştini decât cum să ajungă în rai, scăpând astfel de iad. 
Biserica Catolică spunea că singura cale spre mântuire 
este prin preoţii săi şi prin sacramentele administrate (mai 
ales botezul, Sfânta  Comuniune,  penitenţa şi 
împărtăşania). Înainte să urce în rai, majoritatea sufletelor 
trebuiau să petreacă un timp în purgatoriu, acolo unde 
erau purificate de păcate. Timpul petrecut acolo putea să 
fie chiar de secole, dar era posibil să fie redus prin fapte 
bune, prin donaţii sau prin rugăciuni. Cei în viaţă puteau 
să cumpere „indulgenţe”, care le acordau lor sau altei 
persoane un timp redus în purgatoriu. Cel mai notoriu 
vânzător de indulgenţe a fost călugărul german Johann 
Tetzel (1465 - 1519). Între 1516 şi 1517 acesta a călătorit 
prin Germania vânzând certificate de indulgență - 
activităţile lui au stârnit furia unui călugăr care preda 
teologie la Universitatea din Wittenberg: Martin Luther 
(1483 - 1546). 

În 31 octombrie 1517, Luther a scris Cele 95 de Teze. 
Acestea atacau vinderea de indulgente, argumentând că 
nu reprezintă o sursă validă de penitenţă. Documentul s-a 
răspândit rapid în Germania şi în restul Europei. A fost 
prima despărţire a lui Luther de Biserica Catolică, 
separare ce avea să se transforme într-o schismă 
permanentă. Luther a dezvoltat trei teze principale care l- 
au pus în conflict cu papalitatea: sola fi de (oamenii se 
puteau mântui doar prin credinţă), sola scriptura (Biblia 
era singura autoritate) şi sola gratia (doar Dumnezeu 
putea acorda mântuirea). Mai mult, în 1519, Luther a 
afirmat că nici papa şi nici sinoadele Bisericii nu sunt 
infailibile. A susţinut că laicii şi clerul ar trebui să aibă o 
relaţie directă cu Dumnezeu („preoţia tuturor 
credincioşilor”). Pentru aceasta, a cerut ca limbile 
vernaculare (mai degrabă decât latina) să fie folosite la 
slujbele religioase şi ca Sfânta Scriptură să fie accesibilă în 
aceste limbi. 

Papa Leon al X-lea (1475 - 1521) i-a poruncit lui 
Luther săâşi retracteze convingerile - când acesta a 

refuzat, a fost excomunicat în 1521. Luther a fost declarat 
proscris, dar a fost protejat de suveranul local, Frederic al 
III-lea, principe elector de Saxonia (1463 - 1525). Ascuns 
în siguranţă la castelul Wartburg, Luther a tradus în 
germană Biblia şi multe texte religioase. Din ce în ce mai 
mulţi oameni au început să îi susţină apelurile pentru 
reformă şi au pus la îndoială învăţăturile Bisericii Catolice. 
Deşi a contestat autoritatea ecleziastică, Luther nu trebuie 
văzut ca un radical politic. La izbucnirea Războiului 
Ţărănesc German (1524 - 1525), o revoltă populară, 
Luther l-a condamnat, spunând că oamenii ar trebui să îşi 
urmeze stăpânii seculari. A obţinut astfel favoarea 
conducătorilor germani, mulţi urmând apoi să adere la 
noua lui credinţă. În 1529, prinții luterani au semnat o 
scrisoare de protest împotriva unui edict prin care 
lucrările lui Luther erau declarate eretice. Din acel 
moment, susţinătorii credinţei reformate sunt cunoscuţi 
drept protestanți. În anii 

1520 şi 1530, multe oraşe şi state germane au 
adoptat legislații care impuneau ca toate slujbele 
religioase să se desfăşoare după norme protestante. 

Elveţia a fost un centru important al Reformei. 
Figura centrală a fost Jean Calvin (1509 - 1564), un 
francez care fugise din ţara sa după ce se convertise la 
protestantism. Acesta şi-a găsit refugiu la Geneva şi în 
1536 a publicat Instituţiile religiei creştine, care 
reglementa credinţa protestantă şi doctrinele ei centrale. 
Cea mai radicală idee a lui Calvin era a predestinării; el 
susţinea că Dumnezeu hotărâse cine avea să fie mântuit şi 
cine damnat. Cei „aleşi” urmau să fie mântuiri şi să îşi 
petreacă eternitatea în rai, indiferent de acţiunile lor. 
Calvin a devenit figura centrală din Geneva, care era 
guvernată după codul lui moral strict. Sub conducerea lui, 
Geneva a devenit „Roma protestantă” şi a oferit azil 
tuturor celor care fugeau de persecuții. Calvin îi pregătea 
şi pe misionarii care aveau să îi răspândească învăţăturile 
în Europa - aceştia au avut un succes deosebit în Franţa, 

Scoţia şi Olanda. 

Biserica Catolică s-a mobilizat împotriva 
protestantismului. Din 1545 până în 1563 a avut loc la 
Trento, în nordul Italiei, un conciliu pentru a dezbate 
doctrina şi reforma. Printre altele, s-a hotărât că versiunea 
oficială a Bibliei trebuie să rămână în latină, că doar 
Biserica poate să interpreteze Scriptura şi că oamenii se 
pot mântui prin credinţă și prin fapte bune. Sfinţii, cultul 
Fecioarei, venerarea moaştelor, indulgenţele şi 
sacramentele erau păstrate. În 1565, Crezul Tridentin a 
stabilit o nouă profesiune de credinţă catolică şi a creat o 
liturghie ce avea să se menţină până în anii 1960. Roma 
avea nevoie de o mai bună pregătire a preoţilor, aşa că au 
fost deschise noi seminare. Au fost fondate noi ordine 
religioase. Cel mai eficient a fost Societatea lui lisus, ai 
cărei membri au fost cunoscuţi ca iezuiţi, înfiinţat în 1540 
de soldatul spaniol Ignaţiu de Loyola (cca. 1491 - 1556). 
lezuiţii aveau o educaţie riguroasă şi s-au dovedit 
misionari, sfătuitori politici şi profesori eficienţi. Faţă de 
locurile de cult simple ale protestanților, bisericile catolice 
au adoptat stilul artistic şi arhitectural ornat şi bogat al 
barocului, care se folosea de decoraţiuni somptuoase şi de 
detaliu extrem de realist pentru a încuraja devoţiunea 
religioasă. 

Reforma a dus la o schismă religioasă definitivă în 
Europa de Vest. Protestantismul a devenit religia 
principală în Anglia, Scoţia, Scandinavia, Olanda şi în cea 
mai mare parte a Elveţiei şi a Sfântului Imperiu Roman. 

Imperiul Habsburgic 

Habsburgii au devenit regi ai Austriei în 1276 şi, în 
parte mulţumită unor mezalianţe, şi-au extins domeniile 
ajungând să stăpânească Burgundia, Boemia, Țările de Jos 
şi Ungaria. Un Habsburg a fost ales pentru întâia oară 
sfânt împărat roman în 1452 - familia a păstrat titlul până 
în 1806. În 1496 un prinţ habsburg, Filip cel Frumos (1478 
- 1506) s-a căsătorit cu Ioana de Castilia (1479 - 1555), 
moştenitoare a tronului Spaniei. Fiul lor cel mare, Carol al 


1 


V-lea (1500 - 1558), a fost ales sfânt împărat roman în 
1519 şi a moştenit stăpânirile Habsburgilor, precum şi 
Spania şi teritorii din Italia, Asia şi Americi. Carol a avut 
parte de războaie aproape permanente. S-a luptat cu 
Franţa pentru controlul Italiei şi a încercat să stăvilească 
înaintarea otomană în Europa Centrală. Un catolic devotat, 
a rezistat şi Reformei în Sfântul Imperiu Roman, ţinând 
sub control şi conducătorii locali care îşi doreau o mai 
mare independenţă. 

Imperiul Habsburgic sub Carol al V-lea, cca. 1550 
După ani de tensiuni, imperiul a fost angrenat în 
război din 1547 până în 1548. Deşi Carol a înfrânt la 

început alianţa protestantă, victoria a fost temporară. În 
1552 o altă alianţă de prinți germani protestanți, cu 
susţinere franceză, l-a învins. Trei ani mai târziu a semnat 
Pacea de la Augsburg. Prin aceasta s-a stabilit principiul 
de cuius regia, eius religio („cel care stăpâneşte ţinutul 
hotărăşte religia”), aşadar conducătorii locali puteau să 
decidă religia statelor lor (catolică sau luterană). 

Epuizat de decenii de lupte, Carol a renunţat la 
diferitele titluri între 1554 şi 1556 şi s-a retras într-o 
mănăstire spaniolă. Ca răspuns la stresul de a domni 
asupra unui imperiu atât de vast, l-a împărţit în două. 
Spania, cu teritoriile sale de peste mări şi din Țările de Jos, 
i-a revenit fiului său, Filip al II-lea (1527 - 1598), în timp 
ce teritoriile din Europa Centrală şi de Est şi titlul imperial 
fratelui său mai tânăr, Ferdinand I (1503 - 1564). Aceasta 
i-a împărţit definitiv pe Habsburgi în ramurile spaniolă şi 
austriacă. 

Ascensiunea Rusiei 

Principatul Moscovei a crescut în mărime şi 
importanţă între finele secolului XIII şi secolul XIV şi 
conducătorii săi s-au luptat cu Hoarda de Aur mongolă 
pentru a deveni forţa predominantă din Rusia. În 1462, 
Ivan al III-lea (1440 - 1505) a venit la tron; cunoscut drept 
„cel Mare”, a anexat teritorii în Rusia de azi şi părţi ale 
Ucrainei, Poloniei şi Lituaniei şi a pus bazele unui stat 
centralizat. Nepotul său, Ivan al IV-lea (1550 - 1584), 
cunoscut în general drept „cel Groaznic”, i-a continuat 
munca. După ce a venit la tron la vârsta de trei ani, a fost 
încoronat „ţar al Tuturor Rusiilor” („ţar” derivă din 
latinescul caesar) în 1547, primul din dinastia sa care a 
folosit acest titlu. A domnit folosind o combinaţie de 
inteligenţă şi violenţă. În timpul domniei sale, Rusia s-a 
extins şi mai mult, la fel ca puterea ţarului. 

Dinastia Romanov, care a domnit în Rusia din 1613 
până în 1917, a transformat ţara într-o putere majoră. 
Figura cea mai marcantă a dinastiei a fost Petru cel Mare 
(1672 - 1725), care din 1682 până în 1696, a domnit 

împreună cu fratele său vitreg Ivan al V-lea (1666 - 1696). 
După ce Petru a rămas unic ţar, şi-a petrecut 18 luni 
călătorind prin Europa. S-a întors hotărât să modernizeze 
Rusia şi a adus cu el experţi străini care să îl ajute. În 1703 
a fondat un nou oraş cu vedere spre Marea Baltică: Sankt- 
Petersburg, care a devenit capitală în 1710. A limitat 
puterea Bisericii Rusiei şi a nobilimii. Sub conducerea lui, 
statutul social s-a bazat pe serviciul adus Coroanei mai 
mult decât pe naştere. Cei care s-au împotrivit reformelor 
au fost pedepsiţi cu brutalitate - cel mai vizibil, bărbile 
curtenilor care au refuzat să şi le radă au fost ciopârţite 
chiar de Petru. Forţele armate ale Rusiei au fost 
modernizate şi ruşii au început să învingă forţe învecinate 
precum Suedia şi Imperiul Otoman. Cu patru ani înainte să 
moară, Petru şi-a acordat lui şi succesorilor săi un nou 
titlu, „împărat al întregii Rusii”. 

Companii de comerţ europene în secolele XVI şi XVII, 
multe state europene au încurajat activitatea economică 
peste mări înființând companii de comerţ. Scopul acestora 
era să obţină noi pieţe de desfacere pentru produsele ţării, 
dar mai ales să obţină acces la mărfuri străine, precum 
ceai, cafea şi ciocolată, dar şi tutun. Acestea erau 
consumate în cafenele, apărute peste tot în Europa şi 
devenite locuri importante pentru schimbul de idei şi 
informaţii. 

Unele dintre aceste companii de comerţ au devenit 
forte puternice în sine, acţionând chiar ca stăpânitori ai 
teritoriilor de peste mări. Erau susţinute de guvernele 
naţionale (care adesea le dădeau drept de monopol), dar 
operau cu un mare grad de independenţă, întrucât erau în 
cea mai mare parte finanţate prin investiţiile cetăţenilor 
care cumpăraseră acţiuni. Una dintre primele astfel de 
„societăţi pe acțiuni” a fost Compania Engleză a 
Comercianţilor Aventurieri în Ţinuturi Noi (cunoscută mai 
târziu drept Compania Moscova), înfiinţată în 1553 pentru 
a face negoţ cu Rusia şi Persia. 

Cele mai puternice companii de comerţ au fost 

Compania Engleză şi cea Olandeză a Indiilor de Est, 
fondate în 1600 şi 1602. Acestea s-au luptat pentru 
dominaţia profitabilei pieţe din Orientul îndepărtat, sursă 
de mărfuri precum mătase, vopsele, mirodenii, ceai, opiu şi 
porțelan. Rivalitatea lor a izbucnit ocazional şi în război 
deschis. Activităţile lor au pus bazele stăpânirilor coloniale 
ale englezilor şi olandezilor în subcontinentul indian şi 
respectiv în Indochina. Austriecii, danezii, francezii, 
portughezii şi suedezii şi-au creat propriile companii 
pentru a face comerţ în Indiile de Est, dar toate au fost 
relativ mici prin comparaţie cu cea olandeză şi cea 
britanică. Statele europene nu s-au limitat la Asia în 
căutarea de profit şi putere. Au existat şi companii de 
comerţ specifice pentru America de Nord, Caraibe şi 
Africa. 

Războiul de 30 de Ani (1618 - 1648) 

În deceniile de după 1555, a fost pace în cea mai 
mare parte a Sfântului Imperiu Roman, deşi tensiunile 
religioase s-au menţinut. Conflictul a izbucnit din nou în 
Boemia, condusă de Habsburgi, unde supuşilor buşiţi şi 
protestanți li se acordase libertate de cult. În 1618 
Habsburgii au încercat să limiteze libertăţile religioase şi 
politice ale locuitorilor Boemiei. Drept răspuns, 
protestanții din Boemia au defenestrat (aruncat pe 
fereastră) trei reprezentanţi ai Habsburgilor din Castelul 
din Praga. Boemia s-a răzvrătit şi i-a oferit tronul prinţului 
protestant german Frederic al V-lea, elector palatin (1596 
- 1632). Războiul s-a răspândit în întreg imperiul. Prima 
bătălie majoră s-a dat la Muntele Alb în 1620 - armata 
imperială i-a învins pe rebeli şi a ocupat Praga, forțându-l 
pe Frederic să fugă în exil la Mainz. După această victorie, 
forţele catolice au dominat războiul în anii 1620. 

La început, conflictul a avut loc în special între 
statele protestante şi catolice din Sfântul Imperiu Roman. 
Puterile străine au intervenit însă rapid. Spaniolii i-au 
susţinut pe Habsburgii din Austria, verii lor, în timp ce 
Danemarca, Anglia, Scoţia şi Republica Olandeză au oferit 

susţinere părţii protestante în anii 1620. Cea mai 
importantă intervenţie străină a venit din partea Suediei 
(care stăpânea şi Finlanda). La începutul secolului XVII, 
prin conflictele cu Polonia-Lituania şi cu Rusia, suedezii îşi 
făuriseră un imperiu în zona baltică. Suedia beneficia de 
pe urma faptului că era un stat relativ puternic centralizat, 
cu o structură de taxare solidă şi abilitatea de a-şi recruta 
populaţia civilă, în 1630, regele Suediei, Gustav Adolf 
(1594 - 1632), a invadat Germania. A fost supranumit 
„Leul din Nord”, cel care avea să salveze cauza 
protestantă de la înfrângere. Armata sa (care includea şi 
mercenari) era extrem de disciplinată şi cuprindea unităţi 
de infanterie sprijinite de cavalerie şi de artilerie. Gustav a 
avansat din zona baltică până în Bavaria, unde a ieşit 
învingător în bătălia de la Breitenfeld din 1631. În anul 
următor a fost ucis conducându-şi armata în victoria de la 
Lützen, protestanții rămânând în urma morţii sale fără cel 
mai dinamic conducător. După moartea lui Gustav, Franţa 
a intrat oficial în război în 1635 de partea protestanților, 
oferind susţinere financiară şi Suediei ca să îşi poată ţine 
armata în luptă. A procedat astfel întrucât se temea că o 
victorie a Habsburgilor avea să o lase încercuită de puteri 
ostile. Franţa îi susţinea şi pe rebelii antispanioli din 
Catalonia şi Portugalia. Deşi Catalonia a rămas sub control 
spaniol, Portugalia (care fusese unită cu Spania din 1580) 
şi-a recâştigat independenţa în 1640. 

Negocierile de pace au început în 1646 şi au avut loc 
în regiunea Westfalia din nord-vestul Germaniei, declarată 
teritoriu neutru. După doi ani de negocieri, ce au inclus 
reprezentanţi din peste o sută de state, a fost semnată 
Pacea din Westfalia (deşi Spania şi Franţa au continuat să 
se lupte până în 1659). Prin cele trei tratate separate care 
alcătuiau acordul de pace, Spania  recunoştea 
independenţa Olandei, în timp ce Suediei îi erau date 
compensaţii financiare şi i se confirmau teritoriile din zona 
baltică. Şi mai important, Pacea din Westfalia a încercat să 
stabilizeze Sfântul Imperiu Roman. Conducătorilor locali li 

s-a confirmat suveranitatea peste teritoriile recunoscute. 
Pacea acorda libertate religioasă tuturor creştinilor din 
imperiu, protestanții şi catolicii fiind egali în faţa legii. 

COMERŢUL TRANSATLANTIC CU SCLAVI încă din 
secolul VIII, negustori musulmani vânduseră sclavi africani 
în zona Mediteranei şi în Asia. După mijlocul secolului XV, 
europenii s-au implicat în comerţul cu sclavi africani, 
crescându-i amploarea şi mutând centrul de interes spre 
Atlantic. Primii europeni care au făcut comerţ cu sclavi au 
fost portughezii. Lor li s-au alăturat şi alţi europeni, 
inclusiv spanioli, englezi, francezi şi olandezi. Sclavii erau 
folosiţi în principal pentru plantațiile din Americi - 
principalele culturi pe care erau forţaţi să le cultive erau 
de zahăr, deşi bumbacul, indigoul, tutunul şi cafeaua erau 
şi ele importante. Condiţiile pe care le aveau de îndurat la 
traversarea Atlanticului erau brutale şi inumane - aproape 
o treime din cei 12 milioane de africani duşi în captivitate 
au murit înainte să ajungă în America, în momentul de 
apogeu al comerţului cu sclavi, în anii 1780, aproape 
90.000 de sclavi erau trimişi anual dincolo de Atlantic. 
Revoltele sclavilor şi rezistenţa acestora erau frecvente, 
dar duceau la pedepse crude şi violente. În secolul XVIII, 
mişcarea aboliţionistă a crescut ca influenţă, mulţi punând 
la îndoială moralitatea şi legalitatea sclaviei. În 1792, 
Danemarca a devenit primul stat european care a interzis 
comerţul cu sclavi, deşi legea nu a intrat în vigoare până în 
1803; au urmat Marea Britanie în 1807, Spania în 1811 şi 
Olanda în 1814. Însă doar de la mijlocul secolului XIX 
puterile europene au abolit sclavia complet şi în colonii, 
începând cu Marea Britanie în 1834. 

Europeni remarcabili: 

Ludovic al XIV-lea al Franţei (1638 - 1715) 

După moartea lui Ludovic al XIII-lea (1601 - 1643), 
acesta a fost succedat de fiul său de 14 ani, Ludovic al XIV- 
lea. Întrucât era atât de tânăr, ministrul-şef al tatălui său, 
cardinalul italian Jules Mazarin (1602 - 1661), a domnit în 
locul lui. După moartea lui Mazarin, Ludovic al XIV-lea şi-a 


1 


asumat domnia, instaurând monarhia absolutistă. Simbolul 
autorităţii sale a fost palatul Versailles, unde a mutat 
curtea regală în 1682. Cândva cabană de vânătoare, acesta 
a fost dezvoltat de Ludovic într-un complex vast de clădiri 
şi grădini. Totul era centrat în jurul curţii principale şi a 
apartamentelor regelui, în care aveau acces doar preferării 
acestuia. Intreaga putere emana dinspre Versailles; 
oficialii de rang înalt ai guvernului îşi aveau baza aici şi 
membrii familiei regale şi nobilii erau aşteptaţi să petreacă 
timp aici. Supranumele lui Ludovic al XIV-lea, „Regele 
Soare”, îi reflecta puterea, strălucirea şi poziţia centrală 
pentru naţiune. 

Revoluţia Ştiinţifică 

Ştiinţa modernă a început să se dezvolte în timpul 
perioadei moderne timpurii, punând bazele unei 
transformări în felul în care erau înţelese natura şi 
cosmosul. Acest proces este cunoscut drept Revoluţie 
Ştiinţifică şi a avut loc între secolele XVII şi XVIII. O 
componentă esenţială a fost metoda ştiinţifică, prin care 
oamenii au început să examineze lumea cu ajutorul 
experimentelor şi observației ştiinţifice. Acest spirit 
empiric a fost încurajat de filosoful şi omul de stat englez 
Francis Bacon (1561 - 1626), care a argumentat că putem 
obţine cunoaşterea obţinută doar prin observaţie. Mai 
târziu, filosoful francez Rene Descartes (1596 - 1650) a 
postulat că raţiunea este vitală pentru înţelegerea lumii. 
Investigația ştiinţifică a fost ajutată şi de inovaţii 
tehnologice precum microscopul compus şi telescoape din 
ce în ce mai puternice, care au permis o observare mai 
atentă a corpurilor cereşti. Cunoaşterea medicală s-a 
dezvoltat pe măsură ce au început să fie folosite din ce în 
ce mai des cadavre umane pentru disecţii. 

Revoluţia Ştiinţifică a implicat o schimbare radicală 
în felul în care oamenii şi-au înţeles locul în cosmos. 
Astronomia tradiţională se baza pe modelul geocentric, cu 
Pământul în centru şi Soarele şi planetele rotindu-se în 
jurul său. Pe la 1514, Nicolaus Copernic (1473 - 1543) a 

arătat că Pământul se roteşte în jurul Soarelui. Deşi 
astronomii din Antichitate sugeraseră şi ei aceeaşi idee 
încă din secolul III î.Hr., Copernic a formulat un model 
matematic care să îi susţină afirmaţiile. Lucrarea lui s-a 
dovedit extrem de influentă, dar a fost extrem de 
controversată în Biserică. În Italia, Galileo Galilei (1564 - 
1642) s-a folosit de telescoapele pe care le inventase 
pentru a confirma prin observaţie teoria copernicană a 
cosmosului. Din acest motiv a fost judecat de Inchiziția 
romană în 1615 şi a fost forţat să îşi petreacă restul vieţii 
în arest la domiciliu. 

Iluminismul 

O mişcare paneuropeană care a început la finele 
secolului XVII şi a continuat în secolul XVIII, Iluminismul a 
contestat superstiţia şi tradiţia. A încurajat un spirit de 
progres. 

OTOMANII ÎN EUROPA 

În primul secol de după cucerirea Constantinopolului 
în 1453, Imperiul Otoman a ajuns la apogeu. Până la 
mijlocul secolului XVI s-a extins din Orientul Mijlociu, de-a 
lungul Europei de Sud-Est până în Ungaria, ocupând şi cea 
mai mare parte din Africa de Nord. Otomanii amenințau să 
se extindă în Europa de Vest, dar, atât în 1529, cât şi în 
1683, au fost întorşi din drum fiind înfrânți la porţile 
Vienei. În teritoriile ocupate de otomani în Balcani şi în 
Grecia susțineau un sistem cunoscut ca devşirme (care 
înseamnă literal „colectare”), prin care băieţi creştini erau 
luaţi de la familiile lor, convertiți forţat la islam şi antrenați 
ca soldaţi şi funcţionari - această practică a continuat până 
la mijlocul secolului XVII. Cei mai talentaţi erau recrutaţi 
ca ieniceri, garda de corp de elită a sultanului. În mod 
similar, mii de fete creştine au fost răpite şi duse în sclavie 
sexuală - unele au ajuns în haremul imperial, unde câteva 
au fost ridicate la rang de concubine sau mame de sultan. 

libertate şi toleranţă. In centrul ei stătea raţiunea - 
mulţi sperau în mod optimist că gândirea raţională şi 
reforma pot învinge orice. Un aspect esenţial al 

Iluminismului a fost crearea unei „sfere publice” - spaţii în 
afara controlului autorităţilor importante precum Biserică 
şi stat (de exemplu, cafenele, saloane şi societăţi) unde 
oricine putea să dezbată şi să discute liber. A existat o 
tendinţă de scepticism împotriva religiei. Unii filosofi au 
început să pună la îndoială fundamentele religiei. Deismul 
(credinţa în Dumnezeu, dar nu în religia organizată) a 
devenit mai frecvent, deşi ateii declaraţi erau rari. 

Franţa a fost sufletul Iluminismului şi locul de origine 
al multor figuri centrale ale mişcării, cunoscuți 
philosophes. Unul dintre cei mai importanți a fost baronul 
de Montesquieu (1689 - 1755), un radical a cărui lucrare 
Despre spiritul legilor (1748) a propus schimbări 
fundamentale în guvernare, inclusiv constituții, propunând 
legi care să asigure libertatea şi separarea puterilor în 
stat. Iluminismul a fost martorul unei căutări a cunoaşterii 
universale şi a perfecționării legilor, inspirând crearea 
Enciclopediei. Acesta a fost un proiect ambițios coeditat de 
doi oameni: Denis Diderot (1713 - 1784) şi Jean le Rond 
d'Alambert (1717 - 1783). Diderot era un filosof care s-a 
luptat toată viaţa cu dificultăţi financiare, iar d'Alambert 
un matematician, numit după biserica pariziană unde 
fusese părăsit în copilărie. Pentru proiectul lor au solicitat 
mii de articole de la marii gânditori ai zilei (inclusiv ei), 
precum şi sute de ilustraţii. Primul volum al Enciclopediei 
a fost publicat în 1751. Până în 1772 ajunsese la douăzeci 
şi opt de volume cu un total de 71 818 articole. 

Cea mai faimoasă figură a Iluminismului a fost 
Voltaire (1694 - 1778), un scriitor şi filosof extrem de 
prolific născut la Paris sub numele François-Marie Arouet. 
Scrierile lui controversate au dus la încarcerarea sa timp 
de 11 luni în închisoarea Bastilia şi apoi la exilul la Londra 
între 1726 şi 1728. După ce i s-a permis să revină acasă, a 
luat parte la o inginerie financiară care profita de o 
scăpare în organizarea loteriei de stat franceze şi a 
câştigat o avere. Având siguranţă financiară, a continuat să 
ridiculizeze guvernul, religia şi societatea franceză 

tradiționalistă, fiind adesea alungat din Paris. Cea mai 
faimoasă lucrare a sa, Candid (1759), satirizează părerea 
optimistă că trăim în cea mai bună dintre lumile posibile. 

Un alt gânditor major a fost Jean-Jacques Rousseau 
(1712 - 1778), care s-a născut la Geneva, dar şi-a petrecut 
cea mai mare parte a vieţii la Paris. Discurs asupra originii 
şi fundamentelor inegalităţții dintre oameni, scris în 1754, 
argumenta că proprietatea cauzase inegalitate şi că 
oamenii trăiau într-o stare perfectă în natură înainte să fie 
corupți. În 1762 Rousseau a publicat Contractul social, în 
care susţinea că suveranitatea ar trebui să se afle în 
mâinile oamenilor, nu în ale monarhilor. Lucrările lui 
Rousseau au fost controversate şi adesea interzise, dar au 
devenit extrem de influente în dezvoltarea gândirii politice 
şi pentru Revoluţia Franceză. 

În Germania, Iluminismul a fost cunoscut ca 
Aufklărung. Au fost promovate cultura şi limba germană. 
La finele secolului XVIII a apărut mişcarea Sturm und 
Drang („furtună şi avânt”). Aceasta respingea 
raționalismul Iluminismului timpuriu, îmboldind oamenii să 
fie subiectivi şi să dea frâu liber emoţiilor. Reprezentanţi ai 
acestui spirit au fost scriitorii Johann Wolfgang von Goethe 
(1749 - 1832) şi Friedrich Schiller (1759 - 1805). Un alt 
german care a pus la îndoială multe dintre valorile 
fundamentale ale Iluminismului a fost filosoful Immanuel 
Kant (1724 - 1804), care a susţinut că raţiunea nu este 
suficientă pentru a explica tot. Pe măsură ce secolul XVIII 
se apropia de final, romantismul a devenit mai popular şi 
mai influent în Europa. Acesta punea accent pe emoție, 
imaginaţie şi spontaneitate şi a dus la un interes sporit faţă 
de natură şi folclor. 

Monarhi absolutişti luminaţi în secolul XVIII, unii 
monarhi europeni, influenţaţi de Iluminism, au început să 
îşi reformeze naţiunile prin puterea lor autocrată. Această 
tendinţă a diferit de la o ţară la alta, dar, în general, a pus 
accent pe codificarea legilor, toleranţă religioasă, 
promovarea comerțului şi limitarea puterii Bisericii şi a 

nobilimii. 

În Prusia, un regat care acoperea cea mai mare parte 
a Germaniei din ziua de azi şi părţi din Polonia, Frederic al 
II-lea (1712 - 1786) a fost monarhul absolutist luminat par 
excellence. Predecesorii săi puseseră bazele unui stat 
birocratic cu o armată puternică. Frederic a urcat pe tron 
în 1740 şi şi-a reformat regatul. A crescut bunăstarea 
Prusiei încurajând muncitorii calificaţi să migreze acolo, 
indiferent de religia lor. A fost şi un susţinător al artelor şi 
al educaţiei, Academia Prusacă de Ştiinţe din Berlin 
devenind unul dintre centrele intelectuale ale Europei. Mai 
mult, Frederic a fost un mare general care a transformat 
Prusia într-o putere majoră. În anii 1740, a cucerit 
regiunea Silezia de la Habsburgii austrieci. In 1756 Austria 
s-a aliat cu Franţa în încercarea de a recupera Silezia, 
ceea ce a contribuit la izbucnirea Războiului de Şapte Ani 
(1756 - 1763) care a implicat toată Europa şi s-a întins şi 
în Asia, Africa şi Americi, făcându-l primul conflict global. 
Prusia (cu susţinere britanică) a păstrat controlul Sileziei. 

Vecinul sudic al Prusiei, Austria, a avut propriul 
monarh luminat: Maria Tereza (1717 - 1780). Aceasta a 
fost singurul copil al sfântului împărat roman Carol al VI- 
lea (1685 - 1740) şi, ca femeie, nu avea voie să 
moştenească titlul imperial. 

Carol a dorit să se asigure că ea va moşteni ţinuturile 
lui din Austria, aşa că a cerut redactarea unui edict numit 
Pragmatica Sancţiune pentru a permite asta. Cu toate 
acestea, când Maria Tereza a urcat pe tron a trebuit să se 
confrunte cu Războiul Succesiunii Austriece (1740 - 1748), 
ea şi aliaţii ei luptând ca ea să îşi poată păstra moştenirea. 
A pierdut Silezia în faţa prusacilor şi a cedat Parma, din 
nordul Italiei, spaniolilor, dar, în rest, şi-a păstrat cea mai 
mare parte a patrimoniului. Soţul Mariei Tereza, Francisc I 
(1708 - 1765), a devenit sfânt împărat roman, dar a avut 
un rol neimportant în guvernare. Ea a deţinut puterea 
adevărată în Austria şi a transformat-o dintr-un stat slab, 
îndatorat, într-unul tot mai puternic şi centralizat, cu un 

sistem eficient de impozitare. A introdus noi coduri civile şi 
penale şi a reformat Biserica şi sistemul educaţional. In 
unele aspecte Maria Tereza a fost extrem de 
conservatoare, mai ales în privinţa toleranţei religioase 
faţă de supuşii ei non-catolici. 

Finalul de secol XVIII a fost martorul ascensiunii unei 
alte femei în fruntea unei puteri europene: Ecaterina cea 
Mare (1729 - 1796) a Rusiei. Era la origine o nobilă din 
Germania care în 1745 se măritase cu nepotul lui Petru cel 
Mare, Petru al III-lea (1728 - 1762). Cei doi soţi au ajuns 
să se dispreţuiască reciproc. După urcarea lui Petru pe 
tron în 1762, Ecaterina a organizat o lovitură de stat 
împotriva lui, care l-a detronat după 186 de zile şi a 
instalat-o pe ea pe tron. Conştientă de conservatorismul 
existent în Rusia, Ecaterina a iniţiat un regim de reformă 
treptat. A revizuit legislaţia, a secularizat pământurile 
Bisericii şi a limitat puterea clerului. A înfiinţat Muzeul 
Ermitaj şi sute de instituţii de stat pentru educaţia 
băieţilor şi a fetelor. 

Principalul monarh luminat din zona Mediteranei a 
fost Carol al III-lea al Spaniei (1716 - 1788), care a condus 
şi Napoli şi Sicilia între 1734 şi 1759. În sudul Italiei a 
creat un consiliu comercial pentru a întări economia şi a 
fost un patron al artei şi educaţiei, construind o operă, 
fondând o academie şi un muzeu şi încurajând săpăturile la 
ruinele oraşului Pompeii. După ce fratele său vitreg 
Ferdinand al VI-lea al Spaniei (1713 - 1759) a murit fără 
copii, Carol a străbătut Mediterana pentru a-i urma la 
tronul de acolo (lăsându-şi stăpânirile din Italia fiului său 
cel mic). Carol a fost hotărât să reformeze Spania, care 
regresase faţă de epoca sa de aur din secolul XVI. A limitat 
influenţa Bisericii, reducând puterile Inchiziției şi 
alungându-i pe iezuiţi. Economic, a abrogat legile care 
limitau comerţul, a construit drumuri şi canale şi a înfiinţat 
fabrici regale. Carol a încercat să facă din Spania o 
naţiune adevărată, nu doar o adunătură de provincii 
separate, stabilindu-i imnul naţional în 1770 şi steagul în 

1785. 

Absolutismul luminat nu a fost asociat doar cu 
monarhi: în Portugalia, politicile sale au fost aplicate de 
prim-ministrul lui Iosif I (1714 - 1777), marchizul de 
Pombal (1699 - 1782). Cea mai mare reuşită a sa a fost 
reorganizarea oraşului Lisabona după cutremurul din 
1755. Acesta a fost cel mai puternic eveniment seismic 
înregistrat în istoria europeană şi a cauzat un tsunami 
uriaş. Oraşul a fost distrus în proporţie de 85% şi 50.000 
de oameni au murit. Pombal a luat măsuri rapide pentru a 
împiedica dezordinea şi răspândirea bolilor şi a ajutat la 
proiectarea noului oraş. S-a asigurat că va rezista la 
cutremure punând soldaţii să mărşăluiască în jurul unor 
machete la scară pentru a simula impactul unui eveniment 
seismic viitor. 

În Danemarca, reformele luminate au fost făcute de 
un doctor german, Johann Friedrich Struensee (1737 - 
1772), doctorul regelui Christian al VII-lea (1749 - 1808). 
Christian suferea de o boală mentală severă, aşa că, între 
1770 şi 1772, Struensee (care avea o aventură cu regina) a 
preluat controlul guvernului. A încercat să reformeze 
Danemarca radical, dar a fost înlăturat de o lovitură de 
stat a conservatorilor şi a fost executat. 

CAPITOLUL 4 

Epoca 

REVOLUȚIILOR 

Prima Revoluţie Industrială 

În cea mai mare parte a istoriei europene (şi 
mondiale), creşterea economică a fost un proces lent. 
Acest lucru s-a schimbat ca urmare a Revoluţiei 
Industriale, o tranziţie spre un nou mod de producţie: în 
loc să se mai bazeze pe forţa fizică a oamenilor sau a 
animalelor (adesea suplimentată de vânt) ca până atunci, 
omenirea a trecut la utilizarea surselor mecanice de 
energie alimentate întâi de apă şi apoi de aburi. Prima 
Revoluţie Industrială a început în Marea Britanie la 
mijlocul secolului XVIII, răspândindu-se apoi în restul 

Europei în prima jumătate a secolului XIX. 

Industria textilă a fost prima care a devenit în 
întregime mecanizată. Acest proces a început în Marea 
Britanie, unde salariileţ esătorilor erau mai mari decât în 
restul Europei, investiţiile în maşini care să uşureze munca 
fiind astfel încurajate. Acestea au fost instalate iniţial în 
mori, care s-au dezvoltat apoi în primele fabrici. Cu timpul, 
alte industrii (precum producţia de pantofi şi metalurgia) 
au preluat acest mod de producţie. Alte economii europene 
au fost mai încete în mecanizare pentru că salariile mai 
mici oferite muncitorilor nu le presau să investească în noi 
tehnologii. De pe la 1800, inovațiile britanice au început să 
fie introduse şi pe continent, la început în Belgia, apoi în 
Franţa, Elveţia şi Germania. Elementul de bază al 
Revoluţiei Industriale a fost minereul de fier. Acesta era 
topit în fier forjat, care avea o mare varietate de utilizări, 
de la unelte la maşinării folosite în construcţii (Tumul 
Eiffel a fost construit din fier forjat). La fel ca în cazul 
textilelor, procesele prin care se obținea fier forjat mai 
ieftin şi de calitate mai ridicată au fost inventate în Marea 
Britanie. 

Şi puterea aburului a fost vitală. Primele motoare cu 
aburi au fost inventate în Marea Britanie în secolul XVIII. 
Folosite iniţial pentru a pompa apă, au fost apoi 
îmbunătăţite pentru a propulsa  maşinării. Aceste 
dispozitive funcționau prin arderea cărbunilor, generând 
energie mai ieftin şi mai eficient decât lemnul sau turba. 
Deşi cărbunele britanic a fost dominant la început, au fost 
descoperite depozite şi în alte ţări, mai ales în Franţa, 
Belgia, Germania, Polonia şi Rusia. 

Revoluția Industrială a fost însoțită de urbanizare, 
populaţia rurală mutându-se în oraşe şi orăşele. În acelaşi 
timp, a existat o creştere importantă a populaţiei; oamenii 
au început să se căsătorească mai devreme şi să facă mai 
mulţi copii, în timp ce nivelurile de mortalitate au început 
încet să scadă. Din aceste motive, populaţia Europei a 
crescut de la aproximativ 100 de milioane în 1700 la 

aproape 500 de milioane în 1900. 

Revoluţia Franceză 

Regele Franţei deţinea puterea absolută, ţinând şi loc 
de guvern. Până la finele secolului XVIII acest tip de 
absolutism devenise demodat, mai ales după venirea la 
tron a lui Ludovic al XVI - le-a (1754 - 1793) în 1774. 
Acesta era un conservator şi un om nehotărât, nepotrivit 
pentru provocările cu care se confrunta regimul său. Soţia 
lui austriacă, Maria Antoaneta (1755 - 1793), a devenit 
extrem de nepopulară din cauza naţionalităţii sale şi a 
cheltuielilor extravagante. 

La începutul anilor 1780 Franţa intrase în criză 
financiară. Susținerea acordată americanilor în Războiul 
de Independenţă purtat cu englezii îndatorase puternic 
ţara. În 1788 Franţa a suspendat plăţile către creditorii săi 
- era în faliment. Pentru a găsi o soluţie, Ludovic a 
convocat Stările Generale - o adunare a celor trei categorii 
din stat (cler, nobilime şi oameni de rând) care nu se mai 
întrunise din 1614. Întâlnirea a debutat la Versailles în mai 
1789, dar adunarea s-a dizolvat rapid, în iunie, Camera 
Comunelor s-a declarat Adunare Naţională şi a promis să 
nu se dizolve înainte de a scrie o nouă constituţie. Până la 
finele lunii i s-au alăturat celelalte două stări pentru a 
forma Adunarea Constituantă Naţională, care avea să ajute 
la guvernare şi să redacteze o nouă constituţie. 

Au fost deschise cluburi politice în întreaga Franţă. 
Cel mai important a fost cel al iacobinilor, care a ajuns să 
aibă 500.000 de membri. Cenzura a fost înlăturată, 
permiţând circulaţia liberă a ideilor. Unii au cerut abolirea 
monarhiei şi înlocuirea ei cu o republică. În vara lui 1789, 
ordinea publică s-a destrămat din cauza creşterii preţurilor 
la alimente şi a salariilor scăzute. În 14 iulie, o mulţime a 
atacat închisoarea Bastilia din Paris, eveniment ce a ajuns 
să simbolizeze sfârşitul vechii ordini (deşi mulţimea a 
eliberat doar o mână de oameni). În octombrie, o altă 
mulţime, condusă de femei care protestau împotriva 
preţului ridicat al pâinii, a mărşăluit spre Versailles şi a 


1 


forţat familia regală să se mute la palatul Tuileries din 
Paris. A urmat o stare de echilibru precar până în iunie 
1791, când familia regală a fugit din Paris pentru a se 
alătura forţelor regaliste din nord-estul Franţei, cu 
speranţa de a iniţia o contrarevoluţie. Au fost descoperiţi 
pe drum şi forţaţi să se întoarcă. Aceasta a exacerbat 
temerile revoluţionarilor că Ludovic nu este de încredere, 
crescând şi susţinerea populară pentru ideea de republică. 
Ludovic a fost forţat să accepte o constituţie care crea o 
Adunare Legislativă aleasă prin vot, care s-a întrunit 
pentru întâia oară la 1 octombrie. 

Alte puteri europene priveau îngrijorate, temându-se 
că acest radicalism s-ar putea răspândi. Austria şi Prusia 
au ameninţat cu represalii dacă viaţa lui Ludovic ar fi fost 
pusă în pericol. În aprilie 1792 a izbucnit războiul, iniţial 
lucrurile mergând prost pentru Franţa. Amenințarea 
străină a radicalizat Parisul şi a dus la convocarea unei 
Convenții Naţionale aleasă de toţi bărbaţii de peste 25 de 
ani. Situaţia s-a schimbat când armatele străine au fost 
înfrânte în bătălia de la Valmy pe 20 septembrie. 
Incurajată, Convenţia Naţională a abolit regalitatea şi a 
declarat Franţa republică. Lui Ludovic i-au fost luate 
titlurile, fiind apoi judecat pentru trădare - a fost ghilotinat 
pe 21 ianuarie 1793 (Maria Antoaneta a urmat în 
octombrie). 

Execuţia lui Ludovic a unit Europa împotriva Franţei 
- Marea Britanie, Spania, Olanda, Portugalia şi Regatul de 
Neapole au format o coaliţie împotriva ei. În interior exista 
opoziţie armată din partea regaliştilor - mai ales în 
regiunea Vendée din centru-vest. În martie 1793, 
Comitetul pentru Siguranţă Publică a preluat conducerea 
executivă a guvernului. Acesta era condus de iacobinul 
radical Maximilien Robespierre (1758 - 1794), care ajurat 
să apere revoluţia cu orice preţ. Radicalismul lui 
Robespierre a dus însă la Domnia Terorii ce a început în 
septembrie. Posibili inamici ai revoluţiei au fost arestaţi, 
încarceraţi sau executaţi. Peste 17.500 au fost ucişi şi 

250.000 închişi. Noul regim a introdus un nou calendar 
decimal, Anul I începând la 22 septembrie 1792. 
Robespierre a introdus o nouă religie de stat, de natură 
deistă, Cultul Fiinţei Supreme, menit să înlocuiască 
catolicismul. Domnia Terorii s-a încheiat în iulie 1794, 
când moderaţii din Convenţia Naţională s-au întors 
împotriva lui Robespierre şi i-au executat pe el şi pe aliaţii 
lui înainte să abroge cea mai mare parte a reformelor sale. 

O nouă constituţie, mai conservatoare, a fost 
adoptată în 1795. Franţa urma să fie condusă de un 
Directorat, un grup de trei persoane selecţionate de o 
legislatură electivă. Directoratul nu a reuşit să aducă 
stabilitate Franţei zguduite de război şi a pierdut 
susţinerea populară. În 1799, tânărul general Napoleon 
Bonaparte (1769 - 1821) a preluat puterea în urma unei 
lovituri de stat. Franţa avea acum să fie condusă de un 
consulat format din trei persoane, în fruntea căruia se afla 
Napoleon, cu puteri dictatoriale. Revoluţia Franceză luase 
sfârşit, începea regimul lui Napoleon. 

Spiritul revoluţiei 

Revoluţiile au cuprins Europa la finele secolului 
XVIII. Prima a avut loc în Corsica, care fusese anexată de 
Genova în 1347. În 1755, Pasquale Paoli (1725 - 1807) a 
proclamat Republica Corsicană Independentă şi i-a alungat 
pe genovezi de pe insulă. Constituţia corsicană dădea 
drept de vot tuturor bărbaţilor peste 25 de ani (şi unele 
femei votau). Genova a vândut Franţei pretenţiile la 
Corsica şi în 1768 francezii au lansat o invazie, învingând 
forţele republicane ale lui Paoli. Corsica a devenit apoi 
provincie franceză. Franţa s-a implicat şi în activităţi 
antirevoluţionare din Genova. Oraşul era împărţit între o 
elită dominantă profranceză şi populiştii republicani. În 
1782, susţinerea maselor i-a ajutat pe populişti să preia 
controlul. Franţa a trimis soldaţi pentru a reprima 
mişcarea democratică şi i-a adus din nou pe tradiţionalişti 
la putere. 

Deşi Olanda era teoretic o republică, un titlu ereditar 

numit Stadtholder deţinut de prinții de Orania îi conferea 
deţinătorului putere semnificativă. Până la finele secolului 
XVIII, Olanda funcţiona efectiv ca o monarhie. O mişcare 
republicană numită Patrioţii a dorit să reducă puterea 
Stadtholderului Wilhelm al V-lea (1748 - 1806) şi să creeze 
o republică democrată. Patrioţii au format miliții numite 
Trupele Libere. Din 1785 s-au folosit de puterea lor 
militară pentru a forţa alegerea de noi oficiali în oraşe. 
Puterea lui Wilhelm a scăzut. Domnia lui a fost repusă în 
drepturi în 1789 datorită intervenţiei militare a cumnatului 
său, Frederic Wilhelm al II-lea al Prusiei (1744 - 1797). 

Au existat adesea reacţii populiste împotriva 
monarhilor cu tendinţe centralizatoare. Niciun monarh nu 
s-a îndepărtat însă de acest model absolutist mai mult 
decât Iosif al II-lea (1741 - 1790). Acesta fusese sfânt 
împărat roman din 1765, dar a fost exclus de la 
guvernarea Austriei şi a ținuturilor habsburgice de către 
mama lui, Maria Tereza, până la moartea ei în 1780. Când 
Iosif a obţinut în sfârşit puterea, a iniţiat o serie de 
reforme radicale, ignorând toate îndemnurile la precauţie. 
A promulgat 6.000 de edicte şi 11.000 de legi. A 
secularizat pământurile Bisericii, a acordat toleranţă 
protestanților şi evreilor, a abolit pedeapsa cu moartea şi a 
eliminat cenzura. Şi-a dorit să aducă la un loc 
componentele diferite ale ținuturilor sale centralizând 
puterea; a limitat puterea adunărilor regionale din 
Ungaria, Milano şi Ţările de Jos Austriece (Belgia de azi) 
şi a făcut germana limbă oficială peste tot. Nobilii au ajuns 
să îl urască, forțându-l să îşi abandoneze încercările de a 
aboli iobăgia, iar oamenii de rând s-au revoltat împotriva 
amestecului lui constant în problemele lor. Până în 1790 
teritoriile lui erau cuprinse de tulburări. Simţindu-şi 
domnia în pericol, Iosif a anulat aproape toate reformele şi 
a murit la mai puţin de o lună după aceea. 

Cea mai puternică reacţie împotriva lui Iosif al II-lea 
a avut loc în Țările de Jos Austriece. Revoluţia din Brabant 
a început în 1789 ca un protest împotriva lui Iosif şi a 

evoluat într-o mişcare de independenţă. După ce forţele 
rebele au învins o armată austriacă în bătălia de la 
Tumhout, au urmat o rebeliune naţională şi apoi 
declararea independenţei pe 20 decembrie şi înfiinţarea 
unei republici independente cu numele de Statele Unite 
Belgiene, pe 11 ianuarie 1790. În acelaşi timp a avut loc o 
revoltă şi la Liege, acolo unde principele-episcop care 
conducea a fost detronat, proclamându-se republica. 
Aceste noi regimuri nu au rezistat. În vara lui 1790, 
austriecii s-au regrupat şi au trimis trupe care, până la 
finele anului,  restabiliseră controlul şi domnia 
Habsburgilor în Belgia. În 1791, austriecii au intrat în 
Liege şi l-au repus în drepturi pe principele-episcop. 

Europeni remarcabili: 

Tadeusz Kosciuszko (1774 - 1817) 

Spiritul revoluţionar s-a răspândit şi în Polonia. În 
1772, Uniunea Polono-Lituaniană scăzuse în dimensiuni în 
urma anexării de teritorii de către Austria, Rusia şi Prusia. 
In mod tradiţional, puterile regelui Poloniei erau limitate 
întrucât nobilii aveau privilegii extinse. Aceştia nu numai 
că alegeau regele, dar controlau şi Seimul, o adunare cu 
drept de veto. În 1791 a fost adoptată o constituţie cu 
sprijinul regelui 

Stanisław al II-lea August (1732 - 1798). Aceasta 
crea un sistem democratic, o monarhie constituţională, 
limita puterea nobililor şi le dădea iobagilor o protecţie 
legală mai mare. Rusia s-a opus constituţiei, întrucât 
credea că avea să îl facă prea puternic pe regele polonez, 
şi a invadat Polonia în 1792. Cu ajutorul unor nobili 
polonezi conservatori, forţele ruse l-au silit pe Stanisław să 
se predea. In anul următor, Prusia şi Rusia au anexat şi 
mai multe teritorii poloneze. Ca răspuns, generalul polonez 
Tadeusz Kosciuszko, care luptase de partea americanilor în 
timpul Războiului de Independenţă, a condus o revoltă 
împotriva ruşilor. A cerut abolirea iobăgiei şi libertăţi civile 
universale. Conflictul a durat între 1794 şi 1795, dar 
Kosciuszko a fost înfrânt, iar restul teritoriului polonez a 

fost împărţit. Polonia a fost ştearsă de pe hartă şi nu avea 
să mai reapară ca stat independent până în 1918. 

Europeni remarcabili: Napoleon (1769 - 1821) 

Napoleon Bonaparte s-a născut în Corsica, fiu al unui 
nobil local. În 1785 a intrat în armata franceză ca ofiţer 
inferior de artilerie şi a urcat scara ierarhică în anii în care 
tânăra Republică Franceză se lupta pentru supravieţuire. 
Napoleon a devenit o figură marcantă în 1795 când a 
dejucat o încercare regalistă de a recuceri Parisul. 
Considerat erou, a fost pus în fruntea unei armate franceze 
care invada Italia. Influenţa iubitei (şi mai târziu a soţiei) 
lui Napoleon, Josephine de Beauharnais (1763 - 1814), 
amantă a mai multor politicieni de prim rang, a fost şi ea 
vitală în obţinerea acestei promovări. 

Campania din Italia a fost un triumf-Napoleon a 
obţinut o serie de victorii forțând Austria să facă pace în 
1797, încheind astfel Războiul Primei Coaliții. Primul eşec 
al lui 

Imperiul lui Napoleon, cca. 1810 

Napoleon a avut loc în timpul Războiului celei de-a 
Doua Coaliții, în campania din Egipt - după invazia din 
1798, nereuşind să menţină controlul regiunii. Napoleon s- 
a întors acasă la finele lui 1799, a preluat puterea şi s-a 
autointitulat Prim Consul. Şi-a consolidat poziţia prin 
victoria împotriva austriecilor la Marengo, în nordul Italiei, 
în 1800. Ostilitățile au luat sfârşit în urma păcii cu Marea 
Britanie din 1802. 

În ciuda victoriilor militare, Napoleon a considerat 
reformarea sistemului legal francez cel mai mare triumf al 
său. În martie 1804, Codul Napoleonian a fost promulgat, 
înlocuind amestecul vetust de obiceiuri şi legi utilizat până 
atunci în Franţa. Pentru întâia oară, Franţa avea un cod de 
legi unic şi clar. Acesta acorda libertate de cult şi 
interzicea privilegiile bazate pe naştere. Napoleon a creat 

o societate în care statutul era stabilit de serviciile aduse 
lui, nu de rangul social. 

În noiembrie 1804, Napoleon a promulgat o nouă 
constituţie care l-a făcut împărat al Franţei. A creat 
„regate de familie” pentru rudele sale în Napoli, Olanda, 
Westfalia, Spania şi Toscana - state vasale cu 
independenţă limitată. Cum tot nu avea un moştenitor, în 
1810 a divorţat de Josephine şi s-a căsătorit cu Maria Luiza 
(1791 - 1847), fiica împăratului Austriei, care i-a născut un 
fiu în 1811. 

Războaiele napoleoniene 

După Revoluţia Franceză, Europa a intrat într-o 
perioadă de conflicte ce au durat între 1792 şi 1815. 
Franţa a avut de înfruntat mai multe coaliţii, Marea 
Britanie dovedindu-se cel mai redutabil adversar. 
Temându-se de ambițiile lui Napoleon, Marea Britanie i-a 
declarat război în 1803, începând Războiul celei de-a Treia 
Coaliții. Napoleon şi-a dorit să invadeze Marea Britanie, 
dar nu a reuşit să obţină dominaţia navală de care avea 
nevoie pentru a-şi trece trupele dincolo de Canalul 
Mânecii. Când Austria şi Rusia s-au alăturat alianţei 
antifranceze, Napoleon a pornit spre est. A obţinut o mare 
victorie împotriva unei armate austro-ruse la Austerlitz în 
decembrie 1805. Austria a fost forţată să se predea, iar 
ruşii s-au retras. Războiul pe mare a avut mai puţin succes. 
La Trafalgar, în octombrie 1805, marina britanică a distrus 
o flotă franco-spaniolă. In restul războiului, Franţa nu va 
reuşi să se ridice la nivelul puterii maritime a Marii 
Britanii. 

În 1806 Napoleon a creat Confederaţia Rinului, o 
alianţă de state germane ce îl recunoşteau protector. Astfel 
a luat sfârşit Sfântul Imperiu Roman. Confederaţia era o 
ameninţare pentru Prusia, care i-a declarat război lui 
Napoleon în august acelaşi an, începând astfel Războiul 
celei de-a Patra Coaliții. Prusia era expusă deoarece 
principalul său aliat, Rusia, nu mobilizase încă. Napoleon a 
înaintat în Prusia şi a ocupat Berlinul. În anul următor a 

învins Rusia, dar tot trebuia să învingă Marea Britanie. 
Incapabil să o invadeze, i-a impus un embargou comercial 
în 1806, sperând că va reuşi să submineze economia 
britanică. Le-a cerut tuturor statelor europene să se 
alăture „Sistemului Continental”. Politica aceasta a fost 
însă imposibil de aplicat, făcând doar să înflorească 
contrabanda. Când Portugalia a refuzat să se alăture, a 
fost invadată de Franţa în 1807, familia regală fiind forţată 
să fugă în exil. Napoleon a cucerit apoi Spania, 
detronându-i regele şi punându-l în loc pe fratele său 
Joseph Bonaparte (1764 - 1844) în 1808. Aceasta a dus la 
o rebeliune naţională şi la Războiul Peninsular. Spania şi 
Portugalia, ajutate de întăriri şi provizii britanice, au luptat 
cu succes pentru eliberare într-un conflict îndârjit ce a 
durat până în 1814. 

În 1809 Austria l-a atacat pe Napoleon începând 
Războiul celei de-a Cincea Coaliții. In doar şapte luni, 
austriecii au fost înfrânți, acesta fiind momentul de vârf al 
puterii lui Napoleon. În 1812 însă, avea să ia decizia care îi 
va aduce căderea, întrucât Rusia refuzase să adere la 
Sistemul Continental, a invadat-o cu aproape o jumătate de 
milion de oameni. Ruşii au adoptat tactica pământului 
pârjolit, distrugând orice ar fi putut să îl ajute pe 
invadator. Napoleon a ajuns până la Moscova, însă liniile 
de aprovizionare îi erau întinse şi ruşii refuzau să se 
predea; a ordonat retragerea la mijlocul lui octombrie. 
Marşul a fost greu şi încet; soldaţilor le lipseau hainele 
călduroase şi proviziile şi erau atacați de cavaleria uşoară 
rusească. Până când au reuşit să iasă de pe teritoriul 
Rusiei, Napoleon pierduse aproape 80% din numărul iniţial 
de soldaţi din cauza rănilor, dezertării şi bolilor. 

Dezastrul din Rusia i-a ajutat pe duşmanii lui 
Napoleon care au format o mare alianţă împotriva lui. În 
Războiul celei de-a Şasea Coaliții, început în 1813, 
Napoleon a pierdut controlul Germaniei şi, la începutul lui 
1814, forţele coaliţiei au pătruns pe teritoriul Franţei. 
Napoleon, incapabil să păstreze susţinerea generalilor şi a 

francezilor, a abdicat la 11 aprilie. Ludovic al XVIII-lea 
(1755 - 1824), fratele lui Ludovic al XVI-lea, s-a întors din 
exil în Anglia pentru a domni ca monarh constituţional. 

Napoleon a fost exilat pe insula Elba din Marea 
Mediterană, dar a evadat în februarie 1815. După cea 
debarcat în Franţa, a pornit spre Paris, însoţit de soldaţii 
care i s-au alăturat în număr mare şi a preluat din nou 
puterea. Marea Britanie, Rusia, Austria şi Prusia au promis 
să trimită fiecare câte 150.000 de soldaţi în bătălie pentru 
a-l înfrânge. La 18 iunie, Napoleon a înfruntat o armată 
anglo-prusacă la Waterloo. Armata sa a fost pusă pe fugă şi 
Napoleon a abdicat pentru a doua oară. A fost exilat pe 
insula îndepărtată Sfânta Elena, în Oceanul Atlantic, unde 
a şi murit în 1821. 

Înfăţişarea Europei postbelice a fost decisă la 
Congresul de la Viena, între noiembrie 1814 şi iunie 1815. 
Deciziile luate au fost în cea mai mare parte 
conservatoare, vizând a se opune mişcărilor revoluţionare 
şi naţionaliste. Viena a creat un mecanism diplomatic care 
să menţină pacea, „Concertul European”, care a împiedicat 
izbucnirea de războaie între marile puteri ale Europei 
aproape patru decenii. 

Unificarea Germaniei 

Sfântul Imperiu Roman a fost într-un final înlocuit de 
Confederaţia Germană, o federaţie alcătuită din 39 de 
state, fiecare păstrându-şi un grad mare de autonomie. 
Puterea principală era Austria, care a încercat să menţină 
status-gquo-ul. Prim-ministrul Austriei, Klemens von 
Metternich (1773 - 1859), era un conservator hotărât să 
nu lase naționalismul să devină o forţă politică. Dar 
această atitudine era împotriva valului de pangermanism, 
care avea ca obiectiv unirea tuturor popoarelor vorbitoare 
de limbă germană. Au existat tensiuni între Austria şi 
Prusia, cele mai mari puteri din confederație, mai ales în 
privința problemelor economice. Prusia era principala 
susținătoare a Zollverein, o uniune vamală stabilită în 
1834, care a creat o zonă liberă pentru comerț în cadrul 

confederației. Până în 1842, majoritatea statelor germane i 
se alăturaseră. Uniunea nu includea însă Austria deoarece 
Metternich se opusese ideii, întrucâtâşi dorea să protejeze 
industria internă de concurenţă străină. 

În 1848, în timpul Primăverii Naţiunilor, oameni din 
întreaga confederație au cerut finalul autocrației într-o 
mişcare numită Revoluţia din Martie. Mulţimile din Berlin 
l-au forţat pe regele Prusiei, Frederic Wilhelm al IV-lea 
(1795 - 1861), să permită alegeri şi o constituţie şi să 
sprijine unificarea germană. Au existat tulburări şi în 
Bavaria, al treilea cel mai mare stat din confederație. 
Regele său, Ludovic I (1786 - 1868) a avut o relaţie 
scandaloasă, deschisă, cu amanta sa Lola Montez (1821 - 
1861), o dansatoare irlandeză născută Eliza Rosanna 
Gilbert. Montez încercase să îşi folosească influenţa 
asupra lui Ludovic pentru a-l face să promoveze reforme 
liberale, ceea ce i-a împins pe conservatori să iasă în 
stradă şi să îi ceară îndepărtarea din preajma regelui. 
Acestora li s-au opus studenţi liberali. Nedorind să renunţe 
la putere, L.udovic a abdicat în favoarea fiului său, care a 
făcut reforme moderate. Montez a fugit în Elveţia şi şi-a 
petrecut restul vieţii călătorind prin lume ca artistă şi 
orator. 

După aceste proteste, germanilor li s-a permis să 
aleagă un parlament naţional, care s-a întrunit la Frankfurt 
în mai. Parlamentul de la Frankfurt a proclamat Imperiul 
German, cu Frederic Wilhelm monarh constituţional. 
Acesta a refuzat, spunând că nu poate să accepte „o 
coroană din şanţ”. Confederaţia continua să existe, dar 
fusese rănită fatal. Bărbatul care i-a dat lovitura de graţie 
a fost Otto von Bismarck (1815 - 1898), care a devenit 
prim-ministru al Prusiei în 1862. Acesta era hotărât să 
unifice Germania sub conducere prusacă. Armata prusacă 
a fost reorganizată şi modernizată; în 1864 a învins 
Danemarca şi danezii au fost forţaţi să renunţe la teritoriul 
disputat Schleswig-Holstein. Doi ani mai târziu, Prusia a 
învins Austria într-un război de şase săptămâni, încheind 

intervenţiile Austriei în afacerile Germaniei. Aceasta a dus 
la dizolvarea efectivă a Confederaţiei Germane, înlocuită 
de Confederaţia Germană de Nord, o alianţă condusă de 
Prusia, din care Austria a fost exclusă. 

Următoarea lovitură de geniu a lui Bismarck a fost să 
îi determine pe francezi să declare război Prusiei în 1870. 
A prezis că acest conflict avea să unească statele germane 
sub conducerea Prusiei. Franţa a fost învinsă rapid. La 18 
ianuarie 1871, rege al Prusiei a fost declarat Kaiser 
Wilhelm I (1797 - 1888), conducător al Imperiului German, 
o federaţie de 25 de state în care Prusia era forţa 
dominantă. Kaizerul avea puteri extinse, inclusiv control 
asupra politicii externe şi numirea cancelarului federal 
(postul i-a fost oferit lui Bismarck), dar exista şi o adunare 
legislativă aleasă, Reichstag. Imperiul German a devenit o 
forţă majoră şi, până la finele secolului, cea mai mare 
economie a Europei. 

II Risorgimento 

Italia fusese fragmentată încă din secolul VI. La 
începutul secolului XIX s-a născut o mişcare de susţinere a 
unificării, Risorgimento („Renaştere”). Mulţi i s-au opus, 
mai ales austriecii care stăpâneau mare parte din nordul 
Italiei. Societăţi secrete care susțineau unificarea şi 
democraţia s-au format în întreaga Italie. Cea mai mare a 
fost a carbonarilor, care în 1820 au condus o revoltă la 
Napoli, suprimată de Austria. Din 1830 până în 1831, 
carbonarii s-au implicat în revolte la Parma, Modena şi în 
Statele Papale. Austria s-a folosit de forţa sa militară 
pentru a le zdrobi, ceea ce i-a făcut pe mulţi să renunţe la 
activitatea revoluţionară. Un om a refuzat însă, > 

să se retragă: Giuseppe Mazzini (1805 - 1872), un 
jurnalist şi membru al societăţii Carbonari care a plecat în 
exil la Marsilia, unde a format un grup numit Tânăra Italie. 
Işi dorea să îi strângă pe italieni la un loc pentru a crea o 
republică unită, eliberată de influenţa Austriei. Cel mai 
important aliat al lui Mazzini a fost Giuseppe Garibaldi 
(1807 - 1882), care a devenit figura militară principală a 

independenţei Italiei. _ 

Anul 1848 a fost unul de referinţă în istoria Italiei. În 
Regatul Sardiniei (care stăpânea şi cea mai mare parte a 
nord-vestului Italiei), Carol Albert (1798 - 1849) a 
promulgat o constituţie liberală care dădea presei libertate 
şi supuşilor săi dreptul de a alege o adunare legislativă. El 
şi succesorii săi au fost principalii oponenți ai implicării 
Austriei în Italia şi susţinătorii unificării. In alte părţi ale 
Italiei, o revoltă la Palermo a devenit revoluţie în Sicilia şi 
Napoli (cunoscute împreună ca Regatul celor Două Sicilii). 
În martie a avut loc o insurecție împotriva Austriei şi în 
Veneto, în nord-estul Italiei, care i s-a alăturat Sardiniei. 
Revolta s-a răspândit apoi în Lombardia, forţându-i pe 
austrieci să se retragă. Papa a fugit din Roma şi o 
republică de scurtă durată a fost declarată înainte ca 
susţinerea franceză să îi permită papei să îşi reia 
stăpânirea. Austriecii şi-au revenit şi au recucerit Veneto 
învingându-i pe sarzi în 1849, forțându-l pe Carol Albert să 
abdice. Primul Război Italian de Independenţă s-a încheiat 
cu zdrobirea aparentă a forţelor revoluţionare. 

După acest pas înapoi, contele de Cavour (1810 - 
1861), prim-ministru al Sardiniei, a preluat rolul de 
unificator al Italiei. Nu avea să fie republică, ci monarhie 
sub noul rege al Sardiniei, Victor Emanuel al II-lea (1820 - 
1878). Cavour s-a folosit de diplomaţie pentru a obţine 
sprijinul celorlalte puteri pentru politicile sale. In al Doilea 
Război Italian de Independenţă, Sardinia (cu ajutor 
francez) a anexat Lombardia în 1859. În anul următor, la 
cuceriri s-au adăugat Parma, Modena, Toscana şi Statele 
Papale (în afara zonei din jurul Romei). În Regatul celor 
Două Sicilii, Garibaldi a condus o armată de voluntari care 
l-a înlăturat pe regele de acolo. Sudul Italiei şi Sicilia s-au 
alăturat apoi nordului. În 1861, Victor Emanuel s-a 
proclamat rege al Italiei, numindu-l pe Cavour prim- 
ministru. Austriecii controlau în continuare Veneto, dar 
acesta a fost cucerit în 1866 (cu susţinere prusacă) după al 
Treilea Război Italian de Independenţă. Roma a fost 

anexată în 1870, finalizând Risorgimento. 

Declinul Imperiului Otoman 

Puterea otomană scăzuse ca urmare a pierderilor 
teritoriale, a conflictului intern, a sultanilor slabi şi a 
guvernării ineficiente. În Balcani, zonă care fusese în cea 
mai mare parte sub suzeranitate otomană încă din secolul 
XIV, a luat avânt sentimentul naţionalist. Primul teritoriu 
care s-a revoltat a fost Serbia, în 1804. După 13 ani de 
război, Serbia a devenit un principat în întregime autonom. 
In deceniile ce au urmat, otomanii au avut de-a face cu 
numeroase rebeliuni în Balcani, în 1875, cea mai mare 
parte a regiunii era în revoltă deschisă. Alte puteri 
europene, conduse de Rusia, au intervenit. Prin Tratatul de 
la Berlin din 1878, otomanii au fost forţaţi să recunoască 
independenţa completă a Serbiei, României şi 
Muntenegrului, precum şi autonomia Bulgariei (care s-a 
declarat singură independentă în 1908). 

Pe plan intern, sultanii au încercat să modernizeze 
ţara şi să introducă reforme, dar au avut de înfruntat 
dificultăţi financiare serioase. În 1876, Abdul Hamid al II- 
lea (1842 - 1918) a urcat pe tron. Unele dintre primele 
sale acte a fost să promulge o constituţie, dar doi ani mai 
târziu a suspendat-o şi a domnit ca autocrat. Abdul Hamid 
a suprimat activismul liberal şi a persecutat violent 
minoritățile, mai ales pe armeni. În 1908, revoluţia Junilor 
Turci, o mişcare a grupurilor reformatoare, a dus la 
restaurarea constituţiei, în anul următor, Abdul Hamid a 
fost detronat şi înlocuit cu fratele său Mehmed al V-lea 
(1844 - 1918), o marionetă fără putere reală. Imperiul 
Otoman a continuat să piardă teritorii (inclusiv Bosnia şi 
Herţegovina în favoarea Austro-Ungariei) şi a rămas 
predispus la instabilitate. 

INDEPENDENŢA GRECIEI 

Otomanii stăpâniseră Grecia de la mijlocul secolului 
XV. Şi grecii îşi doreau independenţa, aşa că ţara s-a 
revoltat în 1821. Multe ţări din Europa aprobau cauza 
grecilor, mai ales Rusia, din cauza credinţei ortodoxe pe 

care o împărtăşeau. Străini s-au înrolat voluntari pentru 
cauza grecilor, inclusiv poetul romantic Lord Byron (1788 - 
1824), care a murit de febră în timp ce lupta împotriva 
otomanilor. În 1827, Rusia, Marea Britanie şi Franţa au 
intervenit; au trimis o flotă care a distrus marina otomană 
în bătălia de la Navarino din Marea loniană. Otomanii au 
fost forţaţi să recunoască independenţa Greciei în 1832. 
Un prinţ german, Otto de Bavaria (1815 - 1867), a fost ales 
monarh al noului Regat al Greciei. Iniţial a încercat să fie 
un monarh absolutist, dar în 1843 a fost forţat să accepte o 
constituţie. Alte ţinuturi unde se vorbea greaca din 
Imperiul Otoman s-au desprins treptat din acesta şi s-au 
alăturat Greciei. 

Lupta Franţei pentru stabilitate 

După războaiele napoleoniene, puterile victorioase 
reduseseră Franţa la graniţele din 1790, au cerut 
despăgubiri de 700 de milioane de franci şi au impus o 
armată de ocupaţie de 150.000 de oameni (retrasă în 
1818). Dinastia de Bourbon a fost restaurată, Ludovic al 
XVIII-lea urcând pe tron. Acesta a domnit ca monarh 
constituţional, lăsând multe sarcini în seama miniştrilor 
săi. 

Nedorind să divizeze Franţa, nu a căutat să se 
răzbune pe foştii revoluționari sau bonapartişti şi a 
încercat să limiteze influenţa grupului de „Ultras“, 
regalişti care îşi doreau revenirea la monarhie absolutistă. 

După ce Ludovic a murit fără copii în 1824, fratele 
său mai tânăr, Carol al X-lea (1757 - 1836), l-a succedat. 
Carol i-a favorizat pe Ultras, a dat mai multă putere 
Bisericii şi a intrat în conflict cu liberalii. Deşi a pierdut 
susţinerea maselor, nu a renunţat la politicile reacționare. 
In iulie 1830 a promulgat un nou set de legi represive. 
Oameni din Paris nu au fost de acord - în timpul Revoluţiei 
din Iulie, care a durat trei zile, s-au revoltat şi l-au forţat 
pe Carol să fugă din ţară. Tronul Franţei a fost declarat 
vacant de către guvernul provizoriu. La 9 august a fost 
proclamat un nou rege: Ludovic Filip, duce de Orleans 

(1773 - 1850). Acesta era văr îndepărtat de-al lui Carol, 
susţinător declarat al opoziţiei liberale; în trecut susţinuse 
revoluţia şi fusese membru al iacobinilor. A fost proclamat 
„rege al francezilor” şi a reinstaurat tricolorul ca steag 
naţional în locul steagului alb al Bourbonilor. Cunoscut ca 
„regele cetăţean”, a acceptat o nouă constituţie prin care 
erau reduse puterile regale. 

Pe măsură ce Ludovic Filip a îmbătrânit, a devenit 
mai puţin liberal şi a încercat să îi amuţească pe cei care 
îşi doreau şi alte reforme. În februarie 1848, parizienii au 
ieşit pe străzi pentru a protesta. Ludovic Filip nu a reuşit 
să prevină tulburările; guvernul lui s-a prăbuşit şi el a fugit 
în Anglia, acolo unde a murit în 1850. A fost declarată a 
Doua Republică Franceză, cu sufragiu masculin universal. 
Şeful statului era un preşedinte ales direct, limitat la un 
singur mandat de patru ani. Câştigătorul în alegerile 
prezidenţiale a fost Ludovic Napoleon Bonaparte (1808 - 
1873), nepot al fostului împărat. În 1851, când mandatul 
lui se apropia de final, a organizat o lovitură de stat, 
dizolvând parlamentul şi  extinzându-şi puterile şi 
mandatul. Anul următor a mers şi mai departe: a 
proclamat al Doilea Imperiu Francez şi pe 2 decembrie 
1852 (la 48 de ani de la ziua încoronării unchiului său) s-a 
proclamat împăratul Napoleon al Ill-lea, cu puteri 
autoritare. În timpul regimului său, în Franţa a avut loc 
industrializarea şi ţara şi-a dezvoltat imperiul colonial din 
Africa, Asia şi Oceania. 

Domnia lui Napoleon al II-lea a luat sfârşit ca 
rezultat al deciziei sale de a intra în război cu Prusia în 
1870. Forţele franceze au fost surclasate de cele prusace, 
care se bucurau de avantaj tehnologic şi numeric. Prusacii 
şi aliaţii lor germani au înaintat în nord-estul Franţei şi, în 
bătălia de la Sedan, au încercuit armata franceză. 
Napoleon al III-lea, care îşi însoțea trupele, s-a predat 
prusacilor şi, după câteva luni de captivitate în Germania, 
a murit în exil în Anglia. După Sedan, a fost declarată a 
Treia Republică Franceză. Noul regim a continuat războiul, 

dar s-a predat în ianuarie 1871 după ce prusacii au asediat 
şi ocupat, o scurtă perioadă. Parisul. În martie acelaşi an a 
avut loc o revoltă la Paris, radicalii preluând controlul 
oraşului. Comuna din Paris a rezistat două luni, până când 
forţele guvernamentale au recapturat oraşul după lupte de 
stradă. După aceste tulburări, a Treia Republică a 
restabilit o democraţie funcţională, în cea mai mare parte 
stabilă. 

REVOLUŢIA BELGIANĂ 

După războaiele napoleoniene, Belgia şi Olanda au 
fost unite într-un regat condus de prinţul de Orania, care a 
devenit regele Wilhelm I (1772 - 1843). Acesta nu era 
popular în Belgia deoarece a impus limba olandeză în 
sistemele de guvernare şi educaţie. Acest fapt, în 
combinaţie cu recesiunea economică şi cu Revoluţia din 
Iulie din Franţa, a dus la tulburări în Belgia. Pe 25 august 
1830 a avut loc o revoltă în Bruxelles după o reprezentaţie 
a operei La Muette de Porţiei, care conţinea un cântec 
patriotic ce i-a făcut pe spectatori să iasă pe străzi. 
Multimea a strigat sloganuri patriotice şi a ocupat clădiri 
guvernamentale. Faptul că Wilhelm a trimis 8.000 de 
soldaţi olandezi nu a făcut decât să inflameze spiritele, 
ducând la o revoltă generală. La 4 octombrie a fost 
declarată independenţa Belgiei. Aceasta a fost recunoscută 
de marile puteri ale Europei la Conferinţa de la Londra din 
decembrie, unde s-a semnat un tratat prin care Belgiei i se 
garanta independenţa permanentă. Belgia independentă a 
fost o monarhie constituţională, iar tronul i-a fost oferit 
celui de-al doilea fiu al lui Ludovic Filip. Acesta a refuzat, 
aşa că belgienii au apelat la un nobil german, Leopold de 
Saxa-Coburg şi Gotha (1790 - 1865). Urmaşii lui sunt în 
continuare monarhi ai Belgiei. În mod similar, urmaşii lui 
Wilhelm ocupă şi acum tronul Olandei. 

Primăvara Naţiunilor 

În 1848, un val de revoluţii a măturat Europa. 
Acestea erau în cea mai parte liberale ca ideologie, având 
scopul de a crea  state-naţiune democratice şi 

independente. Protestele s-au întins în 50 de state, deşi nu 
au avut un impact major în Rusia, Marea Britanie, Ţările 
de Jos şi Peninsula Iberică. Cererile comune ale 
protestatarilor includeau © constituție, drepturi 
democratice sporite şi libertate a presei. A existat o bază 
populară largă pentru reformă, burghezia, ţ arănimea şi 
lucrătorii de la oraşe acţionând împreună. 

Salva de început a fost trasă în ianuarie. În Sicilia a 
avut loc o revoltă împotriva dinastiei de Bourbon. Rebelii 
au câştigat independenţa - dar asta a durat doar 16 luni 
înainte ca Bourbonii să revină la putere. În nordul Italiei 
au avut loc proteste lipsite de succes împotriva domniei 
austriece. Aşa cum s-a menţionat anterior, a avut loc 
Revoluţia din Februarie în Franţa care a dus la înlăturarea 
lui Ludovic Filip I şi la a Doua Republică Franceză, de 
scurtă durată. În martie au avut loc proteste în întreaga 
Germanie prin care se cereau democraţie şi unitate 
naţională. 

Naționalismul a fost o forţă din ce în ce mai 
puternică în Europa secolului XIX. Ca atare, Imperiul 
Austriac, care era un amestec de etnii şi limbi, a fost locul 
în care au izbucnit cele mai multe revoluţii naţionaliste 
care cereau» 

autonomie şi independenţă. Cea mai importantă a 
fost Revoluţia Maghiară, ai cărei demonstranți au avut o 
serie de revendicări, inclusiv un parlament naţional 
independent şi armată, egalitate în faţa legii şi eliminarea 
cenzurii. Revoluția Maghiară a forţat demisia lui 
Metternich, care fusese cancelar imperial încă din 1821. 
Deşi împăratul 

Ferdinand I (1793 - 1875) a fost de acord cu cererile 
revoluţionarilor maghiari, protestele au escaladat într-un 
război de independenţă. Ferdinand nu a fost în stare să 
asigure o conducere puternică; suferea de multe boli, 
inclusiv epilepsie şi un defect de vorbire, şi lăsase cea mai 
mare parte a îndatoririlor sale oficiale în sarcina 
consilierilor. În decembrie a abdicat în favoarea nepotului 

său Franz Joseph I (1830 - 1916). Un reacţionar, Franz 
Joseph a restabilit controlul habsburgic asupra Ungariei, 
cerând ajutorul ruşilor, care l-au sprijinit să îi zdrobească 
pe revoluționari. Pe termen lung, s-a ajuns la un 
compromis în 1867, când a fost creată monarhia duală 
Austro-Ungaria. Ungaria avea propriul parlament, dar nu 
putea controla politica externă şi Franz Joseph rămânea 
şef al statului. 

In Scandinavia, revoluțiile au avut un succes parţial, 
în Suedia (care a fost unită cu Norvegia sub un singur 
monarh până în 1905) au existat revolte în Stockholm, dar 
au fost reprimate rapid. În Danemarca învecinată, regele 
Frederic al VII-lea (1808 - 1863) a acceptat cererile 
reformatorilor, a renunţat la puterile absolutiste şi a 
acceptat o constituţie care prevedea ca monarhul să 
împartă puterea cu un parlament ales. Ca atare, 
Danemarca a fost o excepţie, întrucât revoluţia sa a fost 
paşnică şi de succes. În 1848 însă, în cele mai multeţări 
europene evenimentele au semănat mai mult cu cele din 
Suedia, autorităţile tradiţionale reuşind să păstreze 
puterea în ciuda izbucnirilor revoluţionare. Primăvara 
Naţiunilor a lăsat însă o moştenire importantă, întrucât în 
deceniile ce au urmat multe regimuri europene aveau să 
adopte reforme treptate pentru a împiedica alte tulburări. 

Războiul Crimeii 

Pe măsură ce Imperiul Otoman intra în declin, Rusia 
şi-a extins influenţa în dauna inamicului său suferind. În 
octombrie 1853 a izbucnit războiul între Rusia şi otomani 
pentru controlul Moldovei şi al Ţării Româneşti. Marile 
puteri ale Europei au dorit să facă uz de mijloace 
diplomatice pentru a rezolva disputa, dar şi Marea 
Britanie, şi Franţa au devenit îngrijorate că o victorie a 
Rusiei ar putea să le amenințe poziţiile din estul 
Mediteranei şi în Asia. Distrugerea flotei otomane de către 
ruşi la Sinope, pe coasta sudică a Mării Negre, a amplificat 
temerile anglo-franceze. În martie 1854, Marea Britanie şi 
Franţa au declarat război Rusiei. Întrucât luptele dintre 

ruşi şi otomani aveau loc în Europa de Est şi în Caucaz, 
forţe franceze şi britanice au fost trimise în Marea Neagră 
cu scopul de a captura Sevastopolul, un oraş rusesc 
puternic fortificat şi bază navală în Crimeea. Asediul 
Sevastopolului a început în octombrie 1854 şi a arătat 
întreaga brutalitate a războiului industrializat. Armele nou 
dezvoltate şi artileria grea au cauzat răni îngrozitoare şi 
asediul a evoluat în război de tranşee, prefigurând 
condiţiile din Primul Război Mondial. Britanicilor şi 
francezilor le-a fost greu să îşi aprovizioneze trupele - ceea 
ce, în combinaţie cu iarna grea şi cu condiţiile lipsite de 
igienă, a dus la epidemii de tifos şi de holeră. Asediul a 
luat sfârşit în septembrie 1855, când ruşii s-au retras din 
Sevastopol. Această înfrângere a contribuit la cererea de 
pace făcută de Rusia în martie 1856, urmată de Tratatul de 
la Paris care a marcat sfârşitul războiului. Războiul nu a 
oprit totuşi declinul Imperiului Otoman şi creşterea 
sentimentului naţionalist pe teritoriul său. 

Reformă şi revoluţie în Rusia 

Războiul Crimeii i-a convins pe mulţi în Rusia că 
modernizarea era vitală. Aleksandru al II-lea (1818 - 1881) 
a fost de acord. A promulgat o serie de reforme, inclusiv 
decizia istorică de a aboli iobăgia, în 1861. Ţăranii nu mai 
erau proprietatea moşierilor. Însă mulţi foşti iobagi au fost 
siliţi să plătească o taxă de „răscumpărare” foştilor stăpâni 
şi erau în continuare legaţi de comunitatea lor sătească. 
Radicalii nu erau de părere că Aleksandru al Il-lea se 
mişcă suficient de rapid. Au apărut grupuri de 
revoluționari, unele dispuse să apeleze la violenţă. Unul 
dintre ele, Voința Poporului, a început să asasineze oficiali 
guvernamentali. Nimeni nu era în siguranţă, nici măcar 
împăratul. În 1881, doi membri ai Voinţei Poporului au 
aruncat bombe spre trăsura imperială în timp ce aceasta 
trecea prin Sankt-Petersburg. Aleksandru al II-lea a 
supravieţuit primei explozii, dar a doua l-a făcut bucăţi. Ca 
o ironie, Aleksandru al II-lea fusese pe punctul să accepte 
reforme moderate ce ar fi pus bazele unei monarhii 

constituţionale. Fiul şi urmaşul său, Aleksandru al III-lea 
(1845 - 1894), a refuzat să accepte orice reducere a 
puterilor sale autocrate şi a revocat multe dintre politicile 
tatălui său. 

Populaţia evreiască din Imperiul Rus fusese multă 
vreme ţintă a prejudecăţilor şi a violenţei. După asasinarea 
lui Aleksandru al II-lea au urmat şi mai multe pogromuri, 
mulţimi violente atacând cartiere evreieşti. In 1882, 
guvernul a promulgat prima dintre legile antisemite care 
puneau restricţii legale populaţiei evreieşti. Pogromurile 
au continuat, guvernul făcând prea puţine pentru a le opri 
(uneori, chiar ajutând la organizarea violenţei). Circa două 
milioane de evrei au emigrat din Imperiul Rus între 1881 şi 
1920. 

După ce Aleksandru al III-lea a murit în urma unei 
boli de rinichi în 1894, fiul său Nicolae al II-lea (1868 - 
1918) i-a urmat la tron. Acesta a combinat atitudinile 
reacționare ale tatălui său cu îngustimea la minte şi 
incompetenţa. Căutând să îşi extindă sfera de influentă în 
Coreea şi Manciuria, Rusia a intrat în război cu Japonia în 
1904. Nicolae şi sfătuitorii săi credeau că vor obţine o 
victorie uşoară. Dar, contrar acestor aşteptări arogante, 
Japonia a învins Rusia după 18 luni de luptă. Lucrurile au 
mers prost pentru Nicolae şi pe frontul domestic. Ideile 
socialiste şi marxiste deveniseră influente în rândul 
proletariatului urban. În Duminica Sângeroasă, în ianuarie 
1905, forțe imperiale au deschis focul asupra 
demonstraţilor din Sankt-Petersburg, ucigând sute de 
oameni. Aceasta a dus la proteste extinse în imperiu, care 
au explodat într-o revoluţie. Nicolae a fost obligat să 
introducă Duma de Stat, un legislativ ales, şi să fie de 
acord cu redactarea primei constituţii din istoria Rusiei. S- 
a agăţat de putere şi, în anii ce au urmat Revoluţiei din 
1905, şi-a consolidat domnia executând sau încarcerând 
mii de radicali. Doisprezece ani mai târziu, o altă revoluţie 
a cuprins Rusia, una ce avea să răstoarne imperialismul. 

Europeni remarcabili: Karl Marx (1818 - 1883) 


Poate cea mai influentă figură a secolului XIX a fost 
Karl Marx; născut într-o familie evreiască de clasă mijlocie 
în oraşul german Trier (în acel moment parte a Prusiei), a 
studiat dreptul şi filosofia înainte să îşi înceapă cariera de 
scriitor şi jurnalist. În 1843, Marx s-a mutat la Paris, unde 
a început să interacţioneze cu grupuri comuniste şi 
socialiste. L-a întâlnit şi pe prietenul şi colaboratorul său 
de-o viaţă, Friedrich Engels (1820 - 1895), un german al 
cărui tată era un industriaş avut în domeniul textil. 
împreună au scris Manifestul Comunist, publicat în 
februarie 1848. În acesta argumentau că istoria este un 
proces al luptei de clasă. Capitalismul fusese creat de 
burghezia care detronase feudalismul, în timp ce viitoarea 
societate socialistă avea să fie creată printr-o revoluţie 
condusă de proletariat. În 1849, după perioade petrecute 
la Bruxelles şi Koln, Marx s-a mutat la Londra, unde a trăit 
restul vieţii. El şi familia lui au dus o existenţă precară şi 
au fost susținuți financiar de Engels (care a emigrat şi el în 
Marea Britanie). Pe lângă jurnalism şi activism, Marx 
făcuse cercetări şi lucrase la capodopera Das Kapital, al 
cărui prim volum a apărut în 1867 (ultimele două volume 
au fost publicate postum, finalizate de Engels pornind de la 
notițele lui Marx). În ultimii zece ani de viaţă, Marx a avut 
probleme de sănătate, ceea ce i-a limitat abilitatea de a 
scrie. Când a murit, în 1883, era bine cunoscut în 
grupurile de stânga, dar influenţa lui avea să fie simțită cu 
adevărat doar în deceniile ce au urmat. Pe măsură ce 
secolul XX bătea la uşă, marxismul avea să devină filosofia 
principală a mişcărilor socialiste din Europa şi din lume. 

Drept de vot pentru femei 

Mişcările democratice ale Primăverii Naţiunilor s-au 
axat în cea mai mare parte pe votul pentru bărbaţi. 
Femeile din întreaga Europă au început să militeze pentru 
propriul drept la vot abia spre finele secolului XIX. Se 
luptau cu un sistem patriarhal care le limita şi drepturile 
legale, accesul la educaţie şi rolul pe piaţa muncii. Au 
apărut asociaţii şi societăţi în întreaga Europă, cu scopul 

de a obţine drept de vot pentru femei. Lor li se opuneau 
mişcări antisufragiu care argumentau că femeile sunt prea 
emotive şi impulsive pentru a vota. Prima ţară din Europa 
care le-a acordat femeilor drept la vot a fost Finlanda, care 
era parte a Imperiului Rus, dar avea un grad ridicat de 
autonomie. La înfiinţarea Parlamentului finlandez în 1906, 
femeilor li s-a acordat drept de vot şi drept de a candida 
pentru funcţii publice, în anul următor, atunci când au avut 
loc alegeri generale în Finlanda, au fost alese 19 femei. Şi 
restul lumii nordice le-a acordat femeilor drept de vot: 
Norvegia în 1913, Islanda şi Danemarca în 1915 şi Suedia 
în 1919. Primul Război Mondial avea să fie un moment 
important pentru mişcarea sufragetelor. Ca urmare a 
conflictului, multe femei au intrat în câmpul muncii şi au 
jucat un rol important pe plan intern, în frontul de acasă. 
Aceasta a contribuit la promulgarea unei legislații în 
favoarea egalităţii de vot în mai multe ţări europene la 
finalul conflictului, inclusiv în Austria, Germania, Polonia, 
URSS, Olanda, Belgia şi Luxemburg. Calea către secţia de 
votare a fost mai lungă în alte ţări europene; femeile nu au 
putut să voteze în Spania până în 1933, în Franţa până în 
1944 şi în unele părţi ale Elveţiei până în 1991. 

A Doua Revoluţie Industrială 

A Doua Revoluţie Industrială, care a durat din 1870 
până în 1914, a fost caracterizată de progrese în 
manufactură, transport, comunicaţii şi energie. Deşi Marea 
Britanie a fost iniţial puterea industrială principală, alte 
ţări europene au început să o prindă din urmă, mai ales 
Germania şi Franţa. 

Înainte de secolul XIX, călătoriile pe distanţe lungi 
erau încete şi scumpe. În timpul Primei Revoluții 
Industriale, multe state europene şi-au creat o reţea de 
canale care au uşurat transportul bunurilor de mari 
dimensiuni. Drumurile au fost îmbunătăţite, dar, după 
standarde moderne, erau proaste şi prost întreţinute. Cea 
mai mare îmbunătăţire adusă transportului pe uscat a 
venit odată cu introducerea căilor ferate. Tehnologia în 

sine nu era nouă - căile ferate sunt simple şine pe care 
circulă vehicule cu roţi. Cele mai timpurii erau acţionate 
de cai, oameni sau gravitație. Introducerea locomotivelor 
cu aburi a permis oamenilor să transporte greutăţi mari 
remarcabil de rapid. Locomotivele au fost introduse în 
Marea Britanie la începutul secolului XIX, iar prima cale 
ferată destinată transportului de pasageri, între Liverpool 
şi Manchester, a fost dată în folosinţă în 1830. Prima cale 
ferată din Europa continentală a fost inaugurată în Belgia 
în 1635 şi, până în 1640, i-au urmat Franţa, Spania, 
Germania şi Olanda. Până în 1900, o reţea continentală 
unea întreaga Europă, economic şi cultural. Aburul a fost 
folosit şi pentru propulsia navelor. Din 1840 au fost 
introduse vase cu aburi şi elice care puteau merge cu 
viteze mai mari, făcând călătoriile transoceanice mai 
sigure şi mai accesibile (inventarea turbinei cu aburi în 
1884 a făcut navele şi mai rapide). 

La fel de revoluţionară ca puterea aburului a fost şi 
inventarea motorului cu combustie internă. Cea mai mare 
parte din inovațiile timpurii în acest domeniu au fost 
realizate în Germania, unde, în 1885, a fost dezvoltat un 
motor cu combustie internă suficient de mic încât să fie 
ataşat la un vehicul (la început o bicicletă). În anul 
următor, Karl Benz (1844 - 1929) a patentat un motor care 
putea să alimenteze un automobil, creând astfel prima 
maşină. Din cauza costului său iniţial foarte ridicat, maşina 
a devenit un mijloc de transport în masă doar de la 
mijlocul secolului XX. 

Introducerea electricităţii în Europa a început în anii 
1880 şi 1890. Aceasta a fost folosită pentru iluminat şi 
pentru a alimenta fabrici şi sisteme de transport public. 
Semnale electrice erau folosite şi pentru a transmite 
mesaje prin fire de telegraf. În a doua jumătate a secolului 
XIX, zecii de mii de kilometri de cablu au fost instalaţi în 
întreaga Europă. Mesajele puteau să fie trimise aproape 
instantaneu; în termeni absoluţi, introducerea telegrafului 
a dus la cea mai mare scădere a timpilor necesari 

comunicării din întreaga istorie a omenirii. Telegraful a 
fost urmat rapid de telefon, care a început să fie folosit în 
Europa în anii 1870. O altă inovaţie în comunicaţii a fost 
realizată în anii 1890 de inventatorul italian Guglielmo 
Marconi (1874 - 1937), care a folosit semnale radio pentru 
a comunica fără fir. 

Introducerea electricităţii, motoarele mai eficiente şi 
oţelul mai ieftin au fost combinate în fabrici care foloseau 
linii de producţie mobile şi părţi interschimbabile. 
Tehnicile de producţie în masă au crescut rapid 
productivitatea, scăzând preţul bunurilor, ceea ce a dus şi 
la concedierea unor muncitori deoarece nu mai era nevoie 
de ei sau pentru că sarcinile lor puteau fi preluate de 
muncitori mai slab calificaţi. Pentru cei rămaşi, slujbele 
erau adesea mai monotone şi a fost impus un program mai 
lung de lucru. Până la finele secolului XIX fusese creată o 
economie cu adevărat globalizată, comerţul şi sistemul 
bancar fiind cele care ţineau economia globală la un loc. 

Imperialismul european 

„Neoimperialismul” a început la mijlocul secolului 
XIX (spre deosebire de „Vechiul Imperialism” dintre 
secolele XV-XVIII, care se concentrase pe Americi) şi 
reprezintă 


Imperii coloniale europene, 1822 


Încercarea statelor europene de a obţine colonii în 
afara continentului, mai ales în Africa, Asia şi Oceania. 
Cele mai mari rivale în această cursă au fost Marea 
Britanie şi Franţa, dar şi alte naţiuni s-au implicat, mai 

ales Belgia, Italia, Germania, Spania şi Portugalia. 

Motivația imperialismului a fost în cea mai mare 
parte economică. Statele îşi doreau să obţină pieţe sigure 
pentru industria lor şi acces la materii prime pe care nu le 
puteau produce sau cultiva, precum cauciucul, fildeşul şi 
cafeaua. Mulţi europeni au încercat să „civilizeze” 
culturile ocupate introducând propriile credinţe religioase, 
tehnologii şi norme sociale în dauna obiceiurilor indigene. 
Rasismul „ştiinţific” a fost folosit pentru a justifica aceste 
măsuri, argumentându-se greşit că europenii albi se află 
pe o culme a civilizaţiei, ceea ce le dă dreptul să îşi impună 
conducerea şi cultura. Avansul tehnologic a făcut posibil 
imperialismul. Vaporul cu aburi a facilitat călătorii 
oceanice mai rapide, în timp ce telegraful electric a permis 
comunicarea cvasi-instantanee cu ţara-mamă. Apariţia 
unor tratamente medicale, mai ales medicamentele 
antimalarie, le-a permis occidentalilor să supravieţuiască 
în climate tropicale. Arme precum mitraliera şi artileria 
grea le-au permis puterilor europene să îi domine în mod 
copleşitor pe indigeni din punctul de vedere al puterii de 
foc, chiar când erau depăşiţi net numeric. 

La finele secolului XIX, cel mai mare teatru al 
imperialismului a fost Africa. Din 1884 până în 1885, 
treisprezece state europene (şi SUA) s-au întâlnit la Berlin 
pentru a discuta colonizarea Africii. S-a decis unilateral că 
orice stat european îşi poate stabili o colonie într-o zonă 
nerevendicată a Africii atâta timp cât le anunţa pe 
celelalte. 

Acest fapt a legitimat, oficializat şi grăbit „Lupta 
pentru Africa” - până în 1902, aproximativ 90% din 
continent se afla sub stăpânire europeană. Statul 
Independent Congo a simbolizat brutalitatea 
imperialismului. Leopold al II-lea al Belgiei (1835 - 1909) a 
înfiinţat Statul Independent Congo în 1885 ca teritoriu 
privat sub controlul său. Singurul său scop era exploatarea 
resurselor, mai ales a cauciucului, fildeşului şi mineralelor. 
Armata privată a lui Leopold i-a forţat pe oameni să 

muncească, folosindu-se de măsuri precum amputarea 
împotriva celor care nu îşi îndeplineau sarcinile. Sate care 
nu s-au supus au fost masacrate până la ultimul om. 
Populaţia din Congo a scăzut de la douăzeci de milioane la 
zece. Când aceste abuzuri au fost făcute publice în 1908, 
guvernul belgian a preluat conducerea statului Congo, 
încheind câteva dintre cele mai mari excese ale regimului 
lui Leopold. 

CAPITOLUL 5 

Europa în criză 

Butoiul de pulbere al Europei 

Până la începutul secolului XX, Serbia, Muntenegru, 
Grecia şi Bulgaria îşi obţinuseră independenţa faţă de 
Imperiul Otoman. În primăvara lui 1912 au format 
împreună Liga Balcanică, o alianţă sub patronajul Rusiei, 
care dorea să îşi extindă influenţa în regiune. Rusia a 
încurajat şi panslavismul, o mişcare ce avea scopul de a 
unifica şi de a obţine autodeterminarea popoarelor slave. 

La formarea Ligii Balcanice, otomanii erau angrenaţi 
într-un război cu Italia în estul Mediteranei. Conflictul s-a 
încheiat în octombrie 1912, otomanii cedând controlul 
asupra Libiei şi a arhipelagului Dodecanes. In aceeaşi 
lună, Liga Balcanică a declarat război Imperiului Otoman, 
cu scopul de a le smulge turcilor şi ultimele stăpâniri din 
sud-estul Europei, inclusiv Albania, Macedonia şi Tracia. 
Primul Război Balcanic a fost un dezastru pentru otomani. 
Marina grecească a dominat Marea Egee, împiedicând 
sosirea întăririlor otomane. Forţele bulgare au traversat 
Tracia, punând în pericol chiar Istanbulul, în timp ce sârbii 
şi muntenegrenii au înaintat în Albania şi Macedonia. 
Războiul a luat sfârşit în mai 1913 prin Tratatul de la 
Londra, în urma căruia otomanii au rămas fără aproape 
toate teritoriile lor europene. 

Aliaţii balcanici şi-au disputat împărţirea cuceririlor. 
În iunie 1913, al Doilea Război Balcanic a izbucnit când 
Bulgaria, dorind să obţină controlul Macedoniei, a atacat 
forţele sârbe şi greceşti de acolo. Bulgarii au fost forţaţi să 

se retragă când şi Muntenegru s-a alăturat conflictului 
împotriva lor. Pentru a înrăutăţi şi mai mult lucrurile 
pentru Bulgaria, şi România şi Imperiul Otoman au atacat, 
obţinând teritorii. Bulgaria a cerut negocieri de pace. Prin 
Tratatul de la Bucureşti, cea mai mare parte a Macedoniei 
a fost împărţită între Serbia şi Grecia (care a obţinut şi 
Creta), în timp ce Albania a devenit principat independent. 
Aşa cum aveau să o demonstreze evenimentele din vara lui 
1914, războaiele balcanice nu au pus capăt tensiunilor din 
regiune. 

Criza din lulie 

Pe 28 iunie 1914, arhiducele Franz Ferdinand (1863 - 
1914), moştenitor al tronului austro-ungar, a fost asasinat 
în timpul unei vizite la Sarajevo. Cinci săptămâni mai 
târziu, Europa era în război. Cum a evoluat situaţia atât de 
rapid? 

Până în 1914, Europa se divizase în două blocuri de 
putere. Unul era cel al Triplei Alianțe, compusă din 
Germania, Austro-Ungaria şi Italia. Lor li se opunea Tripla 
Antantă alcătuită din Rusia, Franţa şi Marea Britanie 
(Japonia s-a alăturat acestora, dar implicarea ei în război s- 
a limitat la zona Asiei). Incepând cu anii 1870 puterile 
europene îşi dezvoltaseră capacitatea militară, făcând 
stocuri de armament şi investind în noi tehnologii militare 
precum mitraliera, avionul şi gazul toxic. Cele mai multe 
state au introdus serviciul militar obligatoriu (Marea 
Britanie a fost excepţia), având deci mii de oameni 
pregătiţi în rezervă. Aceştia puteau fi mobilizați şi mutaţi 
în puncte strategice în funcţie de necesitatea planurilor 
tactice. Se credea că un plan de acţiune este eficient doar 
dacă este iniţiat înaintea celui al inamicului, aşa că toate 
părţile îşi doreau să se mobilizeze primele pentru a păstra 
acest avantaj. „Cultul ofensivei” sporea convingerea că 
forţa care atacă va avea un avantaj copleşitor. Aceste 
aspecte au scurtat timpul destinat discuţiilor diplomatice, 
întrucât generalii erau convinşi că reuşita primei lovituri 
este esenţială. Cel mai complex plan a fost Planul 

Schlieffen al Germaniei, care presupunea atacarea Franţei 
prin Belgia şi Luxemburg. Germanii evitau astfel 
fortificațiile Franţei de la frontieră, ceea ce ar fi dus la o 
victorie rapidă, permiţând Germaniei să îşi îndrepte apoi 
atenţia spre Rusia, despre care se credea că va avea 
nevoie de luni bune ca să mobilizeze. 

Vizita lui Franz Ferdinand în Bosnia şi Herţegovina a 
fost extrem de controversată. Austro-Ungaria anexase 
acest teritoriu în 1908, spre nemulţumirea celor care îşi 
doreau unirea slavilor de sud într-un singur stat. Existau 
numeroase grupuri panslaviste, majoritatea susţinute de 
Serbia; printre acestea se număra şi Tânăra Bosnie. Unul 
dintre membrii acesteia, Gavrilo Princip (1894 - 1918), i-a 
împuşcat pe Franz Ferdinand şi pe soţia sa, Sophie, ducesă 
de Hohenberg (1868 - 1914), în timp ce maşina lor 
traversa oraşul Sarajevo. Austro-Ungaria i-a considerat pe 
sârbi parţial responsabili pentru asasinat şi era dispusă să 
le declare război pentru a preveni promovarea 
panslavismului. Făcând asta, risca însă să intre în conflict 
cu Rusia, principalul susţinător al Serbiei. Din fericire 
pentru Austro-Ungaria, guvernul Germaniei a asigurat-o de 
susţinerea lui totală, dându-i un „cec în alb” în privinţa 
acţiunilor împotriva Serbiei. În consecinţă, pe 23 iulie, 
Austro-Ungaria a trimis un ultimatum Serbiei, cerându-i să 
îi aresteze pe cei implicaţi în complot şi să pună capăt 
susţinerii acordate panslavismului. Deşi Serbia a îndeplinit 
aproape toate cerinţele, Austro-Ungaria a declarat oricum 
război pe 28 iulie, ceea ce a dus la o succesiune rapidă de 
mobilizări şi declaraţii de război. Pe 31 iulie, Rusia a 
început mobilizarea generală. În ziua următoare, Germania 
a declarat război Rusiei şi a început mobilizarea (la fel au 
făcut şi francezii). Viteza a devenit esenţială pentru 
Germania; trebuia să aplice rapid Planul Schlieffen ca 
acesta să funcţioneze. Pe 2 august, trupe germane au 
intrat în Luxemburg şi în ziua următoare au invadat Belgia, 
declarând război Franţei. Guvernul britanic a declarat 
război Germaniei pe 4 august, întrucât promisese să apere 

neutralitatea Belgiei prin Tratatul de la Londra din 1839. 
Aceasta a adus şi naţiunile din Commonwealthul britanic 
în conflictul european. 

La început a existat un mare entuziasm pentru 
război.  Mulţimi jubilante s-au adunat în capitalele 
europene, rezerviştii s-au dus la unităţile lor şi mii de noi 
recruți s-au alăturat forţelor armate. Lumea era 
încrezătoare că războiul se va termina „până la Crăciun” - 
optimism ce avea să dispară curând. 

Frontul de vest, 1914 - 1917 

În timpul invaziei şi ocupării ulterioare a Belgiei de 
către germani au fost comise numeroase atrocități 
împotriva populaţiei civile, mii de oameni fiind ucişi. 

Intr-un final, forţele germane au invadat nordul 
Franţei, apropiindu-se la doar 80 de kilometri de Paris. In 
prima bătălie de pe Marna, la începutul lui septembrie, 
forţele franco-britanice au contraatacat şi au salvat 
capitala; s-au folosit chiar taxiuri pariziene pentru a duce 
oameni pe front. Oponenții au încercat să se încercuiască 
reciproc, dar manevrele au dus la un impas. Până la finele 
lui 1914, ambele părţi se cantonaseră pe poziţii defensive. 
Frontul de vest a devenit un sistem de tranşee (separate 
de ţara nimănui) care se întindea de la graniţa cu Elveţia 
până la Marea Nordului. Din cauza mitralierelor, a sârmei 
ghimpate şi a artileriei grele, apărătorii aveau un avantaj 
uriaş, intrarea în ofensivă aducând cu sine pierderi 
considerabile. Germania şi-a dat seama că nu putea să îi 
dea o lovitură decisivă Franţei, aşa că a decis să îşi 
întărească poziţiile şi să ducă un război de uzură. 

Dacă 1915 a fost un an de impas pe frontul de vest, 
anul 1916 a adus cu sine violenţe şi pierderi umane la un 
nivel nemaivăzut. Germania a decis să facă Franţa să 
rămână fără resurse umane, provocându-i pierderi uriaşe. 
Ţinta a fost sectorul fortificat Verdun. Într-o bătălie brutală 
ce a durat zece luni (cea mai lungă a războiului) francezii 
au refuzat să se retragă, împingându-i înapoi pe germani. 
Peste 300.000 de oameni au murit la Verdun. Vara, Aliaţii 

au lansat o ofensivă masivă în regiunea Somme, acolo 
unde britanicii au fost cei care au condus ostilitățile. Deşi 
nu şi-a atins toate obiectivele, campania de pe Somme a 
redus presiunea pusă pe Verdun şi a solicitat extrem de 
mult resursele germanilor. 

Germania a intrat în defensivă în 1917. În martie s-a 
retras până la Linia Hindenburg, un sistem elaborat de 
fortificaţii alcătuit din linii de sârmă ghimpată lungi de 
până la 80 de kilometri, cuiburi de mitralieră şi fortificaţii 
din beton armat. Când Franţa a încercat să atace aceste 
poziţii, a avut parte de un eşec răsunător şi de revolte în 
masă ale soldaţilor. Principala bătălie în partea a doua a 
anului a fost cea de la Passchendaele; pe terenul 
mlăştinos, nămolos al Flandrei, Aliaţii au reuşit să 
înainteze puţin, dar au suferit pierderi uriaşe şi nu au 
obţinut o victorie decisivă. Odată cu apropierea anului 
1918, încheierea ostilităţilor pe frontul de vest părea 
îndepărtată. 

Turcia şi campania de la Gallipoli 

Pe 2 august 1914, Germania şi Imperiul Otoman au 
semnat o alianţă. Germania avea să întărească şi să 
pregătească armata otomană, în schimb fiindu-i permis 
accesul pe teritoriul imperiului. La izbucnirea Primului 
Război Mondial, Imperiul Otoman s-a declarat neutru, dar, 
în doar patru luni, a fost atras în conflict din cauza alianţei 
cu Germania. 

Turcia a fost ţinta invaziei aliate de la începutul lui 
1915. Situaţia în Vest fiind una indecisă, Aliaţii au lansat 
un atac asupra peninsulei Gallipoli. Sperau să fie un punct 
de lansare pentru o înaintare asupra Istanbulului, care să 
le permită apoi să aprovizioneze Rusia din sud. Frontul 
Gallipoli avea să fie unul dintre marile eşecuri ale 
războiului. Când Imperiul Britanic şi forţe de uscat 
franceze au debarcat în aprilie, au reuşit să stabilească 
două capete de pod, dar au suferit pierderi grele. Nu au 
reuşit să înainteze mai mult din cauza terenului accidentat, 
a bolilor şi a apărării dârze a turcilor. Trupele aliate au 

început să se retragă în decembrie şi evacuarea s-a 
finalizat până în ianuarie 1916. 

Forţele otomane au continuat lupta în Balcani, 
Caucaz şi Orientul Mijlociu. Pe timpul războiului a avut loc 
o campanie de genocid împotriva armenilor din imperiu, 
aceştia fiind ucişi sau deportaţi; asirienii şi grecii au fost şi 
ei ţinta violenţelor girate de stat. Otomanii au semnat un 
armistițiu cu Aliaţii în octombrie 1918. În 1920 le-a fost 
impus Tratatul de la Sèvres. Acesta dezintegra Imperiul 
Otoman, teritoriilor non-turce din fostul imperiu fiindu-le 
oferită independenţa. Ca reacţie la termenii duri ai 
tratatului, un ofiţer al armatei numit Mustafa Kemal (1881 
- 1938) a condus o revoltă naționalistă armată care a 
respins clauzele Tratatului de la Sèvres. Aceasta a dus la 
detronarea ultimului sultan, Mehmed al VI-lea (1861 - 
1926), şi la proclamarea Republicii Turcia în 1923. 
Granițele acesteia au fost recunoscute de Aliați prin 
Tratatul de la Lausanne. Kemal a devenit preşedinte şi a 
susţinut o serie de reforme de modernizare; a primit 
supranumele Ataturk, „tatăl turcilor”. 

Frontul italian şi ascensiunea lui Mussolini 

9 

Italia făcuse parte din Tripla Alianţă, dar, la 
izbucnirea Primului Război Mondial, s-a declarat neutră. 
Guvernul italian nu a dorit să participe la război pentru că 
percepea alianţa ca fiind una defensivă care nu te obliga la 
acţiune dacă ceilalţi aliaţi se angajaseră în acţiuni 
ofensive. Mai mult, Italia avea nemulțumiri de lungă 
durată legate de Austro-Ungaria şi controlul exercitat de 
aceasta asupra unor teritorii cu populaţie italiană 
semnificativă. În aprilie 1915, Italia a semnat Pactul secret 
de la Londra cu Aliaţii. Italienii au fost de acord să-şi 
modifice alianțele în schimbul unor teritorii ale Austriei şi 
al unui protectorat asupra Albaniei care avea să îi fie 
acordat în cazul victoriei aliate. În luna următoare, Italia a 
declarat război Austro-Ungariei şi i-a invadat teritoriul. 
Luptele de pe frontul italian au fost caracterizate de 

acelaşi război de tranşee ca în Vest, dar pe un teren mai 
abrupt, muntos. În ciuda întăririlor primite de Austro- 
Ungaria de la Germania în 1917, Italia a ieşit victorioasă 
din acest război „al munţilor”, forțând Austro-Ungaria să 
semneze un armistițiu pe 3 noiembrie 1918. 

Deşi Italia a încheiat războiul de partea 
învingătorilor, mulţi din ţară au considerat-o o „victorie 
mutilată”, deoarece Italia nu a primit toate teritoriile care 
îi fuseseră promise şi a fost exclusă de la împărţirea 
fostelor colonii ale Germaniei. Italia pierduse aproape 
650.000 de oameni şi a intrat în datorii grele pentru un 
câştig mic. Mişcarea fascistă italiană, condusă de fostul 
jurnalist şi veteran al armatei Benito Mussolini (1883 - 
1945), a profitat de pe urma acestui sentiment de frustrare 
şi şi-a sporit popularitatea. Mussolini a preluat puterea în 
1922 după Marşul asupra Romei, o demonstraţie masivă a 
susținătorilor săi. A fost iniţial prim-ministru, dar în 1925 a 
adoptat titlul de JID - uce („Liderul”), transformând Italia 
într-o dictatură unipartită. Mussolini a încercat să facă din 
Italia o urmaşă a Imperiului Roman crescându-i influenţa 
în Marea Mediterană, dar ocupând şi colonii africane. Din 
1935 până în 1936 Italia a invadat şi a ocupat Etiopia, 
detronându-i împăratul şi folosind în luptă avioane, tancuri 
şi gaz toxic. Pe moment, cel puţin, se părea că Mussolini 
triumfase. 

Rusia şi frontul de est 

Războiul a început dezastruos pentru ruşi. La finele 
lui august 1914 au suferit o înfrângere devastatoare în faţa 
germanilor în bătălia de la Tannenberg (pe teritoriul de azi 
al Poloniei). Rusia a avut mai mult succes în Galiţia (o 
regiune împărţită astăzi între Ucraina şi Polonia), unde a 
avansat în faţa forţelor austro-ungare. În 1915, armata 
rusă, care avea prea puţină muniţie şi un corp de ofiţeri 
nepregătit, a fost împinsă înapoi. Într-un final, Rusia şi-a 
stabilizat poziţia şi şi-a accelerat producţia militară, 
ameliorând problemele de aprovizionare. În iunie 1916, 
Rusia a lansat o ofensivă în Galiţia. Deşi ruşii au suferit 

pierderi mari, ofensiva a fost un mare succes strategic; 
Austro-Ungaria a fost salvată de la dezastru doar de 
intervenţia militară germană. Cu Austro-Ungaria slăbită, 
România s-a alăturat Aliaților, sperând să obţină 
Transilvania. Intrarea în război se va dovedi dezastruoasă 
pentru România; în ciuda ajutorului rus, a fost înfrântă şi 
obligată să se predea în decembrie 1917. 

Războiul a devenit nepopular în rândul ruşilor, 
nemulţumiţi de numărul mare de morţi şi de penuria de 
alimente. Nicolae al II-lea preluase comanda armatei, 
ficându-se astfel responsabil de eşecurile pe linie militară. 
Întrucât Nicolae era adesea pe front, nu realiza lipsa de 
popularitate a regimului său. Soţia lui, Alexandra 
Feodorovna (1872 - 1918), a condus ca regentă, dar, 
deoarece era de origine germană, a devenit ţinta 
dispreţului şi urii maselor. [arina a căzut sub influenţa 
unui mistic siberian, Grigori Rasputin (1869 - 1916), a 
cărui popularitate în rândul familiei imperiale crescuse 
după ce susţinuse că poate să vindece hemofilia de care 
suferea fiul cuplului. Influenţa lui Rasputin s-a extins şi 
spre problemele de stat, subminând şi mai mult regimul 
țarist. În decembrie 1916, un grup de nobili nemulţumiţi l- 
au ucis pe Rasputin (a fost nevoie de o combinaţie de 
otravă, înjunghiere şi împuşcare pentru a-l răpune pe 
mistic), dar îndepărtarea lui nu a adus stabilitate în Rusia. 

Nemulțumirea s-a generalizat la Petrograd, care 
fusese redenumit aşa la începutul războiului întrucât 
Sankt-Petersburg avea o rezonanţă prea germană. 
Revoluţia din Februarie (de fapt, 8 - 16 martie după 
calendarul gregorian folosit în cea mai mare parte a 
Europei - Rusia folosea în continuare vechiul sistem iulian, 
fiind deci cu două săptămâni în urmă) a reprezentat 
izbucnirea acestor proteste în demonstraţii de masă. Ţara 
s-a cufundat în haos odată cu revoltele soldaţilor şi poliţiei. 
Consilii muncitoreşti numite „soviete” au fost înfiinţate în 
toată ţara - cel mai mare şi cel mai important a fost 
înfiinţat la Petrograd. Cu autoritatea slăbită, Nicolae a 

abdicat. Un guvern provizoriu a fost format de Duma de 
stat, deşi Sovietul din Petrograd a rămas puternic. Rusia a 
rămas angajată în război şi, în iulie 1917, a lansat o 
ofensivă, deşi autoritatea ofiţerilor era subminată de 
„comitetele soldaţilor”. Atacul a fost un eşec; armata rusă 
a intrat în debandadă şi guvernul provizoriu a pierdut şi 
mai mult din popularitate. O altă revoluţie se pregătea. 

Vladimir Ilici Lenin (1870 - 1924) a fost un lider 
comunist rus forţat să plece în exil în 1907, stabilindu-se 
într-un final în Elveţia. După Revoluţia din Februarie, 
autorităţile germane i-au permis să se întoarcă acasă prin 
teritoriile lor într-un tren închis, sperând ca el să amplifice 
dezordinea din Rusia. Lenin, care conducea un partid 
socialist revoluţionar numit Partidul Bolşevic, a hotărât că 
mai este nevoie de o revoluţie, întrucât credea că guvernul 
provizoriu este dominat de burghezie. In Revoluţia din 
Octombrie (care a avut loc între 7 - 8 noiembrie), Lenin a 
condus o insurecție armată la Petrograd, care a preluat 
puterea în numele bolşevicilor. A proclamat Republica 
Sovietică Federativă Socialistă Rusă şi a anunţat ieşirea 
din război; a fost semnat un armistițiu în luna care a 
urmat. 

Negocierile de pace cu Puterile Centrale au eşuat 
însă rapid. La începutul lui 19186, Germania şi Austro- 
Ungaria au intrat pe teritoriul rusesc, forţându-i pe ruşi să 
accepte termeni duri de pace. În urma Tratatului de la 
Brest-Litovsk, semnat pe 3 martie, Rusia renunţa la 
Finlanda, statele baltice, Belarus şi Ucraina. Regimul 
sovietic, care mutase capitala înapoi la Moscova, avea de 
gestionat şi un război civil împotriva Armatei Albe, o 
coaliţie de grupuri de opoziţie susţinută de Aliați, care le 
trimiteau bani, provizii şi întăriri. Nicolae şi familia 
imperială au fost executaţi în iulie, întrucât exista teama 
că aveau să devină figuri simbol ale unei mişcări 
contrarevoluţionare. În 1919, Armata Roşie a invadat 
Ucraina, unde a luptat cu Armata Albă şi cu forţe poloneze. 
Până în anul următor, cea mai mare parte a Armatei Albe 

fusese înfrântă şi pacea cu Polonia s-a încheiat în 1921. 
Luptele au continuat în estul Rusiei până în 1922, Armata 
Roşie ieşind învingătoare din luptele cu forţele opozante 
rămase, în acel an a fost declarată Uniunea Republicilor 
Sovietice Socialiste, condusă de Lenin, din care făceau 
parte iniţial Rusia, Ucraina, Belarus, Armenia, Azerbaidjan 
şi Georgia (în anii 1920 şi 1930 avea să se extindă spre 
Asia Centrală). 

Sfârşitul războiului începând cu 1914, submarine 
germane atacaseră nave din Atlantic, încercând să îi 
determine pe englezi să renunţe prin înfometare. Au fost 
atacate şi nave neutre, ceea ce a contribuit la intrarea SUA 
în război de partea Aliaților în aprilie 1917 (s-a adăugat 
descoperirea faptului că Germania avusese discuţii 
diplomatice secrete cu Mexicul în privinţa unei posibile 
alianţe). Puterea industrială a americanilor şi / 

Intăririle aduse le-au oferit Aliaților un aport vital. 

Odată cu înfrângerea Rusiei, în primăvara lui 1918 
Germania s-a lansat într-o ofensivă de amploare în vest, 
sperând să îi copleşească pe Aliați înainte ca forţa 
americanilor să se simtă cu adevărat. Germanii au înaintat 
iniţial, dar nu au reuşit să îşi conserve poziţiile. Începând 
cu luna august, Aliaţii au pornit un contraatac masiv şi, 
datorită superiorității numerice şi a epuizării germanilor, 
au câştigat o serie de bătălii. In timpul „Ofensivei de 100 
de Zile”, mii de soldaţi germani s-au predat pe măsură ce 
armata lor pierdea teren. 

Până la finele lui octombrie, situaţia devenise lipsită 
de speranţă pentru Germania. Aliaţii săi, Bulgaria şi 
Imperiul Otoman, capitulaseră, în timp ce Austro-Ungaria 
era pe punctul să o facă. Germania a început negocieri de 
pace, în ciuda finalului iminent al războiului, Amiralitatea 
germană a ordonat un ultim atac asupra Marinei Regale 
Britanice în Marea Nordului. Marinarii staţionaţi în nordul 
Germaniei, nedorind să ia parte la un asemenea efort inutil 
şi pur simbolic, s-au revoltat. În următoarea săptămână 
revoltele s-au extins în întreaga ţară obosită de război. Pe 

9 noiembrie, membrii socialişti ai Reichstagului au 
declarat Germania republică. Kaizerul Wilhelm al II-lea 
(1859 - 1941), în absenţa armatei, aflată în Belgia, a 
abdicat şi a plecat în exil în Olanda. 

Noul guvern german a semnat armistițiul cu Aliaţii la 
5 dimineaţa, pe 11 noiembrie. Armistițiul a intrat în 
vigoare şase ore mai târziu şi forţele germane s-au retras 
la est de Rin. Întrucât Aliaţii nu au invadat efectiv 
Germania, a apărut mitul că Germania nu a fost propriu-zis 
învinsă, ci „înjunghiată pe la spate” de revoluționarii de 
acasă. Termenii finali ai păcii nu fuseseră hotărâri încă, 
dar Primul Război Mondial se terminase oficial - muriseră 
peste 8, 5 milioane de soldaţi. 

Tratatul de la Versailles 

Conferinţa de pace de la Paris s-a deschis pe 18 
ianuarie 1919. Deşi au luat parte în mod oficial 27 de ţări, 
discuţiile au fost dominate de „Cei Patru Mari”: Franţa, 
Marea Britanie, Italia şi SUA. Deşi preşedintele american 
Woodrow Wilson (1856 - 1924) şi-a dorit în mod idealist o 
înţelegere moderată cu Germania, francezii şi britanicii au 
încercat să impună măsuri punitive. Tratatul de la 
Versailles a fost ratificat pe 28 iunie. Germania, care nu a 
avut niciun cuvânt de spus, a fost pusă să plătească uriaşe 
reparaţii de război, şi-a pierdut imperiul colonial, a 
renunţat la teritorii în Europa şi a fost nevoită să îşi 
limiteze forțele armate. Regiunea Renania a fost 
demilitarizată şi ocupată de forţe aliate timp de 15 ani. 
Sub clauza de „vinovat de război”, Germania a trebuit să 
accepte  responsabilitatea completă pentru începerea 
războiului. 

Soarta Austro-Ungariei, care a fost la rândul ei 
obligată săâşi asume responsabilitatea pentru începutul 
războiului, a fost de asemenea discutată. Prin Tratatul de 
la  Saint-Germain-en-Laye, semnat pe 10 septembrie, 
Austro-Ungaria a fost dezmembrată. Ca urmare a 
tratatului au apărut noua Republică Austria şi statele 
independente Ungaria, Cehoslovacia şi Polonia. In Balcani, 

acolo unde se aprinsese scânteia războiului, au existat de 
asemenea schimbări majore. La scurtă vreme după 
încheierea războiului, Serbia s-a unit cu Muntenegru. Ca 
urmare a tratatului de la Saint-Germain-en-Laye, acest stat 
s-a unit cu foste teritorii din Austro-Ungaria pentru a 
forma Regatul Sârbilor, Croaților şi Slovenilor (redenumit 
Iugoslavia în 1929). Se îndeplinea astfel visul celor care îşi 
doriseră un stat slav de sud independent. Prin Tratatul de 
la Neuilly-sur-Seine, semnat în noiembrie 1919, Bulgaria 
(care 

Europa după Primul Război Mondial se alăturase 
Puterilor Centrale în 1915) a pierdut teritorii în favoarea 
Greciei, Iugoslaviei şi României şi a trebuit să plătească 
daune de război. Într-un final, Tratatul de la Trianon, 

semnat în iunie 1920, se ocupa de Ungaria; îi fixa graniţele 
lăsând-o fără ieşire la mare şi îi limita forţele armate. 

Ca urmare a discuţiilor de la Paris, pe 10 ianuarie 
1920 a fost fondată Liga Naţiunilor. Menirea acesteia era 
să ofere un cadru paşnic pentru siguranţa colectivă şi să 
promoveze dezarmarea şi rezolvarea disputelor prin 
diplomaţie. În mod crucial, Statele Unite nu s-au alăturat 
niciodată acestei organizaţii. Deşi s-a bucurat de succes în 
rezolvarea disputelor, deoarece nu putea să impună 
sancţiuni puterea Ligii a rămas limitată. Liga a privit 
neajutorată acţiunile agresive şi reînarmarea din anii 1930 
prin care lumea s-a îndreptat cu paşi repezi spre un nou 
conflict global. 

Europeni remarcabili: 

Marie Curie (1867 - 1934) 

Născută Mana Salomea Sklodowska, la Varşovia, 
Marie Curie a început să studieze clandestin la 
„Universitatea Zburătoare”, ce funcţiona în ilegalitate, 
înainte să îşi părăsească ţara natală în 1891 pentru a 
merge la Paris ca să îşi desăvârşească educaţia. A început 
să asiste la cursuri la Sorbona şi să lucreze în cercetare. În 
1894 l-a întâlnit pe fizicianul francez Pierre Curie (1859 - 
1906); s-au căsătorit în anul următor şi au început să 
lucreze împreună; în 1898 au descoperit două noi 
elemente chimice, poloniul (numit după Polonia) şi radiul. 
În 1903, Marie Curie şi-a obţinut doctoratul şi, împreună 
cu Pierre, a primit Premiul Nobel pentru fizică în acelaşi 
an. A fost prima femeie care a primit Premiul Nobel. O 
tragedie a avut loc în 1906, când Pierre a alunecat 
traversând drumul şi a fost călcat de o căruţă trasă de cal, 
suferind o fractură de craniu. Marie Curie şi-a continuat 
munca, devenind profesoară la Sorbona şi obţinând încă 
un Premiu Nobel, pentru chimie, în 1911. În Primul Război 
Mondial a lucrat pentru a developa radiografii mobile care 
puteau fi folosite pentru a-i trata pe soldaţii de pe front. 
Anii de muncă folosind materiale radioactive au provocat 
moartea lui Marie Curie în 1934. 


Republica de la Weimar 

ŞI ASCENSIUNEA LUI HITLER 

Pe măsură ce Germania îşi revenea după Primul 
Război Mondial, a avut de înfruntat un val de revolte de 
stânga. Cea mai mare a avut loc în Berlin, condusă de Liga 
Spartacus, comunistă (numită după liderul revoltei 
sclavilor din Roma antică). Guvernul provizoriu a apelat la 
armată şi la Freikorps, miliții naţionaliste, pentru a 
restabili ordinea. Au avut loc alegeri pentru o adunare 
naţională în ianuarie 1919 (femeile germane au votat 
pentru întâia oară). Întrucât la Berlin erau tulburări, 
adunarea s-a întrunit la Weimar, unde s-a redactat o 
constituţie prin care Germania devenea republică 
democratică parlamentară. 

Finanţele guvernului german erau precare, întrucât 
ţara împrumutase masiv pentru a finanța războiul. 
Compensaţiile de război au îngreunat şi mai mult situaţia, 
deoarece trebuiau plătite în aur sau în valută străină. Când 
Germania a rămas în urmă cu aceste plăţi, forţe franco- 
belgiene au ocupat zona industrială a văii Ruhrului, în 
1923, pentru a lua bunuri în loc de bani. Hiperinflaţia a 
devalorizat complet moneda germană; până în noiembrie 
un dolar american se cumpăra cu peste patru trilioane de 
mărci. Germania a fost scoasă din criza financiară de 
reforme care au restabilizat moneda şi au modificat 
reparaţiile de război. 

În B avaria a fost fondat un grup fascist, Partidul 
Naţional Socialist al Muncitorilor Germani (mai cunoscut 
ca Partidul Nazist), care a profitat de această şansă pentru 
a prelua puterea. Liderul său, născut în Austria, Adolf 
Hitler (1889 - 1945), un veteran care luptase pe frontul de 
vest, a încercat să dea o lovitură de stat în fruntea unui 
marş de la Munchen la Berlin. „Puciul de la Berărie” din 
noiembrie 1923 a eşuat lamentabil; Hitler a fost arestat şi 
găsit vinovat de înaltă trădare, dar a stat la închisoare 
doar un an. 

În restul anilor 1920, Germania a rămas stabilă 

politic şi economic. Această perioadă de calm s-a terminat 
abrupt odată cu crahul de pe Wall Street din octombrie 
1929, care a dus la Marea Depresie din anii 1930 - cea mai 
extinsă şi mai serioasă criză economică a secolului, ce a 
avut ca rezultat o întrerupere a comerţului internaţional şi 
şomaj în masă. 

Criza a fost un adevărat cadou pentru nazişti. 
Numărul de membri a crescut vertiginos pe măsură ce 
Hitler cutreiera națiunea ţinând discursuri în cadrul unor 
adunări de masă. Promisiunile lui de a face bucăţi Tratatul 
de la Versailles, combinate cu retorica antisemită şi 
naționalistă, au găsit un teren propice în auditoriul dornic 
de a găsi un ţap ispăşitor. Cămăşile Brune, organizaţia 
paramilitară a naziştilor, au suprimat cu violenţă adversarii 
politici. În iulie 1932, Partidul Nazist a devenit cel mai 
mare partid din Reichstag şi Hitler a devenit cancelar în 
ianuarie 1933. Luna următoare, Reichstagul a fost 
incendiat de un comunist olandez. Hitler s-a folosit de 
prilej pentru a impune decrete represive ce au consolidat 
puterea nazistă. După alegerile din martie, naziştii au 
devenit din nou partidul cu cea mai mare reprezentare, 
deşi nu deţineau majoritatea. Cu susţinere din partea 
conservatorului Partid Popular Naționalist German, au 
reuşit să modifice constituţia. Hitler a transformat 
Germania într-un stat unipartit fascist şi s-a proclamat 
Führer („Conducător”) cu puteri depline. Sindicatele au 
fost desfiinţate şi au fost adoptate legi rasiste şi antisemite 
pentru a asigura „puritatea” etnică a naţiunii. A fost 
înfiinţată o poliţie secretă, numită Gestapo, iar inamicii 
politici au fost epuraţi în timpul Nopţii Cuţitelor Lungi din 
1934. 

INDEPENDENTA IRLANDEZĂ 

Mişcarea pentru autodeterminarea Irlandei (Irish 
Home Rule) a crescut în mărime şi influenţă în secolul XIX. 
Mulţi protestanți, concentrați în nordul ţării, s-au 
împotrivit acestei autodeterminări, întrucât considerau că 
avea să ducă la dominaţia catolicilor. Prin opoziţie, 

republicanismul irlandez, care cerea independenţa 
completă, a devenit mai influent. După câteva încercări 
eşuate, în 1914 Parlamentul de la Westminster a aprobat 
legislaţia care i-ar fi acordat Irlandei autodeterminare. 
Însă, la izbucnirea Primului Război Mondial, legea a fost 
suspendată. De Paşte în 1916, republicanii irlandezi au 
organizat o rebeliune la Dublin. Britanicii au înăbuşit-o în 
şase zile, executând mulţi lideri. În 1919 a început un 
război de gherilă între republicanii irlandezi şi Marea 
Britanie. Pacea s-a semnat în 1921; prin tratatul care a 
urmat era creat Statul Liber Irlandez ca dominion cu 
guvernare proprie în cadrul Commonwealthului. Celor şase 
comitate cu populaţie protestantă majoritară li s-a oferit 
opţiunea să rămână în cadrul Marii Britanii, ceea ce au şi 
făcut - devenind Irlanda de Nord. Acest tratat i-a divizat pe 
republicanii irlandezi, mulţi respingând împărţirea. In 
iunie 1922 a izbucnit Războiul Civil Irlandez între forţe 
proşi antitratat. Până în 1923, forţa pro tratat ieşise 
victorioasă. În 1949 Irlanda a devenit republică, rupând 
oficial legăturile cu Commonwealthul şi Coroana britanică. 

Europeni remarcabili: Albert Einstein (1879 - 1955) 

Născut într-o familie de evrei din clasa mijlocie, 
Einstein a crescut în sud-estul Germaniei, devenind 
fascinat de matematică şi de fizică în adolescenţă. In 1896 
s-a înscris la Politehnica Federală Elvețiană din Zurich, 
după ce renunţase la cetăţenia germană pentru a scăpa de 
înrolare (a rămas apatrid până a obţinut cetăţenia 
elveţiană în 1901). După ce a absolvit în 1900, Einstein nu 
a reuşit să ocupe o funcţie academică, aşa că a început să 
lucreze la oficiul de patente din Berna. A continuat să 
reflecteze la marile întrebări ştiinţifice. In 1905, „anul său 
miraculos”, Einstein a publicat patru lucrări ce aveau să 
revoluţioneze fizica, schimbând modul în care era perceput 
universul, şi a obţinut şi un doctorat din partea 
Universităţii din Zurich. A dobândit faimă, obţinând în 
sfârşit funcţii academice şi fiind invitat să ţină prelegeri 
internaţionale. Din 1913 până în 1933 a deţinut funcţia de 

director al Institutului de Fizică Kaiser Wilhelm din cadrul 
Universităţii din Berlin. A dezvoltat teoria relativităţii, care 
explică felul în care particulele interacționează şi legile 
gravitaţiei, şi a primit Premiul Nobel pentru fizică în 1921. 
Ascensiunea nazismului l-a făcut pe Einstein să devină 
ţintă a atacurilor antisemite. 

In 1933, când Hitler a devenit cancelar, Einstein era 
în vizită în SUA. Văzându-şi viaţa şi cariera periclitate, a 
hotărât să nu se mai întoarcă în Germania, ocupând în 
schimb un post la Institutul de Studii Avansate de la 
Princeton, New Jersey, şi devenind cetăţean american în 
1940. În al Doilea Război Mondial, cercetările lui Einstein 
(mai ales faimoasa lui ecuaţie E = mc?) au ajutat la 
stabilirea fundamentelor teoretice pentru scindarea 
atomului. In 1939, Einstein, care era pacifist, a semnat o 
scrisoare adresată preşedintelui Roosevelt prin care 
recomanda ca SUA să dezvolte bomba atomică. După 
folosirea acesteia în 1945, Einstein s-a alăturat campaniei 
globale care avertiza în legătură cu pericolele războiului 
atomic. In ultimul său deceniu de viaţă a lucrat la 
dezvoltarea unei „teorii unificate a câmpului”, menite să 
unifice legile fizicii. Nu a reuşit să o ducă la bun sfârşit, 
murind ca urmare a unor complicaţii cardiace, în 1955. 

Ascensiunea lui Stalin 

Sub conducerea lui Lenin, URSS a devenit un stat 
unipartid. Inamicii potenţiali au fost epuraţi în timpul 
Terorii Roşii, în timp ce pământul a fost redistribuit forţat 
şi principalele industrii majore naţionalizate. În 1921, 
Lenin a introdus „Noua Politică Economică”, care permitea 
până la un punct iniţiativa privată cu scopul de a stimula 
economia afectată de anii de război. O figură care a 
început să capete influenţă a fost cea a georgianului Iosif 
Stalin (1878 - 1953), care în anii săi de tinereţe strânsese 
bani pentru bolşevici jefuind bănci. Stalin jucase un rol 
important în timpul războiului civil şi a fost ridicat la 
rangul de secretar general al Partidului Comunist al URSS 
în 1922. Lenin se contrazicea adesea cu Stalin şi era 

îngrijorat în privinţa puterii în creştere a acestuia, dar 
boala îl împiedica să acţioneze împotriva lui. În 1924 Lenin 
a murit după o serie de accidente cerebrale; în onoarea sa, 
numele oraşului Petrograd a fost schimbat în Leningrad. 
Lenin a fost urmat la conducere de o troică alcătuită 
din Stalin şi alţi doi politicieni sovietici, Lev Kamenev 
(1883 - 1936) şi Grigori Zinoviev (1883 - 1936). Principalul 
oponent al lui Stalin era Levâroţki (1897 - 1940), lider al 
Armatei Roşii în timpul războiului civil. Troțki conducea o 
facțiune care îşi dorea răspândirea revoluţiei socialiste la 
nivel mondial. Stalin agrea însă politica „socialismului într- 
o ţară” - URSS să se concentreze pe întărirea proprie. 
Kamenev şi Zinoviev au trecut de partea lui Troțki, dar 
Stalin i-a marginalizat, devenind lider unic. Troțki a fost 
forţat să plece în exil, stabilindu-se în Mexic, unde a fost 
asasinat de un agent al poliţiei secrete sovietice în 1940. 
Stalin a abandonat Noua Politică Economică în 1928 
şi a implementat Primul Plan Cincinal, menit să 
industrializeze rapid URSS. Au fost înfiinţate cooperativele 
agricole (colhozuri) şi au fost impuse obiective de 
producţie (adesea nerealiste) fabricilor. Ca urmare a 
acestei politici (şi a secetei), producţia agricolă a intrat în 
declin, ducând la foamete între 1932 şi 1933, foamete care 
a ucis peste şase milioane de oameni. Aproape două treimi 
din morţi au fost în Ucraina; întrucât aceasta se opusese 
politicilor lui Stalin, guvernul a îngreunat intenţionat 
condiţiile de acolo, ceea ce a dus la o înfometare în masă. 
Stalin a implementat apoi al Doilea Plan Cincinal, între 
1933 şi 1938. Acesta se axa pe industria grea şi pe 
îmbunătăţirea infrastructurii de transport. Deşi poziţia îi 
era sigură, în 1936 Stalin a început o epurare a celor pe 
care îi simţea oponenți. În timpul Marii Terori au fost 
ţinute procese de faţadă în care suspecţii erau forţaţi să 
facă mărturisiri false; Zinoviev şi Kamenev au fost găsiţi 
vinovaţi în astfel de procese şi împuşcaţi. Sute de mii de 
oameni au fost executaţi sau trimişi în gulaguri - tabere 
penitenciare izolate unde erau forţaţi să muncească în 

condiţii grele. Până în 1938 valul de violenţă trecuse; 
dominaţia lui Stalin era absolută. 

Războiul Civil Spaniol 

Spania rămăsese neutră în Primul Război Mondial şi 
în 1931 a devenit republică după îndepărtarea monarhului 
constituţional. În februarie 1936, Frontul Popular, o 
coaliţie de partide de stânga, a câştigat alegerile din 
Spania, în luna iulie a aceluiaşi an, un grup de ofiţeri de 
armată cu convingeri naţionaliste, de dreapta, au încercat 
să răstoarne guvernul. Lovitura de stat nu a obţinut 
întregul control alţării, lăsând-o în schimb divizată în zone 
controlate de republicani, care susțineau guvernul ales 
democratic, şi naționaliști, care erau susținuți de armată. 
Spania s-a cufundat repede în război civil. 

Generalul Francisco Franco (1892 - 1975) s-a impus 
ca lider al naţionaliştilor. Îşi dorea să instaureze un regim 
autoritar, conservator social, cu el în rol de dictator. 
Războiul Civil Spaniol a devenit un simbol al luptei între 
fascism şi democraţie, ambele părţi primind ajutoare din 
străinătate. Deşi republicanilor li s-au alăturat mii de 
voluntari străini, au primit puţin ajutor oficial din partea 
altor state, cu excepţia Rusiei sovietice. Prin comparaţie, 
naţionaliştii erau susținuți activ de Italia, Germania şi 
Portugalia. Acestea le-au oferit susţinere şi pregătire 
militară oficială, precum şi voluntari, şi le-au pus la 
dispoziţie armament şi vehicule. 

Naţionaliştii au câştigat încet teren, pe măsură ce 
republicanii au început să se lupte şi între ei. Până în 1939 
războiul era pe sfârşite. Redutele republicane, Barcelona şi 
Madrid, au căzut în ianuarie şi respectiv martie. La 1 
aprilie 1939, Franco a declarat victoria; mii de inamici au 
fost executaţi, încarceraţi sau au fugit în exil. 

Izbucnirea celui de-al Doilea Război Mondial 

Politica externă a lui Hitler a tulburat puternic apele 
Europei. Acesta era hotărât să anexeze toate teritoriile în 
care locuiau etnici germani şi să câştige Lebensraum 
(„spaţiu vital”) pentru poporul său prin cucerirea unor 

teritorii din est. A încălcat restricţiile de la Versailles; a 
încetat să mai plătească despăgubiri de război, a întărit 
armata germană şi a reocupat Renania în 1936. Marile 
puteri ale Europei au adoptat o politică împăciuitoristă în 
faţa acţiunilor agresive ale lui Hitler. Au rămas pasive în 
timpul Anschluss („unire”), anexarea Austriei de către 
Germania în martie 1938 - o acţiune interzisă de Tratatul 
de la Versailles. Următoarea ambiţie a lui Hitler a fost să 
ocupe Regiunea Sudeţilor (Sudetenland), o regiune din 
Cehoslovacia cu populaţie majoritar germană. Prin Acordul 
de la Munchen din septembrie acelaşi an, Italia, Franţa şi 
Marea Britanie i-au permis Germaniei să anexeze această 
regiune. Dar ambițiile germane în privinţa teritoriului ceh 
nu se opreau aici; în martie 1939 a ocupat restul ţării şi a 
împărţit-o cu Ungaria, Polonia şi Slovacia, stat nou creat, 
clientelar naziştilor. _ 

Hitler şi-a întors apoi atenţia către Polonia. Întrucât 
acţiunile lui erau din ce în ce mai provocatoare, Marea 
Britanie şi Franţa s-au aliat cu Polonia, promițând să îi 
apere independenţa în cazul unei invazii germane. Pe 23 
august, URSS şi Germania au şocat lumea semnând un 
pact de non-agresiune, care includea clauze secrete legate 
de împărţirea Europei Centrale şi de Est (tratatul a deschis 
drumul ocupării de către Armata Roşie a republicilor 
independente din zona Mării Baltice - Estonia, Letonia şi 
Lituania - în iunie 1940, care au fost anexate la URSS în 
luna următoare). 

Acest Pact Molotov-Ribbentrop a fost preludiul 
invadării Poloniei de către Germania, lansată la 1 
septembrie, şi al celui de-al Doilea Război Mondial. Două 
zile mai târziu, Franţa şi Marea Britanie (şi naţiunile din 
Commonwealth) declarau război Germaniei. Nu au reuşit 
însă să salveze Polonia. Forţele germane i-au străpuns 
liniile de apărare şi, la mijlocul lunii septembrie, Armata 
Roşie a invadat din est. Luptele din Polonia s-au încheiat 
pe 6 octombrie; ţara a fost împărţită apoi între Germania, 
URSS şi Slovacia. 


În următoarele şase luni a existat o stare de echilibru 
precar, ceea ce i-a făcut pe mulţi să numească acest 
conflict „Războiul ciudat”. Acest calm relativ s-a încheiat 
pe 9 aprilie 1940, când Germania a invadat Danemarca şi 
Norvegia. Danemarca a căzut după o campanie de o 
singură zi, Norvegia a rezistat până în iunie. Ambele ţări 
au rămas sub ocupaţie germană până în 1945. Pe 10 mai 
germanii au declanşat tacticile Blitzkrieg (război fulger) 
asupra Franţei şi Ţărilor de Jos (precum şi asupra Forţei 
Expediţionare Britanice care fusese trimisă dincolo de 
Canalul Mânecii). Olanda a fost ocupată într-o săptămână, 
iar Belgia se preda până la finalul lunii. Franţa a fost luată 
prin surprindere întrucât Germania a invadat prin zona 
deluroasă, împădurită, numită Ardeni, considerată mult 
timp de netrecut de divizii de tancuri. Germanii au evitat 
astfel în întregime Linia Maginot, sistemul de apărare 
alcătuit din fortificaţii al Franţei. Înaintarea germană i-a 
împărţit în două pe Aliați; peste 300.000 de soldaţi au 
rămas izolaţi în nordul Franţei, fiind salvaţi doar în urma 
unui efort eroic de evacuare la Dunkerque. Pe 10 iunie, 
aliata Germaniei, Italia, declara război Aliaților şi invada 
sudul Franţei. Guvernul francez a căzut şi un nou regim 
condus de Philippe Petain (1856 - 1951), general în Primul 
Război 

Mondial, a semnat un armistițiu pe 22 iunie. 
Germania a ocupat nordul Franţei (inclusiv Parisul) şi 
zonele de coastă din jurul Canalului Mânecii şi de la 
Oceanul Atlantic; Italia a ocupat teritorii în sud-est; Pétain 
conducea din oraşul Vichy zona neocupată ca şef al unui 
stat-marionetă al germanilor. Marea Britanie, condusă 
acum de un guvern de coaliţie în fruntea căruia se afla 
Winston Churchill (1874 - 1965), era ameninţată cu 
invazia. Germania nu a reuşit să obţină supremaţia aeriană 
şi maritimă asupra Canalului Mânecii necesară trecerii 
trupelor proprii pe teritoriul englezesc. Chiar şi aşa, 
Germania părea pe punctul să obţină supremaţia totală 
asupra Europei. 


Frontul de est 

Lui Hitler îi mai rămânea un singur mare inamic de 
înfruntat: URSS, marele bastion al comunismului, inamicul 
ideologic de nereconciliat al naziştilor. Ignorând pactul de 
neagresiune, Germania şi celelalte puteri ale Axei se 
pregăteau de invazie. Planul lor avea să fie amânat cu 
peste o lună din cauza campaniei din Balcani, prin care 
Axa a preluat controlul asupra Albaniei, Greciei şi 
Iugoslaviei. Deşi au ocupat aceste zone, Axa a avut apoi de 
înfruntat o opoziţie constantă din partea grupurilor de 
rezistenţă locale. 

Pe 22 iunie 1941, o armată a Axei de 3 600.000 de 
oameni a invadat URSS pe un front lung de aproape 3.000 
de kilometri. Soldaţii erau în cea mai mare parte germani, 
dar forţa includea şi trupe ale aliaţilor din România, 
Finlanda, Italia, Ungaria, Slovacia şi Croaţia (au participat 
şi voluntari spanioli şi portughezi). Scopul era să 
cucerească partea europeană a Rusiei până la finele lui 
octombrie, înainte de instalarea iernii. Atacatorii au 
avansat în trei grupuri principale: prin statele baltice spre 
Leningrad, prin Belarus spre Moscova şi prin Ucraina spre 
câmpurile petrolifere din Caucaz. În ciuda avertismentelor 
repetate, Stalin refuzase să creadă că va avea loc un atac, 
aşa că apărarea sovietică a fost complet nepotrivită. 
Rezistenţa ruşilor a fost copleşită de o forţă care avansa cu 
peste 80 de kilometri pe zi. Armele Armatei Roşii erau 
inferioare, iar conducerea era slabă, întrucât mii de ofiţeri 
cu experienţă fuseseră lichidaţi în timpul Marii Epurări a 
lui Stalin. Frontul de est avea să fie teatrul cel mai brutal 
şi mai feroce al celui de-al Doilea Război Mondial. Aproape 
jumătate din morţile înregistrate au avut loc aici şi 
masacrele în rândul civililor au fost frecvente. Ambele 
părţi au folosit tactici de pâgolire a terenului, lăsând ţara 
în ruină. 

După şocul iniţial al invaziei, URSS şi-a revenit. Axa 
nu a reuşit să ocupe Leningradul, care a rezistat unui 
asediu de mai bine de doi ani. Atacurile asupra Moscovei 

au fost respinse şi industria de război sovietică a fost 
mutată în est, în afara razei de acţiune a bombardierelor 
inamice. În iarna dintre 1941 şi 1942, înaintarea Axei 
încetinise. În spatele frontului, Centralii aveau parte de o 
opoziţie înarmată acerbă; tratamentul aspru pe care îl 
aplicaseră populaţiei din teritoriile ocupate a încurajat 
activitatea de partizani, care le provoca pierderi constante. 
In vara lui 1942 Axa a lansat o ofensivă menită să 
captureze câmpurile petrolifere din Azerbaidjan. În calea 
lor stătea Stalingradul (astăzi Volgograd) din sud-vestul 
Rusiei, un oraş care era un centru industrial şi nod de 
transport major. Bătălia pentru acest oraş este simbolică 
pentru masacrul care a avut loc pe frontul de est. Axa a 
început atacul în august 1942, transformând oraşul într-o 
ruină. A urmat un război crâncen pe străzile acestuia, 
acolo unde Armata Roşie a reuşit cu greu să reziste până 
la contraofensiva sovietică din acea iarnă. 

Forţele din Stalingrad ale Axei au fost încercuite şi 
forţate să se predea în februarie 1943. Axa nu a mai 
recâştigat niciodată iniţiativa pe frontul de est, efectivele 
scăzând numeric pe măsură ce liniile de aprovizionare se 
extindeau periculos. In vara lui 1943, Axa a lansat o 
ofensivă majoră împotriva sovieticilor la Kursk, în ceea ce 
avea să fie cea mai mare bătălie de tancuri din istorie. 
Forţele germane au atacat cu ferocitate şi iniţial au reuşit 
să înainteze, dar sovieticii au rezistat şi au recuperat apoi 
terenul pierdut. Kursk a fost ultima bătălie majoră din 
ofensiva Axei în est. După această bătălie, Armata Roşie a 
înaintat constant spre vest. Până la finele lui 1944, 
recucerise statele baltice şi era pe punctul să intre în 
Polonia şi în Prusia Orientală. 

Inversarea rolurilor 

Pe 7 decembrie 1941, Japonia a atacat baza navală 
americană de la Pearl Harbor în Hawaii. În ziua 
următoare, SUA au declarat război Japoniei, alăturându-se 
efortului Aliaților în Pacific. Pe 11 decembrie, Germania şi 
Italia, care semnaseră o alianţă militară cu Japonia în 

septembrie anterior, au declarat război SUA. Acest act 
avea să aibă implicaţii majore pentru Europa. SUA, care 
deja îi aprovizionau pe Aliați cu arme, vehicule şi provizii, 
puteau acum să se folosească de întreaga forţă numerică, 
putere economică şi resurse industriale vaste împotriva 
Axei. 

Întăririle americane i-au ajutat pe Aliați să preia 
controlul Africii de Nord până în mai 1943. Aceasta le-a 
permis să îşi îndrepte apoi atenţia către Italia. Sicilia a fost 
invadată pe 9 iulie şi capturată după o campanie de şase 
săptămâni. Aliaţii au debarcat apoi pe teritoriul continental 
al Italiei şi au înaintat spre nord. Regele Italiei, alături de 
membrii importanţi ai guvernului şi de militari, l-a 
înlăturat şi închis pe Mussolini şi au semnat un armistițiu 
cu Aliaţii pe 3 septembrie. Ca răspuns, forţele germane au 
intrat în Italia. Mussolini a fost salvat din captivitate şi 
instalat şef al unui stat-marionetă nazist în nord, Republica 
Socială Italiană. Luptele în Italia au continuat până în mai 
1945, deşi, în luna de dinaintea încheierii războiului, 
Mussolini a fost capturat de partizani comunişti şi executat 
sumar, corpul său fiind apoi expus public la Milano. 

Pe 6 iulie 1944, Aliaţii au invadat Franţa. În Ziua Z, 
156.000 de soldaţi aliaţi au debarcat în Normandia (pe 
mare şi din aer) în una dintre cele mai ambiţioase 
operaţiuni militare din toate timpurile. Au reuşit să 
stabilească un cap de pod înaintând apoi în interiorul 
Franţei. Charles de Gaulle (1890 - 1970), un general care 
condusese forţele Franţei Libere din exil, a devenit 
preşedinte al guvernului provizoriu. În Germania, un grup 
de conspiratori a încercat asasinarea lui Hitler şi o lovitură 
de stat, dar, la 20 iulie, acesta a supravieţuit exploziei unei 
bombe la cartierul său general din Prusia Orientală. După 
această încercare, regimul nazist a arestat şi executat mii 
de potenţiali oponenți. 

Până în octombrie, cea mai mare parte a Franţei şi a 
Belgiei fusese eliberată. Ultima aruncare de zar a lui Hitler 
a fost încercarea de a ataca o poziţie vulnerabilă a Aliaților 

din Ardeni. În Ofensiva din Ardeni, germanii şi-au 
consumat ultimele resurse, dar au fost respinşi într-un 
final. Până în februarie 1945, Aliaţii erau din nou în 
ofensivă, pregătiţi să înainteze în Germania. 

Holocaustul 

Hitler s-a folosit de secolele de prejudecăţi împotriva 
evreilor pentru a-i  învinovăţi pentru multe dintre 
problemele Germaniei. El a sugerat că aceştia erau 
responsabili şi pentru răspândirea comunismului, dar şi că 
făceau parte dintr-o conspirație internaţională ce avea 
scopul de a controla economia mondială. Pseudoştiinţa 
falsă a fost folosită pentru a susţine că evreii erau 
Untermenschen („suboameni”) - diferiţi rasial de rasa 
ariană superioară. Alte grupuri au fost la rândul lor 
considerate  „indezirabile”, fiind mai târziu ținta 
persecuției naziste, inclusiv rromii, slavii, cei cu dizabilități 
mentale şi fizice (care erau adesea sterilizaţi forțat) şi 
homosexualii. 

Ideologia antisemită a naziştilor a devenit lege. Pe 15 
septembrie 1935, Reichstagul a promulgat Legile de la 
Nurnberg. Celor 500.000 de evrei germani li s-a luat 
cetăţenia. Li s-a interzis să se căsătorească sau să întreţină 
relaţii sexuale cu oameni care nu erau evrei. Legislaţia 
ulterioară avea să le interzică evreilor să voteze sau să 
ocupe posturi publice. Pe paşapoarte li s-a ştampilat un „J” 
roşu şi au fost forţaţi să adopte nume evreieşti (Israel 
pentru bărbaţi, Sara pentru femei) pentru a-i face mai uşor 
de identificat. In Kristallnacht („Noaptea de Cristal”), un 
pogrom susţinut de stat care a avut loc în noiembrie 1938, 
afaceri, proprietăţi şi locaşuri de cult ale evreilor au fost 
atacate şi vandalizate. În această atmosferă ostilă, mulţi 
evrei au încercat să fugă din ţară, dar majoritatea 
guvernelor europene nu erau dispuse să accepte refugiaţi. 
Mulţi şi-au dorit să se stabilească în Palestina, întrucât 
acela era locul în care, de la finele secolului XIX, mişcarea 
sionistă încercase să creeze o patrie pentru evrei. 
Autorităţile britanice care controlau Ţara Sfântă au limitat 

migraţia evreilor, considerând că avea să destabilizeze 
regiunea. 

În al Doilea Război Mondial, milioane de evrei au 
ajuns sub stăpânirea naziştilor. În Europa Centrală şi de 
Est, evreu au fost strânşi în peste o mie de ghetouri, în 
timp ce în vest au fost înregistraţi forţat. Pe 20 ianuarie 
1942, lideri nazişti de rang înalt s-au întâlnit la Wannsee, 
în suburbiile Berlinului. Au decis să adopte „soluţia finală” 
pentru „problema evreiască” - eliminarea totală a 
acestora. La început,  naziştii se folosiseră de 
Einsatzgruppen („grupuri de acțiune”), grupări 
paramilitare, pentru a-i vâna şi a-i ucide pe evrei (şi alte 
grupuri nedorite) din teritoriile cucerite. Victimele erau 
împuşcate, dar, după Wannsee, naziştii au trecut la genocid 
pe scară largă. De-a lungul Europei de Est au fost 
înfiinţate lagăre de concentrare, în care aveau să fie 
deportaţi evrei din zonele controlate de nazişti. Acolo 
aveau să fie forţaţi să muncească. Cei de care naziştii nu 
aveau nevoie pentru muncă erau ucişi în camere de gazare 
şi apoi incineraţi. 

A existat şi opoziţie faţă de Holocaust. Organizaţii 
subterane şi indivizi curajoşi au încercat să îi ducă pe evrei 
pe ascuns în siguranţă. Mulţi au intrat în grupuri de 
partizani alături de care au luptat împotriva naziştilor. În 
aprilie 1943, ghetoul din Varşovia s-a revoltat împotriva 
naziştilor, baricadând străzile şi rezistând aproape o lună 
înainte ca evreii să fie anihilaţi. Au existat numeroase alte 
revolte care s-au împotrivit exterminărilor naziste, dar au 
fost de obicei amuţite cu brutalitate. Când naziştii au 
început să se retragă, simțind apropierea finalului 
războiului, au desfiinţat ghetourile şi lagărele, omorând 
populaţia sau forţând-o să pornească spre vest, mulţi 
murind sau fiind ucişi pe drum. 

Pe măsură ce Aliaţii avansau pe teritoriul naziştilor, s- 
a descoperit adevărata dimensiune a ororilor acestor 
lagăre. Conducătorii germani aveau să fie tăcuţi 
responsabili. La Ialta s-a hotărât să fie judecaţi criminalii 

de război. Prin urmare, au avut loc Procesele de la 
Nürnberg pentru a dezvălui şi public crimele naziştilor şi 
pentru a-i judeca pe liderii politici, economici şi militari 
responsabili de cele întâmplate. Procesele de la Nürnberg 
au început în noiembrie 1945 şi au fost prezidate de un 
complet internaţional alcătuit din judecători sovietici, 
britanici, americani şi francezi. Procese similare au 
continuat până în 1949. Acestea au dezvăluit adevărata 
dimensiune, grozăvia şi brutalitatea genocidului care luase 
viaţa a peste şase milioane de evrei. 

Sfârşitul celui de-al Doilea Război Mondial 

Pe 16 ianuarie 1945, Hitler s-a mutat în 
Führerbunker, un complex subteran din Berlin. Sănătatea 
lui mentală şi fizică se deteriora pe măsură ce inamicii 
avansau în Germania din ambele părţi. În februarie, cei 
„Trei Mari” lideri ai Aliaților (Churchill, Stalin şi Roosevelt 
- de Gaulle nu a fost invitat) s-au întâlnit la Ialta, la Marea 
Neagră, pentru a discuta planurile pentru Europa 
postbelică. La conferinţă s-a convenit ca Germania să fie 
ocupată de Aliați; avea să fie supusă celor „Cinci D” 
(denazificare, demilitarizare, dezindu-strializare, 
democratizare şi descentralizare). Mai mult, urmau să fie 
introduse regimuri democratice în toate statele eliberate, 
validate prin alegeri libere şi corecte. La două luni după 
Ialta, Roosevelt a murit din cauza unei hemoragii 
cerebrale; vicepreşedintele Harry S. Truman (1884 - 1972) 
a condus SUA până la terminarea războiului. 

La mijlocul lui aprilie, Armata Roşie a ajuns în 
suburbiile Berlinului. Pe 30 aprilie, dându-şi seama că 
înfrângerea este inevitabilă, Hitler s-a sinucis. Berlinul a 
căzut în mâinile sovieticilor două zile mai târziu. Un nou 
guvern nazist s-a format la Flensburg, în nordul 
Germaniei. Autoritatea sa a scăzut odată cu înaintarea 
Aliaților. Dimineaţa devreme în ziua de 7 mai, înaltul 
Comandament German a semnat o predare necondiționată 
- toate forţele urmau să înceteze operaţiunile militare de a 
doua zi. Ziua Victoriei în Europa a fost anunţată public 

târziu pe 8 mai (deşi în URSS şi în cea mai mare parte a 
estului continentului era deja a doua zi). Cei aproape şase 
ani de violenţă lăsaseră cea mai mare parte a Europei în 
ruină şi aduseseră moartea a peste 40 de milioane de 
soldaţi şi civili. 

Mai erau multe de lămurit. Forţele sovietice ocupau 
Europa Centrală şi de Est, iar Stalin stabilise un guvern 
comunist prieten în Polonia. Existau deci tensiuni serioase 
între Uniunea Sovietică şi Aliaţii vestici atunci când s-au 
întâlnit lângă Berlin la Conferinţa de la Potsdam, care a 
început pe 17 iulie (ca şi la Ialta, de Gaulle nu a fost 
invitat). Discuţiile, ocazional agitate, au continuat până pe 
2 august. S-a convenit ca forţele aliate să ocupe Germania 
- Marea Britanie, SUA, Franţa şi URSS stabilindu-şi fiecare 
zone de control. Şi Berlinul a fost împărţit în patru zone (la 
fel se va întâmpla cu Austria şi Viena). Acesta se afla în 
partea controlată de sovietici. Despăgubirile de război 
aveau să fie recuperate din zonele ocupate, iar teritoriile 
anexate de Germania aveau să fie returnate. Polonia a 
reprezentat un subiect în mod deosebit disputat. I s-au 
acordat foste teritorii germane din Prusia Orientală, dar, 
într-o trădare uimitoare a guvernului polonez din exil şi a 
promisiunilor anterioare de democraţie, a fost recunoscut 
ca legitim guvernul-marionetă al lui Stalin. În mod similar, 
URSS avea să creeze state-satelit în cea mai mare parte a 
Europei Centrale şi de Est, conduse de partide comuniste 
unice: Albania, Bulgaria, Cehoslovacia, Ungaria, România 
şi, mai târziu, Germania de Est. In Iugoslavia a fost 
proclamată o republică federală populară în noiembrie, 
condusă de partizanul comunist Josip Broz Tito (1892 - 
1980). 

Deşi luptele din Europa se terminaseră, războiul din 
Asia continua. Ca parte a Acordului de la Potsdam, URSS a 
declarat război Japoniei pe 2 august şi a invadat 
Manciuria. Japonia s-a predat abia pe 2 septembrie, după 
atacurile nucleare ale americanilor de la Hiroshima şi 
Nagasaki. 


Odată cu încheierea celui de-al Doilea Război 
Mondial, au fost luate măsuri pentru evitarea acestui fel de 
conflict pe viitor. Naţiunile Unite (ONU) au fost înfiinţate 
oficial pe 24 octombrie, ca organism menit să promoveze şi 
să  salvgardeze pacea şi să încurajeze cooperarea 
internaţională. Spre deosebire de ineficienta Ligă a 
Naţiunilor, care a fost desfiinţată, ONU a fost o organizaţie 
mult mai puternică şi mai influentă şi mult mai de succes 
în ceea ce şi-a propus la fondare. În ciuda acestui fapt, în 
următoarele patru decenii Europa avea să fie divizată de 
un alt conflict, Războiul Rece. 

CAPITOLUL. 6 

Europa 

CONTEMPORANĂ 

Începutul Războiului Rece 

Finalul celui de-al Doilea Război Mondial a 
reprezentat şi începutul unui conflict diferit (şi mult mai 
lung). Acesta a ajuns să fie cunoscut drept Războiul Rece 
şi a opus Vestul democrat-capitalist, condus de SUA, 
Estului comunist, condus de URSS. Ambele supraputeri 
aveau la dispoziţie arme nucleare care, odată folosite, ar fi 
adus distrugerea mondială. Impulsionaţi de această 
rivalitate, şi sovieticii, şi americanii au format alianţe 
globale care aveau să ducă la crearea a două blocuri de 
putere. În loc să lupte una cu cealaltă, cele două tabere s- 
au văzut adesea implicate în războaiele altor state, fiecare 
susţinându-şi aliaţii, sperând să instaureze regimuri 
prietene în  aceleţări. Această luptă geopolitică şi 
ideologică a împărţit Europa în două - de Est şi de Vest, 
despărțite de aşa-numita Cortină de Fier. 

Primul conflict armat din Războiul Rece a avut loc în 
Grecia. După încheierea ocupaţiei Axei, diferite grupuri 
din Rezistenţa greacă s-au luptat pentru a umple golul de 
putere rămas. La finele lui 1944, alianţa tensionată între 
comunişti şi facţiuni regaliste s-a destrămat, ducând la 
violenţe la Atena. 

Churchill era hotărât să nu îi lase pe comunişti să 

ajungă la putere şi a trimis forte britanice împotriva lor, 
dezarmându-i în februarie 1945. Au urmat represalii la 
scară largă, violenţe şi ucideri ale simpatizanţilor de 
stânga. S-au ţinut alegeri în martie 1946, iar referendumul 
organizat în septembrie a aprobat păstrarea monarhiei. 
Comuniştii au boicotat ambele voturi, susţinând că au fost 
falsificate. A urmat un război de gherilă între comunişti şi 
forţele guvernamentale. URSS a evitat să îi susţină în mod 
direct pe comunişti, dar aceştia au primit întăriri din 
Albania, Bulgaria şi Iugoslavia. De cealaltă parte, britanicii 
au susţinut activ guvernul până când costurile în creştere 
i-au forţat să îşi retragă ajutoarele în 1947, SUA luându-le 
însă locul. Guvernul grec a obţinut victoria abia în 1949. 
Războiul dăunase Greciei chiar mai mult decât invazia şi 
ocupaţia Axei şi luptele au dus la strămutarea a peste 
500.000 de oameni. 

Dorinţa americanilor de a opri dominaţia sovietică în 
Europa a presupus menţinerea acolo a unei forţe armate 
pe termen lung. In martie 1947, preşedintele Truman a 
anunţat că politica americană va fi de a susţine „popoarele 
libere” în lupta lor cu regimurile totalitare. Doctrina 
Truman a devenit principalul vector ideologic al politicii 
externe americane, SUA oferind armament, susţinere 
militară şi fonduri grupurilor anticomuniste din întreaga 
lume. Pe lângă ajutorul dat forţelor guvernamentale în 
Războiul Civil Grec, SUA au trimis ajutor financiar şi în 
Turcia pentru a se asigura că transporturile sovietice nu 
trec prin strâmtorile turceşti dinspre Marea Neagră în 
Marea Mediterană. 

Guvernul american a început Planul de patru ani 
pentru recuperarea Europei, cunoscut mai bine ca Planul 
Marshall, în 1948. Acesta a oferit ajutor financiar în 
valoare de 

13 miliarde de dolari unui număr de 17 ţări 
europene, cel mai mult primind Marea Britanie, Franţa şi 
Germania de Vest (vezi mai jos detaliile împărţirii). Uniunii 
Sovietice i-a fost oferită şansa să participe, dar a refuzat şi 

nu a permis nici statelor satelit din Europa de Est să 
primească bani. Planul a avut un mare succes în 
reconstruirea economiei europene zdruncinate după 
război, contribuind la creşterea şi la îmbunătăţirea 
relaţiilor comerciale dintre naţiuni. 

Nicio zonă a Europei nu a fost mai dificil de gestionat 
decât Germania, care a rămas sub ocupaţia Aliaților. În 
vest, SUA, Marea Britanie şi Franţa au plănuit să unească 
zonele ocupate pentru a forma o republică federală. Ca 
parte a Planului Marshall, Germania de Vest a fost 
stabilizată financiar şi, în iunie 1948, a primit o nouă 
monedă, marca germană (Deutsche Mark). URSS nu a fost 
de acord întrucâtâşi dorea ca economia Germaniei să 
rămână slabă. Stalin a reacţionat la reformele monetare 
anunțând o blocadă a Berlinului de Vest, împiedicând 
intrarea oricărui tip de trafic, rutier sau aerian, în partea 
oraşului controlată de Aliaţii occidentali. Berlinul de Vest a 
fost izolat de restul lumii, cu doar o lună de rezerve de 
hrană. Stalin a anutant că blocada va fi ridicată doar la 
retragerea mărcii germane. Aliaţii occidentali au refuzat să 
cedeze, pornind o operaţiune amplă de aprovizionare pe 
calea aerului. Echipaje de zbor au lucrat non-stop, 
localnicii ajutând la descărcarea proviziilor. Stalin, 
nedorind să pornească un război, nu a ordonat doborârea 
avioanelor. Blocada s-a prelungit până în iarnă, dar 
zborurile au continuat să vină, aducând, în momentul de 
vârf, 6.000 de tone de provizii pe zi, împiedicând căderea 
Berlinului de Vest. URSS a ridicat blocada în mai 1949. 

NATO 

Un alt semn al diviziunii în creştere a Europei a fost 
formarea Organizaţiei Tratatului Atlanticului de Nord 
(NATO), în aprilie 1949. Cu forţe militare sovietice 
staționate în Europa Centrală şi de Est, puterile 
occidentale au hotărât că trebuie să creeze o alianţă 
oficială care să li se opună. NATO a fost un sistem de 
siguranţă colectivă, în care statele membre au convenit să 
sară în apărarea celorlalte în cazul unui atac. Ţările care 

au semnat acordul de fondare sunt Belgia, Danemarca, 
Franţa, Islanda, Italia, Luxemburg, Olanda, Norvegia, 
Portugalia şi Marea Britanie; lor li s-au alăturat Canada şi 
SUA. În 1952 au fost acceptate Grecia şi Turcia, iar 
Germania de Vest s-a alăturat în 1955. Formarea NATO a 
oficializat existenţa a două forţe oponente puternic 
înarmate pe teritoriul Europei, pregătite de izbucnirea 
unui război de masă care, din fericire, nu a venit. 

Începuturile integrării europene 

După al Doilea Război Mondial, multe naţiuni 
europene s-au orientat spre cooperare internaţională şi au 
construit punți, chiar între state cu o lungă istorie de 
război şi rivalitate. Pe 9 mai 1950, ministrul de externe al 
Franţei, Robert Schuman (1886 - 1963), a ţinut un discurs 
în care sugera unificarea producţiei de cărbune şi de oţel a 
Franţei şi a Germaniei de Vest. Această declaraţie a dus 
apoi la 

Tratatul de la Paris, care a stabilit înfiinţarea 
Comunităţii Europene a Cărbunelui şi Oţelului (CECO), nu 
doar între Franţa şi Germania de Vest, ci incluzând şi 
Belgia, Olanda, Luxemburg şi Italia. Semnând acel acord, 
liderii celor şase ţări au stabilit să creeze o piaţă comună 
pentru cărbune şi oţel. Consecința logică era scăderea 
competiţiei pentru aceste resurse naturale vitale, dar şi 
scăderea posibilităţii izbucnirii războiului între aceste ţări 
datorită legăturilor economice strânse. A fost înfiinţată o 
„Adunare Comună” unde să se poată întâlni reprezentanţi 
din CECO; în acest moment era doar un for consultativ 
menit discuţiilor, lipsit de puteri legislative. Tot prin 
Tratatul de la Paris a luat fiinţă şi Curtea Europeană de 
Justiţie. CECO va fi prima dintr-o succesiune de instituţii 
suprastatale ce aveau să crească în influenţă şi 
importanţă, strângând în cadrul lor un număr tot mai mare 
de state europene. 

După înfiinţarea CECO, statele membre au continuat 
integrarea. În 1957 au semnat Tratatul de la Roma, prin 
care se înfiinţa Comunitatea Economică Europeană (CEE), 

al cărei scop era crearea unei pieţe unice între cele şase 
state, în care barierele economice să fie înlăturate pentru 
toate produsele şi unde să fie impus un set convenit de 
tarife asupra bunurilor de import. În plus, a fost creată 
Comunitatea Europeană a Energiei Atomice (Euratom) 
pentru a stabili o piaţă comună pentru energia nucleară şi 
pentru dezvoltarea ei sigură şi paşnică. Adunarea Comună 
a CECO a devenit Adunarea Parlamentului European, care 
s-a întrunit pentru întâia oară în Luxemburg în 1958, fiind 
redenumită mai târziu Parlamentul European. Tot în acel 
an a fost înfiinţată şi Comisia Europeană, care acţiona ca 
executiv al CEE şi era alcătuită din comisari din fiecare 
stat membru. Prima iniţiativă majoră a CEE a fost Politica 
Agricolă Comună, al cărui scop a fost stabilizarea sursei de 
hrană, fixarea preţurilor şi susţinerea fermierilor. CEE nu a 
fost lipsită de controverse, întrucât mulţi politicieni 
considerau că avea să afecteze suveranitatea naţională. De 
Gaulle, preşedintele Franţei, a fost un opozant de seamă al 
CEE. In 1965 a retras reprezentanţii Franţei din consiliile 
CEE până la găsirea unui compromis prin care membrii să 
aibă drept de veto împotriva politicilor care le-ar fi afectat 
interesul naţional. Integrarea a continuat: Tratatul de la 
Bruxelles, care a intrat în vigoare în 1967, a unit forurile 
CECO, Euratom şi CEE; împreună, au devenit cunoscute 
drept Comunitățile Europene. În anul următor toate 
tarifele între membrii CEE au fost înlăturate. 

Au început să apară şi extinderi. În 1961, 
Danemarca, Irlanda, Norvegia şi Marea Britanie au făcut 
demersuri pentru a se alătura Comunităţilor Europene. De 
Gaulle le-a respins prin veto în 1963, întrucât considera că 
intrarea englezilor era doar o modalitate ca SUA să îşi 
extindă influenţa asupra Europei. După ce de Gaulle şi-a 
dat demisia în 1969, veto-ul său în privinţa aderării 
Danemarcei, Irlandei, Norvegiei şi Marii Britanii a fost 
ridicat. Prin urmare, aceste ţări (cu excepţia Norvegiei, 
care a decis, în urma unui referendum, să nu se mai 
alăture) s-au alăturat Comunităţilor Europene în 1973. 

Marea uniune europeană prindea contur. 

Miracolul german în 1945, Germania era în ruine, iar 
economia îi era la pământ. Ca urmare a rivalităţilor din 
Războiul Rece, ţara a fost împărţită oficial în 1949, atunci 
când a luat sfârşit ocupaţia Aliaților (deşi zeci de mii de 
soldaţi au rămas staţionaţi acolo). Partea de est a devenit 
un stat satelit al sovieticilor, Republica Democrată 
Germană, în timp ce vestul a devenit Republica Federală 
Germania. Căile diferite pe care au luat-o Germania de 
Vest şi cea de Est ilustrează cel mai bine impactul negativ 
al comunismului. Deşi Germania de Est a avut o economie 
puternică în comparaţie cu restul blocului estic, a fost 
rapid depăşită de Germania de Vest. Primul cancelar 
postbelic al Germaniei de Vest a fost Konrad Adenauer 
(1876 - 1967), fost primar din Koln, care fusese arestat şi 
încarcerat de nazişti în 1944 după tentativa eşuată de 
asasinat asupra lui Hider. După alegerea sa ca lider al 
Germaniei de Vest în 1949, Adenauer a construit legături 
cu foşti inamici şi a plătit daune Israelului pentru 
Holocaust. Sub conducerea lui, economia vest-germană s-a 
transformat. Pe lângă noua monedă, marca germană, a fost 
îndepărtat controlul preţurilor şi taxele au fost scăzute. 
Guvernul vest-german, care îşi avea sediul la Bonn, s-a 
folosit de fondurile Planului Marshall pentru a împrumuta 
companiile, ajutându-le astfel să reconstruiască. Ca 
rezultat al acestor politici şi având şi aportul a milioane de 
muncitori care fugeau spre vest din Germania de Est, 
economia vest-germană şi-a revenit, devenind rapid una 
dintre cele mai puternice şi mai dinamice din Europa. Atât 
de spectaculoasă a fost creşterea Germaniei de Vest încât 
a devenit cunoscută ca Wirtschaftswunder („miracol 
economic”). 

Schimbare în URSS 

După al Doilea Război Mondial, Stalin era hotărât să 
obţină siguranţa URSS prin dominarea Europei de Est. 
Excepţia era Iugoslavia - deşi era stat comunist, liderul 
său, Tito, s-a aflat adesea în conflict cu Stalin. În 1948, 


1 


neînțelegerile dintre cei doi au dus la excluderea 
Iugoslaviei din Cominform, organismul înfiinţat de URSS 
cu scopul de a coordona partidele comuniste din Europa. 
Tito a continuat să îşi urmeze propriul drum şi, în 1961, 
împreună cu India, a înfiinţat Mişcarea de Nealiniere - un 
grup de naţiuni care încercau să îşi păstreze independenţa 
faţă de orice bloc de putere. 

Stalin a mărit capacitatea militară a URSS, crescând 
dimensiunea forţelor armate şi supraveghind dezvoltarea 
armelor nucleare în 1949. Cultul personalităţii format în 
jurul lui, care îl înfăţişă ca pe un tătuc naţional atotştiutor, 
a fost încurajat. Pe măsură ce îmbătrânea, Stalin devenea 
tot mai paranoic. In septembrie 1952 a ordonat ca mai 
mulţi doctori de la Kremlin să fie arestaţi, torturați şi ucişi 
în baza suspiciunii neîntemeiate că plănuiseră asasinarea 
liderilor sovietici. Majoritatea celor acuzaţi erau evrei şi 
probabil Stalin plănuia utilizarea acestui „Complot al 
doctorilor” ca parte a unei campanii mai mari de politici şi 
epurări antisemite. Înainte să îşi poată pune planurile în 
aplicare, a suferit o hemoragie cerebrală în noaptea de 1 
spre 2 martie 1953. A murit patru zile mai târziu. 

Stalin nu a lăsat planuri concrete pentru succesiunea 
lui. Figurile de prim rang ale regimului au hotărât să 
instituie un regim de conducere colectivă. Iniţial, figura 
dominantă a fost cea a lui Gheorghi Malenkov (1902 - 
1988), care a condus şi guvernul, şi partidul. Consiliul de 
Miniştri însă a decis rapid că fusese concentrată prea 
multă putere în mâinile lui Malenkov. Acesta a continuat să 
ocupe funcţia de şef al guvernului, dar a fost înlocuit ca şef 
al partidului de Nikita Hruşciov (1894 - 1971). A urmat o 
luptă pentru putere, din care Hruşciov a ieşit victorios, ca 
lider naţional unic, până la finalul anului 1953. Hruşciov a 
anulat multe dintre politicile lui Stalin, denunţându-le 
brutalitatea, eliberând milioane de prizonieri politici şi 
făcând primii paşi spre democratizare. În 1955 a fost de 
acord să înceteze ocuparea Austriei, care a devenit 
republică democrată neutră. 


Hruşciov a supravieţuit în 1957 unei încercări 
internaţionale de a-l înlătura. Mai târziu în acelaşi an, 
URSS a lansat o rachetă balistică intercontinentală şi 
primul satelit spaţial. Acest fapt a dus la o cursă a 
înarmărilor şi la una spaţială cu SUA, care, împreună cu 
Criza rachetelor din Cuba din 1962, au afectat puternic 
relaţiile dintre cele două supraputeri. Un dezastru mondial 
a fost evitat doar în urma negocierilor şi, în 1963, URSS, 
SUA şi Marea Britanie au semnat Tratatul de interzicere a 
testelor nucleare, care interzicea testarea supraterană a 
armelor nucleare. În ciuda acestui fapt, în 1964 a mai avut 
loc un complot menit să îl înlăture pe Hruşciov. Acesta nu 
a mai reuşit să păstreze încrederea conducerii sovietice şi 
a fost forţat să se retragă. 

Hruşciov a fost urmat de Leonid Brejnev (1906 - 
1982). În 1975, acesta a luat parte la Acordul de la 
Helsinki, o declaraţie semnată de 33 de state europene 
(plus SUA şi Canada) prin care se fixau graniţele Europei. 
Decizia lui Brejnev de a invada Afghanistanul în 1979 a 
avut repercusiuni majore. Războiul şi cheltuielile militare 
masive au reprezentat o povară grea pentru URSS, ducând 
într-un final la destrămarea sa. 

Blocul estic în anii 1950 şi 1960 

Pe 14 mai 1955, URSS şi şapte dintre statele sale 
satelit au semnat Tratatul de prietenie, colaborare şi ajutor 
reciproc de la Varşovia. Acesta a întărit controlul sovietic 
asupra regiunii, permițându-i să menţină trupe pe 
teritoriul sateliților, acţionând ca o contrapondere la tot 
mai puternica NATO. Hegemonia sovietică a fost însă 
contestată. În iunie 1953, înaintea semnării Tratatului de 
la Varşovia, muncitorii din construcţii din Berlinul de Est 
au intrat în grevă, ceea ce a dus la un val naţional de 
proteste şi acţiuni industriale, violent contracarat de 
poliţia est-germană şi de Armata Roşie. 

Tratatul de la Varşovia nu a împiedicat tulburările 
politice în blocul estic. În octombrie 1961, protestele din 
Polonia au dus la instalarea unui nou lider reformator, 

Władysław Gomułka (1905 - 1982). Guvernul sovietic i-a 
permis să rămână la putere, crescând astfel autonomia 
Poloniei. Gomułka a condus Polonia timp de paisprezece 
ani. A devenit mai autoritar cu timpul, tendinţa culminând 
în 1968, când a reprimat proteste studenţeşti şi a aprobat 
o campanie antisemită care a dus la emigrarea a mii de 
evrei polonezi. Evenimentele din Polonia i-au încurajat şi 
pe  disidenţii antisovietici din Ungaria. Studenţi din 
Budapesta au mărşăluit pe străzi, pornind o revoluţie care 
avea să răstoarne guvernul. Noul prim-ministru, Imre 
Nagy (1896 - 1958), a anunţat că avea să reinstituie 
alegeri libere şi să retragă Ungaria din Tratatul de la 
Varşovia. URSS a trimis Armata Roşie să zdrobească noul 
regim. Nagy a fost arestat (şi, într-un final, executat) şi mai 
cooperantul Jânos Kâdâr (1912 - 1989) a fost instalat lider; 
acesta a condus ţara până în 1988 şi a instituit un sistem 
de reforme graduale cu elemente de economie de piaţă, 
cunoscut drept „comunism gulaş”. 

Berlinul s-a aflat în centrul luptei dintre URSS şi 
Occident în 1961. Deşi graniţa dintre cele două Germanii a 
fost închisă, mii de oameni au fugit de stăpânirea 
comunistă în Berlinul de Vest. URSS a decis să stopeze 
această modalitate de fugă şi, în iunie, Hruşciov a cerul 
forţelor occidentale să se retragă din Berlinul de Vest. Pe 
13 august, autorităţile est-germane au început să monteze 
sârmă ghimpată şi blocuri de beton în jurul Berlinul de 
Vest. Odată terminat, Zidul Berlinului a avut aproape 160 
de kilometri lungime şi o pază puternică pentru a-i 
împiedica pe cei care doreau să treacă dincolo. Zidul a 
rămas un simbol al diviziunii ideologice a Europei. 

În ianuarie 1968, Alexander Dubček (1921 - 1992) a 
devenit lider naţional al Cehoslovaciei. A anunţat noua 
direcţie a „socialismului cu faţă umană”. Economia urma 
să fie liberalizată, libertatea cuvântului era garantată şi se 
dorea democratizarea sistemului politic. „Primăvara de la 
Praga” a luat sfârşit în august, când URSS (împreună cu 
Bulgaria, Ungaria şi Polonia) a invadat şi a ocupat ţara. 

Acţiunea a fost justificată prin Doctrina Brejnev, care 
afirma că URSS poate interveni militar în naţiunile 
comuniste despre care considera că se abat de la calea 
corectă. Dubček a fost forţat să îşi anuleze reformele şi a 
demisionat anul următor. Chiar în cadrul blocului estic 
invazia a fost controversată. Liderul român Nicolae 
Ceauşescu (1918 - 1989) a criticat acţiunile URSS. Albania 
a mers şi mai departe: liderul său, Enver Hoxha (1908 - 
1985), şi-a retras ţara din Tratatul de la Varşovia în semn 
de protest. Evenimentele din 1968 au arătat că URSS era 
în continuare dispusă să îşi folosească întreaga dominație 
asupra sateliților săi. 

Decolonizare europeană 

Doar câteva colonii europene există şi azi. 
Majoritatea sunt insule mici din Caraibe sau din Pacificul 
de Sud, ultimele vestigii ale întinselor imperii coloniale 
care dominau la un moment dat lumea. Decolonizarea a 
căpătat amploare după 1945 pe măsură ce puterile 
europene, adesea falite ca urmare a celui de-al Doilea 
Război Mondial, le-au acordat independenţă fostelor 
colonii. În anumite locuri s-au purtat războaie de eliberare 
naţională pentru obţinerea independenţei şi 
autodeterminării acolo unde guvernele europene au 
refuzat să cedeze controlul. În plus, au existat adesea 
violenţe şi instabilitate politică în noile state independente. 

Marea Britanie îşi clădise cel mai mare imperiu 
colonial din istorie. Din 1931 până în 1947 acordase 
independenţă Canadei, Australiei şi Noii Zeelande. Şi 
Africa de Sud şi-a dobândit suveranitatea în 1934, deşi 
populaţia de culoare a rămas lipsită de drepturi. 
Stăpânirea britanică în subcontinentul indian a luat sfârşit 
în 1947, după decenii de proteste. India a fost împărţită pe 
criterii religioase, ceea ce a dus la crearea statelor 
separate India şi Pakistan. împărţirea a dislocat milioane 
de oameni şi a dus la violenţe în masă în care au fost ucişi 
sute de mii de oameni. În 1948, Birmania (acum Myanmar) 
şi Ceylon (acum Sri Lanka) şi-au câştigat independenţa şi 

forţele britanice s-au retras şi din Palestina, în acelaşi an, o 
insurecție comunistă împotriva stăpânirii britanice a 
început în Federaţia Malaya. Luptele au continuat şi după 
ce federaţia şi-a câştigat independenţa sub numele de 
Malaezia (Malaysia), în 1957, sfârşindu-se abia în 1960. 
Stăpânirea britanică în Africa a luat sfârşit în anii 1950 şi 
1960; procesul a fost adesea violent - precum în Kenya, 
unde mii de rebeli Mau au fost ucişi. Deşi Egiptul fusese 
independent încă din 1922, Marea Britanie (şi Franţa) au 
invadat ţara în 1956 pentru a împiedica naţionalizarea 
Canalului Suez. Presiunea internaţională le-a forţat să se 
retragă după o săptămână, această retragere simbolizând 
finalul statutului Marii Britanii de supraputere. Jamaica şi- 
a câştigat independenţa în 1962 şi, în următoarele trei 
decenii, a fost urmată de alte dominioane britanice din 
Caraibe. Coloniile britanice din Pacific au devenit 
independente în anii 1970. Într-un final, Hong Kong a fost 
înapoiat Chinei în 1997. 

Franţa a încercat să îşi păstreze câteva dintre 
coloniile de peste mări, ceea ce a dus la conflicte cu 
grupurile proindependenţă din Indochina, care fusese 
ocupată de Japonia în al Doilea Război Mondial. Franţa a 
fost forţată să acorde independenţă Cambodgiei şi 
Laosului în 1953 şi, în urma unei înfrângeri categorice la 
Dien Bien Phu în 1954, s-a retras din Vietnam (care era 
împărţit în nord şi sud, ceea ce a pregătit terenul pentru 
intervenţia americană de mai târziu şi pentru războiul civil 
ce avea să dureze până în 1975). In Africa, Franţa a 
încercat să înăbuşe mişcările de independenţă, adesea 
folosindu-se de forţă - mai ales în Madagascar, Algeria şi 
Camerun -, dar, în 1962, a fost silită să renunţe la 
controlul asupra celor mai multe colonii de pe continent. 

Şi puterile imperiale europene mai mici şi-au pierdut 
coloniile. Ca urmare a unei revoluţii naţionaliste, Indiile de 
Est Olandeze au devenit independente sub numele de 
Indonezia în 1949. Surinamul, în America de Sud, le-a 
urmat în 1975, dar insulele olandeze din Caraibe fac şi 

acum parte din Regatul Olandei. Imperiul Belgian a mai 
rezistat în Congo până în 1960 şi în Burundi şi Rwanda 
până în 1962. Guineea Ecuatorială, un teritoriu din Africa 
Centrală stăpânit de Spania, şi-a câştigat independenţa în 
1968. Una dintre cele mai îndelungate lupte pentru 
independenţă a fost Războiul Colonial Portughez, care a 
durat din 1961 până în 1974, în urma căruia coloniile 
portugheze din Africa şi-au dobândit independenţa. În alte 
părţi, Portugalia a renunţat la controlul asupra Timorului 
de Est în 1975 şi asupra oraşului Macao în 1999. 


Schimbări în Portugalia şi în Spania în 1926, Prima 
Republică Portugheză a căzut în urma unei lovituri de stat 
militare. Şase ani mai târziu, Antonio de Oliveira Salazar 
(1889 - 1970), fost ministru de finanţe, a devenit prim- 
ministru. Acesta a supravegheat crearea regimului 
conservator, naţionalist şi autoritar cunoscut ca Estado 
Novo („Statul Nou”) începând cu anul 1933. Noul stat 
folosea cenzura, iar inamicii politici erau încarceraţi, în 
timp ce partidele de opoziţie erau interzise. Salazar a 
menţinut neutralitatea Portugaliei în al Doilea Război 
Mondial, rămânând preşedinte până când a suferit o 
hemoragie cerebrală în 1968. În acel moment Portugalia 
era deja angrenată într-o acţiune militară nepopulară şi 
costisitoare în încercarea de a-şi păstra coloniile din 
Africa. Aceste războaie au determinat un grup de ofiţeri 
pacifişti să organizeze o lovitură de stat, în urma căreia au 
înlăturat Estado Novo în 1974. Această Revoluţie a 
Garoafelor (numită aşa din cauza naturii sale paşnice) a 
adus un nou regim care a încheiat războaiele coloniale şi a 
organizat alegeri libere, deschizând drumul spre stabilitate 
politică şi intrarea în CEE. 

La scurtă vreme după schimbarea regimului Estado 
Novo din Portugalia, au avut loc schimbări şi în Spania. 
După victoria din războiul civil, Franco reprimase opoziţia 
şi cenzurase presa. Încercările lui de a face din Spania o 
ţară independentă economic au eşuat, ducând ţara la un 

pas de foamete generală. În anii 1960 şi 1970, Spania şi-a 
deschis porţile către investiţii străine şi s-a industrializat 
rapid. Franco a deţinut puterea până la moarte, survenită 
în urma unui atac de cord în 1975. Monarhia a fost apoi 
restaurată sub Juan Carlos I (n. 1938) şi primele alegeri 
libere au fost organizate în 1977. Guvernul ales 
democratic a supravieţuit unei încercări de lovitură de stat 
în 1981, când Gărzile Civile rebele i-au ţinut ostatici pe 
membrii parlamentului şi pe miniştri timp de 18 ore. Juan 
Carlos a denunţat public această lovitură de stat, care s-a 
stins rapid, întărind succesul tranziţiei către democraţie a 
Spaniei. 
Extindere a CEE şi crearea UE 


În iunie 1979, primele alegeri pentru Parlamentul 
European (ai cărui membri erau numiţi, înaintea acestor 
alegeri, de parlamentele naţionale) au fost ţinute în nouă 
ţări ale CEE, numărul de reprezentanţi fiind determinat de 
populaţie - deşi statelor mai mici li se acordă o 
reprezentare mai mare. Acestea au fost primele alegeri 
internaţionale şi, de atunci, s-au ţinut o dată la cinci ani, 
deşi prezenţa la vot a fost adesea scăzută - uneori 
coborând sub 50% în multe ţări. Membrii Parlamentului 
European nu sunt grupaţi în funcţie de ţara de origine, ci 
în blocuri de partide europene. De la începuturile sale, 
puterile Parlamentului European au crescut, având acum 
responsabilităţi în numeroase probleme legislative şi 
bugetare. 

CEE s-a extins în anii 1980 şi mai mult în sudul 
Europei, Grecia alăturându-se în 1981, iar Portugalia şi 
Spania în 1986. 

În acel an a fost semnat Actul Unic European, 
angajând statele membre în crearea unei pieţe unice până 
la finele lui 1992. Acest act a dat CEE o putere mai mare 
prin care să desființeze barierele comerciale şi să aplice 
politici în zone de interes comun precum mediul şi 
drepturile consumatorului. 


Uniunea Europeană a luat naştere în 1993. A fost 
creată printr-un tratat redactat de membrii CEE în oraşul 
olandez Maastricht în decembrie 1991 şi semnat două luni 
mai târziu. Maastricht a redenumit CEE Comunitatea 
Europeană, reflectând faptul că obiectivul său trecea de 
sfera strict economică, devenind un „prim pilon” al Uniunii 
Europene. Ceilalţi doi piloni au fost o politică externă 
comună şi colaborarea în probleme penale. Cei doi 
arhitecţi ai acestei mişcări epocale către o integrare şi mai 
largă au fost cancelarul german Helmut Kohl (1930 - 
2017) şi preşedintele francez François Mittenând (1916 - 
1996), al căror parteneriat strâns a simbolizat 
reconcilierea între cele două naţiuni în speranţa că 
împreună vor garanta o pace de durată în Europa de Vest. 
Nu toţi liderii europeni au fost atât de entuziaşti în privinţa 
integrării - de exemplu, prim-ministrul britanic Margaret 
Thatcher (1925 - 2013) a fost din ce în ce mai 
circumspectă în privinţa UE în anii 1980, temându-se că 
avea să devină un „suprastat” condus de la Bruxelles. 
Maastricht a fixat şi câteva criterii pentru statele care 
aderau: trebuiau să fie democraţii cu piaţă liberă, dispuse 
să accepte legile UE. Drept urmare, Austria, Finlanda şi 
Suedia au fost acceptate în UE în 1995 (Norvegia a respins 
din nou intrarea în UE în urma unui referendum). Odată cu 
apropierea noului mileniu, UE era pregătită pentru un alt 
val de extindere şi integrare. 

Prăbuşirea URSS 

Până în anii 1980, URSS era în colaps din cauza unei 
birocraţii sufocante, a cheltuielilor de apărare şi a 
economiei în stagnare. Sănătatea lui Brejnev era şi ea 
şubredă. Deja cu o serie de alte probleme medicale, a 
suferit un atac cerebral în mai 1982 şi apoi un infarct fatal 
în noiembrie. A fost înlocuit de şeful KGB, Iuri Andropov 
(1914 - 1984); acesta a murit în februarie 1984 în urma 
unei insuficiențe renale. Succesorul lui a fost Konstantin 
Cernenko (1911 - 1985), un conservator cu probleme la 
plămâni şi inimă care a murit în martie 1985. Succesorul 

lui a fost Mihail Gorbaciov (n. 1931), un bărbat mai tânăr 
cu planuri de reformă. 

Gorbaciov era dispus să accepte această provocare. 
Principalele sale iniţiative au fost glasnost şi perestroika. 
Însemnând „deschidere”, a încurajat guvernul sovietic să 
asculte plângerile cetăţenilor, permiţând şi o libertate 
limitată a presei. Perestroika („restructurare”) ţintea să 
schimbe sistemul politic şi economic al URSS. Intr-o 
încercare de a ieşi din stagnare economică, au fost 
introduse elemente ale pieţei libere, permiţându-se din nou 
proprietatea privată şi investiţiile străine. Statul a păstrat 
însă un grad ridicat de control şi economia a rămas lentă. 
Gorbaciov a făcut şi paşi spre democratizare, permiţând 
mai mulţi candidaţi pentru poziţii locale (comuniştii au 
rămas însă singurul partid politic legal). 

Liberalizarea aceasta a sporit sentimentul naţionalist 
în cele 15 republici ce alcătuiau URSS. Protestele 
antiregim au fost înăbuşite violent, aşa cum s-a întâmplat 
în Georgia, unde pe 9 aprilie 1989 Armata Roşie i-a atacat 
pe demonstranţii din Tbilisi, omorând 20 de oameni şi 
rănind câteva mii. 

În republicile baltice, grupurile proindependenţă au 
fost deosebit de puternice şi de bine organizate. Pe 23 
august 1989, protestatarii din toate trei state s-au prins de 
mână pentru a forma Lanţul Baltic, un lanţ uman de două 
milioane de oameni ce s-a întins pe 650 de kilometri, un 
simbol al dorinţei de autodeterminare. _ 

Reformele lui Gorbaciov au avansat. In martie 1990, 
şi-a creat o nouă funcţie cu puteri executive: preşedinte al 
Uniunii Sovietice. În aceeaşi lună a adus amendamente y 
constituţiei URSS permiţând existenţa altor partide în 
afara celui comunist. Sute de partide noi au apărut peste 
noapte. Pe 12 iunie 1990, Congresul Deputaţilor Poporului 
ai Republicii Sovietice Socialiste Federative Rusia şi-a 
declarat intenţia de a crea un stat democrat constituţional 
afirmând că decizia este precumpănitoare faţă de cea a 
URSS. Declarația a fost semnată de Boris Elțîn 

(19312007), preşedinte al Sovietului Suprem Rus, un fost 
aliat al lui Gorbaciov, devenit unul dintre principalii 
contestatari ai acestuia. În acel an, ca pentru a simboliza 
influenţa în scădere a comunismului, oamenii din 
Leningrad au votat schimbarea numelui oraşului înapoi în 
Sankt-Petersburg. 

Gorbaciov a întâmpinat dificultăţi în a-şi impune 
reformele şi politicile, având oponenți şi din partea 
grupurilor naţionaliste, şi din partea conservatorilor din 
propriul partid, în august 1991, pe când se pregătea să 
impună reforme care să descentralizeze statul, dând şi mai 
mult putere republicilor, reacţionari din Partidul Comunist 
au încercat să preia puterea. Gorbaciov a fost ţinut în 
captivitate la reşedinţa sa de vară din Crimeea. Încercarea 
de lovitură de stat s-a stins după ce Elțîn, de pe treptele 
clădirii Parlamentului, i-a denunţat pe pucişti cerând 
eliberarea şi repunerea în drepturi a lui Gorbaciov. Acesta 
a revenit, dar autoritatea i se evaporase. Până la finele 
anului, toate republicile constituente ale URSS îşi 
declaraseră independenţa. Pe 25 decembrie, Gorbaciov şi-a 
dat demisia din funcţia de lider şi URSS s-a dizolvat a doua 
Zi. 

Revoluţiile din 1989 

În anii 1980 nemulţumirile au crescut în blocul estic. 
Prima contestare a comunismului în acest deceniu a avut 
loc în Polonia, unde în 1980 au avut loc proteste la nivel 
naţional împotriva preţurilor ridicate la alimente. La 
Gdansk, 17.000 de muncitori de pe şantierele navale au 
intrat în grevă. Pe 31 august, liderul lor, Lech Walşsa (n. 
1943), un electrician, a ajuns la un acord cu guvernul 
polonez prin care sindicatelor li se dădea dreptul să se 
organizeze şi să facă greve şi li se ofereau alte condiţii 
care îmbunătăţeau viaţa muncitorilor. Solidaritatea s-a 
format pe 22 septembrie primul sindicat independent din 
blocul estic. Până la începutul lui 1981, zece milioane de 
oameni intraseră în sindicat. Au cerut reforme 
suplimentare, ceea ce a făcut guvernul polonez să instituie 

legea marţială în decembrie 1981. Solidaritatea a fost 
declarată ilegală, liderii ei arestaţi, fiind apoi dizolvată în 
octombrie 1982. 

1989 avea să fie anul în care revoltele populare şi 
rezistenţa civilă au dus la revoluţie şi la schimbarea 
permanentă de regim. Guvernul comunist al Ungariei a 
fost forţat să înceapă discuţii cu grupuri de opozanți în 
aprilie, ceea ce a dus la reforme majore. Republica 
Ungaria a fost proclamată pe 23 octombrie şi au avut loc 
alegeri libere pluripartite în mai 1990. Intre timp, gardul 
de graniţă cu Austria a fost desfiinţat, permițându-le 
câtorva mii de unguri (precum şi est-germani şi 
cehoslovaci) să călătorească în Vest în primăvara şi vara 
lui 1989. In Polonia au fost ţinute alegeri parlamentare 
parţial libere în iunie. Solidaritatea, interzisă anterior, a 
câştigat aproape toate funcţiile pentru care a avut dreptul 
să candideze. Liderul Solidarităţii, Walşsa, a fost ales 
preşedinte şi a condus tranziţia Poloniei spre democraţie. 

Guvernul est-german nu a putut să suprime mişcările 
paşnice proreformă din ce în ce mai frecvente şi mai 
răspândite. Pe 9 noiembrie s-a anunţat că este legal să 
intri în Germania de Vest. În acea seară mii de locuitori ai 
Berlinului de Est s-au adunat la zidul care despărţea oraşul 
în două. Vameşii copleşiţi i-au lăsat să treacă dincolo de 
zid, care a început să fie dărâmat de mulţimea adunată. 
Simbolul Cortinei de Fier se prăbuşea în timp ce berlinezii 
sărbătoreau. Au avut loc alegeri libere în Germania de Est 
în 18 martie 1990, iar Germania s-a reunificat în 
octombrie. Helmut Kohl, care fusese cancelar al Germaniei 
de Vest din 1982, a devenit liderul naţiunii reunificate, 
ocupând poziţia până în 1998. A condus prima etapă a 
reunificării, inclusiv mutarea capitalei de la Bonn la Berlin, 
deşi, chiar şi azi, rămân diferenţe economice semnificative 
între estul şi vestul Germaniei. 

In ultimele luni ale lui 1989, regimurile comuniste au 
căzut în Bulgaria, Cehoslovacia şi România. În Bulgaria, 
Todor Jivkov (1911 - 1998), care condusese ţara din 1954, 

a fost forţat să demisioineze pe 10 noiembrie şi au fost 
ţinute alegeri libere în iunie 1990. In Cehoslovacia, după 
ce un marş studenţesc în Praga a fost suprimat violent de 
poliţie pe 17 noiembrie, națiunea a fost cuprinsă de 
proteste. În şase săptămâni guvernul comunist a renunţat 
la putere. Pe 29 decembrie, dramaturgul şi disidentul 
Václav Havel (1936 - 2011) a devenit preşedinte şi au fost 
ţinute alegeri în iunie următor. Această Revoluţie de 
Catifea (numită aşa din cauza formei ei paşnice) a fost 
urmată de Divorțul de Catifea din 1993: separarea paşnică 
între Republica Cehă şi Slovacia. 

Ultimul eveniment major din 1989 a avut loc în 
România. Pe 21 decembrie, Ceauşescu s-a adresat 
participanţilor la o manifestaţie la Bucureşti. Mulțimea a 
început să strige şi să îl huiduie, arătând disprețul în 
creştere faţă de cel care stăpânise România cu mână de 
fier din 1965. Ţara a fost cuprinsă de violenţă. Ceauşescu 
şi soţia lui (care era şi viceprim-ministru) au fost capturați 
de armată şi judecaţi de un tribunal militar. Ambii au fost 
găsiţi vinovaţi de crime împotriva naţiunii şi executaţi. 
Odată cu începerea unui nou deceniu, democraţia intra în 
Europa Centrală şi de Est. 

Rusia post-sovietică 

Pe 8 decembrie 1991, pe fundalul dezintegrării 
URSS, liderii din Belarus, Rusia şi Ucraina au semnat 
Acordurile de la Belaveja. Acestea consimţeau înlocuirea 
URSS cu Comunitatea Statelor Independente (CSI). Cu 
excepţia statelor baltice, toate fostele republice ale URSS 
s-au alăturat CSI. Pe 21 decembrie a fost semnat 
Protocolul de la Almati, prin care se forma în mod oficial 
CSI şi prin care Rusia era declarată stat succesor al URSS. 
CSI a fost o confederație mult mai puţin strictă decât 
URSS, având ca obiective coordonarea economică, politică 
şi siguranţa comună. 

Au urmat lupte între fostele componente ale URSS. în 
1988 au izbucnit lupte în Nagorno-Karabah, care era parte 
din Azerbaidjan, dar avea o populaţie majoritar armeană 

care îşi dorea să se desprindă şi să se alăture Armeniei. 
Situaţia a evoluat într-un război de şase ani care a implicat 
guvernele azer şi armean. Regiunea Nagorno-Karabah a 
devenit independentă de facto, dar este recunoscută 
internaţional ca făcând parte din Azerbaidjan. În mod 
similar, în Osetia de Sud şi în Abhazia din Georgia au 
existat războaie separatiste care au adus independenţa de 
facto a zonelor respective. Într-un final, în 1992, după 
patru luni de lupte, regiunea Transnistria din Moldova a 
devenit un stat independent de facto. 

Nou născuta Federație Rusă era cuprinsă de haos. 
Avea de înfruntat un deficit bugetar major, o scădere 
masivă a productivităţii, inflaţie  galopantă, crimă 
organizată în creştere şi şomaj la scară largă. Industriile 
naţionale au fost privatizate, ceea ce a dus la apariţia unei 
clase de oligarhi care cumpăraseră bunuri de stat la 
preţuri de nimic. În aprilie 1993, Elțîn, confruntat cu critici 
generalizate, a câştigat un referendum care a arătat că 
majoritatea electoratului avea încrederea în conducerea 
lui. Elțîn a continuat să fie în conflict cu Parlamentul rus şi, 
în octombrie, s-a folosit de armată pentru a-i învinge pe 
contestatari. În decembrie, o nouă constituţie care întărea 
puterea preşedintelui a fost aprobată prin referendum. 
Datorită împrumuturilor de la Fondul Monetar 
Internaţional, a veniturilor din petrol şi gaz natural şi a 
reformelor monetare, Elțîn a stabilizat economia rusă. 
Popularitatea lui a scăzut însă treptat întrucât pentru mulţi 
oameni poziţia financiară nu era încă asigurată, iar 
standardul de viaţă era inferior celui din comunism. 

Multe dintre regiunile Rusiei au cerut o autonomie 
mai mare, purtând adesea războaie pentru a o obţine 
(folosindu-se şi de atacuri teroriste împotriva civililor). 
Luptele cele mai dure au avut loc în Cecenia, o regiune cu 
populaţia majoritar musulmană din Caucazul de Nord. În 
1994, Elțîn a trimis trupe în regiune ca să împiedice 
desprinderea acesteia - trupele au fost forţate să se 
retragă după doi ani, Cecenia câştigându-şi independenţa 

de facto. În urma celui de-al Doilea Război Cecen (1999 - 
2009), Rusia a recâştigat controlul asupra regiunii. 
Violenţe separatiste au existat şi în regiunile învecinate 
Daghestan şi Inguşetia, care au rămas în Federaţia Rusă. 

În august 1999, Elțîn l-a ales prim-ministru pe 
Vladimir Putin (n. 1952), un fost ofiţer KGB, care intrase în 
politica rusească în 1996. După ce Elțîn şi-a dat demisia 
din funcţia de preşedinte pe 31 decembrie, Puţin i-a luat 
locul. A câştigat apoi alegerile prezidenţiale din martie 
2000 şi domină politica rusească de atunci. Principalul 
scop al lui Putin a fost să reclădească puterea Rusiei şi să 
aducă ordine şi prosperitate. Sub conducerea lui, 
economia Rusiei s-a stabilizat, dar Puțin a folosit tactici 
represive şi violente împotriva oponenților. Puțin a încercat 
şi să întărească influenţa Rusiei în străinătate. În august 
2008, Rusia a invadat Georgia, care se apropiase din ce în 
ce mai mult de Vest, pentru a susţine independenţa 
Abhaziei şi a Osetiei de Sud. După cinci zile de lupte, Rusia 
a recunoscut independenţa ambelor regiuni şi şi-a 
amplasat baze militare acolo. Rusia a intervenit în Ucraina, 
opunându-se protestelor de masă prin care se încercase o 
întărire a legăturilor cu Vestul. În februarie 2014, forţe 
ruseşti au început să facă incursiuni în Ucraina. În ciuda 
opoziţiei internaţionale, Crimeea a fost anexată în martie 
şi Rusia oferă în continuare susţinere rebelilor separatişti 
din regiunea Donbas. Puțin continuă să se bucure de o 
popularitate crescută în rândul electoratului rus, câştigând 
cu o marjă largă alegerile prezidenţiale din martie 2018. 

Războaiele din Iugoslavia 

Tito a murit pe 4 mai 1980. În timpul lungii sale 
perioade petrecute la putere, Tito a condus cu ajutorul 
partidului unic şi al propriei autorităţi, creând totuşi un 
sistem federal care descentraliza o anumită parte a puterii 
remiţând-o celor şase republici ce alcătuiau Iugoslavia 
(Bosnia şi Herţegovina, Croaţia, Macedonia, Muntenegru, 
Serbia şi Slovenia). După moartea lui Tito, Iugoslavia a 
avut o preşedinţie colectivă care era ocupată prin rotaţie 

de liderii celor şase republici. În anii 1980, economia 
Iugoslaviei a intrat în impas, cu niveluri ridicate de inflaţie 
şi şomaj, ceea ce a dat un impuls grupurilor naţionaliste. 
Pe 25 iunie 1991, Croaţia şi Slovenia au anunţat că se 
despart de Iugoslavia. Armata iugoslavă a încercat să 
împiedice secesiunea Sloveniei, dar a fost învinsă după 
zece zile într-un război în urma căruia Slovenia şi-a căpătat 
independenţa. Macedonia a optat pentru independenţă în 
cadrul unui referendum şi a devenit stat independent în 
mod paşnic pe 8 septembrie. 

În alte părţi ale fostei Iugoslavii, drumul spre 
independenţă a fost mult mai traumatic. Minoritatea sârbă 
din Croaţia nu îşi dorea să facă parte dintr-un stat croat 
independent şi, susţinută de armata iugoslavă, a lansat o 
insurecție armată. În martie 1992, Bosnia şi Herţegovina 
şi-a declarat independenţa. Componenţa acestei republici 
era una complexă, fiind împărţită între musulmani bosniaci 
(cunoscuţi ca bosniaci), croaţi catolici şi sârbi ortodocşi. 
Sârbii bosniaci îşi doreau propriul stat şi au început să 
lupte ca să obţină cât mai mult teritoriu. În mod similar, 
croații bosniaci s-au folosit şi ei de forţă pentru a-şi fauri 
propriul stat. Pe 27 aprilie, Serbia şi Muntenegru au 
format o nouă federaţie condusă de preşedintele sârb 
Slobodan  Milosevic (1941 - 2006). Războaiele din 
Iugoslavia au reprezentat conflictul cel mai sălbatic şi mai 
înverşunat purtat în Europa de la al Doilea Război 
Mondial. Sute de mii de oameni au devenit refugiaţi, 
epurarea etnică a fost o practică frecventă şi au existat 
numeroase masacre - cel mai notoriu fiind cel de la 
Srebrenica, unde sârbii bosniaci au ucis 8.000 de bosniaci. 
Până la finele lui 1995, războaiele din Croaţia şi din Bosnia 
şi Herţegovina luaseră sfârşit (în cazul celei din urmă, 
Republika Srpska, în cea mai mare parte autonomă, a fost 
instaurată în zonele majoritar sârbeşti). 

În 1998 a izbucnit conflictul din Kosovo, parte din 
Serbia, dar în care trăia o populaţie majoritar albaneză 
musulmană. Milosevic i-a atacat pe rebelii 

proindependenţă, omorând civili şi creând mii de refugiaţi. 
Ca răspuns la criza umanitară în creştere, NATO a 
intervenit în martie 1999 bombardând Serbia şi 
Muntenegru trei luni, până când Milosevic a fost de acord 
să se retragă. O forţă de menţinere a păcii a ONU a fost 
trimisă în Kosovo, care şi-a declarat independenţa în 2008. 
Milosevic a fost înlăturat de la conducere prin vot în 2000, 
apoi arestat sub bănuiala de corupţie şi extrădat la Haga 
pentru a fi judecat pentru crime de război. A murit în 
celula sa în urma unui atac de cord înainte să se pronunţe 
un verdict. Ultima republică iugoslavă care şi-a obţinut 
independenţa a fost Muntenegru care, în urma unui 
referendum, s-a desprins de Serbia pe 3 iunie 2006. 

CERN 

Organizaţia Europeană pentru Cercetare Nucleară 
(cunoscută drept CERN, o abreviere a denumirii în limba 
franceză, Conseil europeen pour la recherche nucleaire) a 
fost înfiinţată în 1954 în încercarea de a opri exodul 
oamenilor de ştiinţă europeni spre SUA. Amplasată într-o 
locaţie vastă de cercetare lângă Geneva, CERN are ca 
principal scop studiul fizicii particulelor elementare. 
Potrivit cartei sale, cercetările CERN nu trebuie să aibă 
de-a face cu zona militară. Organizaţia a crescut de la 12 
state fondatoare, care contribuie la costuri şi la luarea 
deciziilor, la 22 de membre (toate state europene cu 
excepţia Israelului, care s-a alăturat în 2014). Nenumărate 
descoperiri care au schimbat înţelegerea universului au 
fost făcute la CERN. Poate cea mai importantă a fost 
dovada existenței  bosonului Higgs, despre care se 
teoretizează că ar da masă tuturor particulelor. Acesta a 
fost detectat în 2012 la CERN cu ajutorul Large Hadron 
Collider, un inel subteran de 27 de kilometri alcătuit din 
magneţi supraconductori ce trimit fascicule de particule 
unele spre celelalte. Tot la CERN a fost dezvoltat World 
Wide Web (WWW). Inventatorul său a fost inginerul englez 
Tim Bemers-Lee (n. 1955), care a propus întâia oară 
www.în 1989 ca o modalitate prin care oamenii de ştiinţă 

din întreaga lume să împărtăşească informaţii. Patru ani 
mai târziu, software-ul din spatele www.a fost făcut public; 
avea să transforme societatea. 

Moneda euro şi extinderea spre esta UE J 

UE a creat Piaţa Unică Europeană, cu mişcare liberă 
de capital, forţă de muncă, bunuri şi servicii. Tratatul de la 
Maastricht a încurajat şi extinderea integrării prin crearea 
Uniunii Economice şi Monetare (UEM) în cadrul UE. 
Aceasta avea să reunească economiile statelor membre 
prin stabilirea de politici comerciale şi financiare comune. 
Partea centrală a UEM a fost o monedă comună a UE, 
cunoscută ca euro. Ţărilor le-au fost cerute condiţii mai 
stricte pentru a putea adopta euro şi a face parte din UEM, 
inclusiv limitarea inflaţiei, a datoriei publice şi a deficitelor 
guvernamentale. În 1998 a fost fondată Banca Centrală 
Europeană; cu sediul la Frankfurt, scopul său era să 
administreze euro şi să stabilească politica monetară. În 
acel an s-au stabilit şi ratele de schimb valutar între euro 
şi cele 11 ţări UE (Austria, Belgia, Finlanda, Franţa, 
Germania, Irlanda, Italia, Luxemburg, Olanda, Portugalia 
şi Spania) care se alăturaseră proiectului. Guvernul 
britanic şi cel suedez au refuzat să participe, iar 
electoratul danez a refuzat participarea într-un 
referendum din 2000. Greciei i s-a permis să se alăture în 
2001, după ce a făcut schimbări majore în economie şi în 
finanţele de stat. După o perioadă de tranziţie de trei ani, 
bancnotele şi monedele euro au intrat în circulaţie în 
prima zi a anului 2002. 

După căderea Cortinei de Fier, multe state din 
Europa Centrală şi de Est au fost dornice să devină 
membre UE. Figuri importante din Uniune au fost însă 
sceptice în privinţa acceptării imediate a acestora, 
temându-se că un val de ţări mai slab dezvoltate economic 
va destabiliza economia UE. În cele din urmă, în 2004, opt 
ţări excomuniste au fost acceptate în UE (Republica Cehă, 
Estonia, Ungaria, Letonia. 

Lituania, Polonia, Slovacia şi Slovenia), împreună cu 

insulele din Marea Mediterană Cipru şi Malta. De atunci, 
Slovenia, Cipru, Malta, Slovacia şi ţările baltice au adoptat 
moneda euro. UE s-a extins şi mai mult în 2007, când au 
fost acceptate Bulgaria şi România, Croaţia urmând în 
2013. 

În decembrie 2007, ca urmare a convorbirilor de la 
Lisabona, a fost adus un amendament Tratatului de la 
Maastricht. Tratatul de la Lisabona a extins puterile 
Parlamentului European, făcând paşi suplimentari pentru a 
unifica politica externă a UE. A oficializat Consiliul 
Europei, un organ alcătuit din liderii statelor membre 
menit să sintetizeze priorităţile şi agenda politică a UE. 
Sub acest tratat, Carta Drepturilor Fundamentale a 
devenit document cu caracter obligatoriu în UE, garantând 
fiecărui cetăţean o gamă largă de libertăţi inalienabile. 
Articolul 50 al Tratatului de la Lisabona avea să se 
dovedească crucial, întrucât oferea detaliile ieşirii 
voluntare a unei ţări din UE. Actorul principal al 
negocierilor de la Lisabona a fost Angela Merkel (n. 1954), 
care în 2005 a devenit prima femeie cancelar al Germaniei 
(a rămas de atunci în funcţie, dar intenţionează să se 
retragă în 2021) şi cel mai puternic lider al UE. Insă, 
înainte ca Tratatul de la Lisabona să poată fi ratificat, 
trebuia semnat de toate statele membre. La început a fost 
respins de Irlanda ca urmare a referendumului organizat 
în iunie 2008, dar, după ce a obţinut câteva concesii, ţara a 
fost de acord să îl semneze după organizarea încă unui 
referendum în octombrie 2009. Luna următoare, 
preşedintele Cehiei a semnat şi el tratatul după ce justiţia 
ţării a stabilit că este compatibil cu constituţia, întrucât 
fusese ratificat de toate statele membre, Tratatul de la 
Lisabona a intrat în vigoare la 1 decembrie. 

Europa şi criza financiară mondială în 2007, 
prăbuşirea pieţei creditelor ipotecare americane (unde 
câtorva milioane de oameni li se acordaseră împrumuturi 
riscante pentru a-şi cumpăra proprietăţi) a forţat banca de 
investiţii Lehman Brothers să declare faliment în 2008, 

aducând alte câteva instituţii financiare importante în 
pragul colapsului. Instabilitatea economică s-a răspândit şi 
în Europa, unde mai multe bănci au dat faliment şi bursa s- 
a prăbuşit. Printre cei mai rău lovite ţări s-a numărat 
Islanda. Economia insulei cu populaţie redusă din 
Atlanticul de Nord se bazase în mod tradiţional pe pescuit, 
dar, după denominarea bancară din 2001, îşi dezvoltase un 
sector financiar mare. Trei bănci comerciale islandeze se 
dezvoltaseră rapid, acumulând miliarde în datorii străine, 
iar când încrederea mondială în ele a căzut, s-au prăbuşit. 
Coroana islandeză s-a depreciat rapid şi guvernul a fost 
nevoit să apeleze la Fondul Monetar Internaţional pentru 
un ajutor financiar care să stabilizeze economia. 

Recesiunea globală a creat probleme serioase în 
Europa, ducând la rate mari de şomaj (mai ales în rândul 
tinerilor), la crize bancare, datorii guvernamentale 
crescute şi productivitate în scădere. În zona euro, criza a 
fost cu atât mai periculoasă, întrucât instabilitatea unui 
membru putea afecta toate ţările ce foloseau moneda 
comună. De asemenea, faptul că Banca Centrală 
Europeană fixa ratele dobânzilor şi politicile fiscale pentru 
întreaga zonă euro a limitat abilitatea guvernelor de a face 
schimbări economice pe măsura propriilor nevoi. În 2010, 
pentru a preveni colapsul financiar, Cipru, Grecia, Irlanda, 
Portugalia şi Spania au fost forţate să se împrumute de la 
alte ţări din zona euro. 

Creşterea Uniunii Europene de la Banca Centrală 
Europeană şi de la Fondul Monetar Internațional. Una 
dintre condițiile primirii acestor bani a fost să impună 
politici dure de austeritate, reducând drastic cheltuielile 
guvernelor (astfel de tăieri au fost comune în multe state 
europene). Aceste măsuri au fost extrem de nepopulare, 
mai ales în Grecia, unde au avut loc proteste de masă şi 
revolte împotriva austerității. Aceste proteste au dat 
naştere Syrizei, o coaliție populistă de grupări radicale şi 
de extremă stânga care s-a opus inițial austerităţii, dar 

care a fost forţată să facă tăieri masive după venirea la 
putere în 2015. In Spania, protestele împotriva austerităţii 
au dus la fondarea unui nou partid populist de stânga, 
Podemos („putem”, în spaniolă), care, într-un singur an de 
la fondare, a devenit al treilea partid politic al ţării la 
alegerile din 2015. În ciuda gravităţii crizei financiare 
mondiale, economiile europene şi-au reluat creşterea la 
terminarea acesteia. 

Europa în criză? 

De la criza financiară globală, a existat o 
nemulţumire în creştere legată de starea actuală a 
Europei. Pentru unii, cea mai mare problemă a Europei o 
reprezintă imigranții, mai ales cei veniţi din zone de 
conflict din Africa şi Orientul Mijlociu. În 2015, 
aproximativ un milion de oameni au căutat refugiu în 
Europa. Multe partide au mizat pe politici antirefugiaţi, 
convingând electoratul că imigranții sunt responsabili 
pentru lucrurile care nu merg în societate şi promițând să 
le limiteze numărul sau refuzând să îi accepte. 

Populismul de extremă dreapta, adesea naţionalist în 
ton, a crescut în influenţă. Partidele naţionaliste şi 
antisistem au crescut în popularitate, de exemplu în Franţa 
şi în Italia. Această tendinţă a fost de asemenea deosebit 
de puternică în fostul bloc estic, precum în Ungaria şi în 
Polonia. Euroscepticismul este adesea o componentă 
majoră a partidelor populiste (şi de stânga, şi de dreapta). 
Aceste grupuri se opun nu doar UE, ci şi integrării 
europene. Principala critică pe care o aduc UE este că ar fi 
o instituţie opacă şi suprabirocratizată care afectează 
suveranitatea naţională. Aceste argumente sunt adesea 
amestecate cu o retorică antiimigraţie şi naționalistă. 
Eurosceptismul a avut cel mai mare impact în Marea 
Britanie, unde s-a ţinut un referendum în privinţa calităţii 
de membru UE pe 23 iunie 2016, în urma căruia 52% 
dintre votanţi au optat să părăsească UE. Prin urmare, 
guvernul britanic a activat Articolul 50 al Tratatului de la 
Lisabona pe 29 martie 2017, fixând o limită de doi ani 

pentru negocierea retragerii Marii Britanii din UE. 
Negocierile de părăsire a UE între guvernul britanic şi 
conducerea UE au fost agitate şi controversate, lăsând 
numeroase îndoieli în privinţa relaţiilor viitoare dintre 
Marea Britanie şi Europa. 

Europa secolului XXI va avea de înfruntat o serie de 
probleme fundamentale, precum menţinerea ordinii şi 
coeziunii sociale, în timp ce societatea va deveni din ce în 
ce mai polarizată în faţa globalizării şi automatizării multor 
sectoare economice, a găsirii unei soluţii pentru ratele 
scăzute de natalitate care vor duce la un declin al 
populaţiei, a găsirii unei modalităţi de a stopa schimbările 
climatice şi a riscului unui conflict cu fosta URSS. În ciuda 
acestor probleme şi, potenţial, a altor dificultăţi, există 
motive de optimism. Europa, mai ales partea vestică, 
rămâne una dintre cele mai înstărite, democrate şi 
dezvoltate regiuni ale lumii, continuând să încurajeze 
inovaţia tehnologică şi artistică. Mai mult, aşa cum a 
arătat-o şi această carte, Europa a avut de suferit în urma 
războaielor purtate periodic de marile puteri, dar, deşi au 
mai existat episoade izolate de violenţă majoră, de la 
finalul celui de-al Doilea Război Mondial continentul a 
trecut, în general, prin una dintre cele mai paşnice şi 
prospere perioade din istorie care, dacă lecţiile trecutului 
sunt respectate, ar trebui să continue mult în viitor. 

